
CAPITOLUL I 
JERRY 


Jerry îşi dădu seama că se petrecea un lucru neobişnuit abia 
când domnul Haggin îl luă sub braţ destul de brusc şi îl trase 
către balenieră. 

De şase luni de când se născuse Jerry, domnul Haggin îi era 
stăpân. Totuşi, cuvântul „stăpân” lipsea din vocabularul acestui 
frumos terier cu păr roşcat şi lins. In schimb, expresia „domnul 
Haggin” cuprindea întreaga semnificaţie pe care o are cuvântul 
„stăpân” pentru oameni, cel puţin în felul de a înţelege al 
câinilor. „Domnul Haggin” îi spuneau stăpânului său atât Bob, 
contabilul, cât şi Derby, cel care supraveghea plantaţia. Jerry îi 
mai auzise şi pe ceilalţi bipezi, destul de puţini, cum ar fi cei de 
pe Arangi, care veneau în vizită la ei, numindu-l tot aşa pe 
stăpân. 

Câinii au însă o inteligenţă deosebită şi, datorită pasiunii lor şi 
afecțiunii nelimitate pe care o manifestă faţă de cei de care 
ascultă, stăpânul are pentru ei o semnificaţie mai amplă decât 
ne-o imaginăm. Omul se crede numai stăpân al câinelui. Câinele 
îl venerează însă ca pe un zeu. 

Cuvântul „zeu” neaflându-se în vocabularul restrâns şi special 
al lui Jerry, sinonimul „domnul Haggin” reprezenta pentru el 
omnipotenţa binefăcătoare şi suverană. 

Astfel că, atunci când omul îl luă sub braţ şi îl urcă în 
balenieră, câinele deveni neliniştit şi simţi că urma să se 
întâmple ceva deosebit. Negrii trecură imediat la vâsle. Nu mai 
fusese niciodată la bordul lui Arangi, care, cu fiecare efort făcut 
de vâslaşi, se mărea şi se apropia de ei. 

Cu o oră înainte, Jerry părăsea casa de pe plantație şi cobora 
pe plajă ca să asiste le plecarea navei Arangi. In scurta lui viaţă, 
se bucurase de două ori la un asemenea eveniment. Ce era mai 
plăcut decât să alergi în galop pe plaja de nisip fin şi, ghidat cu 
grijă de Biddy şi Terrence, părinţii lui, să ia parte la bucuria care 
stăpânea peste tot? 

Să-i fugăreşti pe negri! Ce plăcere pentru Jerry, care-i detesta 
pe negri şi ştia că Biddy, mama lui, ca şi Terrence, tatăl său, îi 
urau. Negrii erau făcuţi ca să mârâi la ei. Excepţie făceau doar 

servitorii din casă. Restul negrilor meritau să fie muşcaţi dacă 
intrau dincolo de zidurile ce trebuiau apărate. Biddy făcuse 
întotdeauna aşa, Terrence la fel. Aşa îl serveau pe zeul lor, 
domnul Haggin. Negrii erau bipede inferioare care serveau pe 
zeii lor, bipedezii albi. Locuiau în barăci situate în locul unde 
munceau, la o anumită distanţă de casă, pe lângă care nu aveau 
voie să se aventureze. 

Jerry era mic atunci când aflase la ce pericole te expui când 
urmăreşti un negru. Trebuia să ştie momentul în care să facă aşa 
ceva. Atunci când domnul Haggin sau Derby sau Bob erau prin 
împrejurimi, putea să-i fugărească. Dacă nu era însă nimeni, era 
periculos. Trebuia să fii precaut, fiindcă, departe de ochii albilor, 
negrii nu se mulţumeau doar să strige şi să mârâie. Atacau câinii 
cu pietre şi ciomege. 

Jerry o văzuse pe mama lui tratată astfel. Chiar el fusese pe 
jumătate ameţit de o lovitură primită de la Godarmy, negru ce 
purta la gât un nasture de porțelan prins de un fir din fibră de 
cocos. Îşi mai amintea cățelul şi o altă aventură, petrecută tot în 
câmp, pe vremea când fugărea negrii cu fratele său, Michael. 
Owmi, unul dintre cei urmăriţi, putea fi recunoscut după faptul că 
purta pe piept rotiţe luate dintr-un ceas vechi. Michael a primit 
atunci o lovitură atât de puternică în cap, că urechea lui stângă a 
fost zdrobită şi de atunci aceasta n-a mai crescut, rămânând în 
locul ei doar o mică umflătură ascuţită. 

Se mai întâmplaseră şi alte lucruri. Cu două luni în urmă, 
fratele lui, Patsy şi sora lui, Kathleen, dispăruseră fără urmă. 
Domnul Haggin i-a căutat peste tot. A scotocit şi tufişurile şi a 
biciuit câţiva negri, dar n-a descoperit misterul. Numai Biddy şi 
Terrence ştiau ce se întâmplase, dar nici Michael şi Jerry nu erau 
cu totul străini. Cei doi nefericiţi, Patsy şi Kathleen, în vârstă de 
numai patru luni, au fiert în marmită, acolo, la barăci, iar pieile 
lor au fost arse. Jerry ştia ceva despre asta, la fel ca părinţii şi 
fratele său, pentru că simţise mirosul de carne friptă. Terrence, 
în furia lui, chiar l-a atacat pe servitorul Mogom. A fost pedepsit 
cu severitate şi legat de către domnul Haggin, care nu a simţit 
mirosul acela şi deci nu a aflat nimic despre tragedie. 

Dar când, pe plajă, poposeau negrii după ce-şi încheiaseră 
orele de muncă, ducându-şi pe cap lăzile cu lucrurile lor, ori când 
se urcau la bordul lui Arangi, era momentul potrivit ca să-i 
fugăreşti fără a risca prea mult. Era momentul în care puteai 
plăti vechile poliţe. Ba chiar te puteai răzbuna pentru mai multă 


vreme căci, dacă ei urcau la bord, nu se întorceau aşa repede, ba 
uneori deloc. 

De exemplu, în dimineaţa aceea, Biddy şi-a amintit de câteva 
lovituri de ciomag date de Lerumie. De aceea şi-a înfipt colții în 
pulpa piciorului lui, iar acesta s-a prăbuşit în apă cu lada ce 
conţinea toată averea lui. Apoi, sigură de protecţia oferită de 
domnul Haggin, mulţumit de episodul acela, a continuat, 
supărată, să latre după el. 

De obicei, se afla la bordul navei Arangi un câine vagabond, 
din tufişuri, cu care Jerry şi Michael se certau, lătrându-se 
reciproc, cât puteau de tare. O dată, Terrence care avea talia 
unui airedal şi avea un curaj ieşit din comun, Terrence 
Magnificul, cum îi spunea Tom Haggin, a prins un câine 
vagabond, apărut din pădure şi i-a tras o bătaie la care Jerry, 
Michael, Patsy şi Kathleen, care mai trăiau încă, au luat parte. 
Jerry n-a uitat senzaţia delicioasă pe care a trăit-o când ţinea 
între colţi bucata aceea cu păr ce mirosea a câine. Câinii 
vagabonzi erau la fel ca el, din aceeaşi specie, recunoştea acest 
lucru, dar difereau de rasa lui aristocratică. Erau de un nivel 
inferior, ca negrii faţă de domnul Haggin, de Derby sau Bob. 

In ziua aceea, Jerry nu se uită deloc spre vas. Biddy, instruită 
de despărţirile anterioare, la fel de crude, se aşeză la malul mării 
şi urlă prelung. Jerry ştia că plânsetul ei i se datora lui, pentru că 
îl simţea înmuindu-i inima. Nu înţelegea însă de ce îl scotea 
mama lui, căci nu-l ameninţa nici o catastrofă. Il văzu pe 
Terrence învârtindu-se de zor în jurul ei. Avea părul aspru, ca 
Michael, cum îl avuseseră şi Patsy ori Kathleen, căci Jerry era 
singurul din familie cu blană moale şi linsă. 

Terrence era un soţ model şi, din câte îşi amintea cățelul, 
întotdeauna îl văzuse alături de Biddy, fugind pe plajă de-a 
lungul cordonului de cocotieri, amândoi obosiţi, dar mulţumiţi. Ca 
Jerry, care, în afară de fraţii şi surorile sale, nu mai întâlnise alţi 
reprezentanţi ai speciei lor canine, cu excepţia unor câini 
sălbatici, era convins că fidelitatea conjugală era ceva normal 
pentru orice individ al rasei lor. Tom Haggin însă ştia că nu era 
adevărat. 

„Adevărată afinitate” repeta el deseori, foarte convins. 
„Terrence e un adevărat gentleman, un om cu patru labe.” 

Terrence nu-şi exprima durerea cu zgomot, deşi îl încerca 
destul de mult şi pe el. Se mulțumea să se învârtă nervos în jurul 
lui Biddy, în vreme ce Michael, cedând exemplului dat de mama 


lui, se aşezase lângă ea şi urla către întinderea uriaşă de apă ce-l 
separa de fratele său, ca şi când ar fi simţit un pericol ce venea 
dinspre junglă. 

Atitudinea aceea îl impresionă pe Jerry şi îi mări convingerea 
că ceva fatal, necunoscut încă de el, plutea deasupra sa. 

Pentru vârsta lui de şase luni, Jerry ştia multe şi puţine în 
acelaşi timp. Ştia, fără să-şi dea seama, de ce Biddy, pe cât de 
înţeleaptă pe atât de curajoasă, nu urma impulsul dat de inima ei 
de a sări în apă şi a urmări înot baleniera. Ea îl apărase atunci 
când marele puarka (e vorba despre zgomotul format din 
grohăituri şi strigăte ce reprezenta pentru Jerry un porc) 
încercase să-l devoreze sub hangarul de pe plantație. Dar ziua de 
neuitat când ajutorul bucătarului încercase să-l vâneze cu lovituri 
de ciomag? Ca o leoaică furioasă, s-a aruncat Biddy asupra 
negrului şi, fără să dea un pas înapoi în faţa bâtei, l-a pus pe om 
la pământ şi l-a bătut între oale şi cratiţe. A trebuit să intervină 
domnul Haggin pentru a-i smulge victima dintre colţi (ea a 
continuat să mârâie) şi stăpânul l-a admonestat violent pe cel 
care a îndrăznit să ridice mâna asupra unui câine ce aparţinea 
zeului. 

Jerry, am spus, ştia de ce mama lui nu sărea în apă după el. 
Pentru că marea şi lagunele care comunicau cu aceasta erau 
tabu. Tabu! lată alt cuvânt care nu era în vocabularul lui Jerry, 
dar semnificaţia lui exista în adâncurile misterioase ale fiinţei lui. 
Era imprudent, ba chiar de-a dreptul dezastruos să intri în apa în 
care se mişcau cu iuţeală şi din care uneori ieşeau la suprafaţă 
monştrii îngrozitori, cu guri enorme şi fălci uriaşe, care puteau 
înghiţi un câine la fel de uşor precum găinile domnului Haggin 
înghit boabele de grâu aruncate pe jos. 

li auzise de multe ori pe mama şi pe tatăl său lătrând de pe 
mal împotriva acelor fiinţe îngrozitoare ce apăreau uneori pe 
lângă țărm, ca spuma de mare. 

jerry nu cunoştea cuvântul „crocodil”. Puterea lui de 
înţelegere înregistrase doar o imagine ce se distingea de buştenii 
duşi de valuri prin faptul că era vie. Jerry auzea şi înţelegea 
multe dintre expresiile care, pentru el ca şi pentru oameni, erau 
instrumente ale gândirii. Doar conformaţia lui fizică îl împiedica 
să le articuleze. 

Totuşi, în memoria sa, imaginile acelea care se întipăriseră 
ţineau loc de cuvinte. 

Poate că, în creierul său canin, imaginea unui buştean 


scufundat reprezenta mai complet animalul acela decât cuvântul 
„crocodil” îl reprezintă în gândurile omului. Jerry ştia mai multe 
despre crocodili decât oamenii. Putea să-i simtă de la o distanţă 
mai mare şi mai sigur decât negrii. Adulmeca amfibiile care 
ieşeau afară din lagună şi care stăteau nemişcate, părând 
adormite, la o sută de picioare distanţă de el, în covorul des de 
iarbă şi frunze al junglei. 

Inţelegea mai bine ca oricare fiinţă umană limbajul 
crocodililor. Le cunoştea diferitele chemări. Distingea strigătele 
de furie sau de frică de cele pe care le scoteau când căutau 
hrană. Toate zgomotele acelea aveau locul lor în vocabularul 
său, cum au cuvintele în cel al oamenilor. Constituiau 
instrumentele gândirii lui şi îi permiteau să judece şi să 
hotărască ce era de făcut. 

Pe de altă parte, Jerry nu ştia multe lucruri. Nu ştia cât de 
vastă era lumea, că laguna din Meringe, adăpostită de munţii 
înalţi şi gheboşaţi şi apărată de insule de corali nu forma tot 
universul, ci era doar o parte din marea insulă a Ysabelei, care, la 
rândul ei, era doar cea mai întinsă din grupul foarte numeros 
care compunea arhipelagul Solomon, grup pe care oamenii îl 
reprezentau pe hărţi geografice prin câteva puncte marcate pe 
imensitatea oceanului Pacific. 

Poseda, într-adevăr, noţiunea confuză că trebuia să existe un 
alt loc, căci apăreau mereu lucruri care înainte nu existaseră. 
Găini, pisici, porci nemaivăzuţi până atunci, apăreau deodată, ba 
chiar şi arătări păroase, cu patru labe, cu coarne, a căror imagine 
înregistrată în memoria lui corespundea cu ceea ce oamenii 
numeau „capre”. 

La fel şi în ceea ce privea negrii. 

Aceştia apărea dintr-o dată din necunoscut, circulau prin 
plantaţia de la Meringe cu o bucată de pânză în jurul şoldurilor şi 
un os trecut prin nas şi erau conduşi în timpul muncii de către 
domnul Haggin, Derby şi Bob. Jerry îşi dădea seama, într-un fel, 
că venirea lor coincidea cu cea a navei Arangi, după cum 
dispariţia altor negri preceda plecarea vasului. 

In rest, nu-l prea preocupa altceva. Niciodată micul lui creier 
nu se ocupase de fenomenele pe care le accepta de la început, 
ca umezeala produsă de ploaie şi căldura soarelui. Noţiunile sale 
confuze despre lume şi viaţă puteau să fie comparate, până la un 
punct, cu ceea ce oamenii numeau misterele vieţii, morţii etc. 

In acea ordine de idei, nava Arangi, pentru contrabandă şi 


comerţ cu negri în jurul insulelor Solomon, putea să apară în 
mintea lui Jerry ca un vas misterios care lega două lumi. 
Corespundea, desigur, imaginii pe care o aveau oamenii despre 
barca lui Caron ce naviga pe Styx: oamenii veneau din neant şi 
dispăreau în neant cu ajutorul lui Arangi. 

In dimineaţa călduroasă de la tropice, Jerry, strâns sub braţ de 
către domnul Haggin, se găsea pe baleniera ce se apropia de 
Arangi, în vreme ce pe țărm Biddy îşi exterioriza durerea, iar 
Michael provoca ecourile cum tinereţea provoacă necunoscutul. 


CAPITOLUL II 
LA BORDUL NAVEI ARANGI 


Tom Haggin, care-l ţinea pe Jerry sub braţ, urcă uşor de pe 
şalupă pe puntea vasului. Acolo domnea o mare agitaţie sau cel 
puţin aşa le-ar fi părut celor care nu sunt obişnuiţi cu călătoriile 
şi care îl impresionă puternic pe Jerry, în timp ce unora ca Tom 
Haggin sau căpitanul Van Horn li se părea firească. 

Puntea era mică, pentru că Arangi era de dimensiuni reduse. 
La început fusese un yaht cochet pentru plimbări de plăcere, 
construit din lemn de tec, acoperit cu cupru. Fusese vândut în 
insulele Solomon ca navă pentru comerţul cu negri, adică să 
folosească acestui comerţ pe care legea îl împodobeşte cu 
denumirea de „recrutarea negrilor”. 

Arangi avea misiunea să aducă din insulele îndepărtate 
canibali recent capturați pentru a lucra pe plantațiile albilor. 
Trebuiau să transforme în bogății boscheţii de cocotieri din 
junglă şi mlaştinile urât mirositoare. Cele două catarge, din 
stejari de Oregon, şlefuite cu grijă şi lustruite cu parafină, 
străluceau la soare. 

Pânzele vasului, de mari dimensiuni, îi dădeau o viteză ieşită 
din comun, de care profitau căpitanul Van Horn, secundul său şi 
cei cincisprezece negri din echipaj. Măsura şaizeci de picioare şi 
traversele de pe punte abia suportau cabinele. Tambuchiul cu 
geamuri al cabinei principale şi capota scării, ca şi tambuchiurile 
de la pupa, erau singurele deschizături decupate la suprafaţa 
punţii. 

În spaţiul restrâns se găseau, în afara celor din echipaj, negri 
„care se întorceau”, adică reveneau de pe trei plantaţii 
îndepărtate. Cuvântul „întoarcere” însemna că, sfârşindu-se cei 
trei ani de servitute ai negrilor, ei trebuiau duşi înapoi, conform 
înțelegerilor anterioare, în sălbatica insulă Malaita. Douăzeci 
dintre ei, pe care îi cunoştea Jerry, veneau de pe Meringe. 
Treizeci din Golful celor O Mie de Vase şi alţi douăzeci de la 
Pennduffryn, de pe coasta orientală a Guadalcanarului. Ţipau cât 
puteau de tare, vorbind între ei cu vocile ascuţite. In total, 
căpitanul Van Horn şi secundul său, Danois Borckman, aveau 
şaizeci şi nouă de oameni la bord. 

— Am crezut că n-o să vă lase inima să-l aduceţi, zise Van 
Horn, în timp ce ochii îi străluceau de plăcere la vederea lui Jerry. 

— Era cât pe ce să se întâmple aşa, îi răspunse Tom Haggin. 
Dacă nu mi-aţi fi cerut dumneavoastră asta... Jerry e cel mai bun 
la mirosit, alături de Michael. Aceşti doi câini sunt singurii care 
mi-au mai rămas. Păcat de cei pe care i-am pierdut. Biata 
Kathleen era un animal de rasă, leit maică-sa. Dacă ar fi trăit... 
Hai, luaţi-l! 

Cu un gest brusc îl puse pe Jerry în braţele căpitanului Van 
Horn şi se întoarse imediat. 

— Dacă i se va întâmpla ceva rău n-am să v-o iert niciodată! 
Niciodată! mai zise el, peste umăr. 

— Trebuie să-mi vină mie de hac cineva ca să se atingă de 
câine, îi răspunse râzând Van Horn. 

— Ai grijă, nu e imposibil, prietene, murmură Haggin. La 
Meringe au pierit patru din Somo. Trei au murit din cauza 
dezinteriei, iar al patrulea a căzut dintr-un copac, cu 
cincisprezece zile în urmă. In plus, era şi fiul unui şef! 

— Da, în plus, au pierit şi doi de pe Arangi, făcu Van Horn. Vă 
aduceţi aminte de tovarăşul nostru Hawkins, care a dispărut anul 
trecut cu baleniera în strâmtoarea Arli? 

Haggin, întorcându-se, clătină din cap. N 

— Cei doi oameni din echipajul său erau negri din Somo. li 
recrutasem de pe plantaţia de la Ugi. Cu restul victimelor 
ajungem la şase capete. Ce să-i faci! Mai există un sat de pe 
coastă la care Arangi are datorii de optsprezece oameni. li 
recrutasem pentru Aolo şi, cum erau obişnuiţi cu marea, i-am 
îmbarcat pe Sandfly, care a dispărut în timp ce se îndrepta către 
Santa-Cruz. Au făcut ceva urât în satul acela de pe coastă. Au 
pus premiu pentru cel care mă va prinde cincizeci de porci şi o 
sumă însemnată din monede de scoică. 

— Şi încă nu v-au prins? făcu Haggin ironic. 

— Nu-i nici un pericol! 

— Vorbiţi exact ca Arbuckle, zise Haggin pe un ton sentenţios. 
Bietul Arbuckle bătrânul! Cel mai prudent dintre oamenii care au 
avut de a face cu negri! Niciodată nu se culca fără să pună 
cuişoare pe pământ sau hârtie mototolită. Mi-l amintesc atât de 
bine! Eram cu el sub acelaşi acoperiş într-o zi, în Florida, când un 
motan a început să fugărească un gândac prin hârtia 
mototolită... Poc! Poc! Au răsunat douăsprezece împuşcături. 
Pistoalele lui mari s-au descărcat şi au găurit pereţii. Motanul a 

fost ciuruit. Ştia să tragă în întuneric fără să ochească, apăsând 
pe trăgaci cu al treilea deget şi ţinând arătătorul fixat pe ţeava 
armei sale... Ei, bine, prietene, negrii i-au venit de hac. După 
paisprezece ani de când îl pândeau! Băiatul de la bucătărie, care 
l-a ucis, l-a despicat înainte să-l mănânce. Imi aduc aminte de 
expediţia noastră prin junglă ca să găsim ce mai rămăsese din 
el! 

— l-am văzut capul după ce i l-aţi dus comisarului din Tulagi, îl 
completă Van Horn. 

— Şi expresia aceea de linişte absolută care-i era întipărită pe 
chip... Zâmbea, aşa cum îl ştiam în timpul vieţii! Oare cum îi 
rămăsese zâmbetul acela în timp ce negrii îi uscau faţa cu fum? 
l-au venit de hac, chiar dacă după paisprezece ani... Câţi vor trăi 
nepedepsiţi la Malaita până ce vor sfârşi ca bietul bătrân? 

— Dar eu, îi zise căpitanul, am metodă. Când ştiu că se strică 
lucrurile, mă duc şi le vorbesc. Ei nu înţeleg nimic şi cred că 
recurg la vrăji. 

Tom Haggin întinse brusc mâna ca să-şi ia rămas bun, evitând 
să-l privească pe Jerry, care se afla în braţele căpitanului. 

— Fiţi atenţi la băieţii mei, îi recomandă el la plecare, nu-i 
pierdeţi din ochi până ce nu-l debarcaţi şi pe ultimul. Nu-l prea 
iubesc pe Jerry şi pe cei din specia lui şi n-aş vrea să-i facă vreun 
rău. În întunericul nopţii i-ar face repede vânt peste bord. Nu-i 
pierdeţi din vedere până ce nu a debarcat şi ultimul dintre ei! 

Văzându-l pe domnul Haggin că se îndepărtează şi se urcă iar 
pe balenieră, Jerry se zbătu şi îşi exprimă neliniştea gemând 
încet. Căpitanul Van Horn îl strânse mai bine lângă el şi îl 
mângâie cu mâna liberă. 

— Şi nu uitaţi ce am convenit! strigă de la distanţă Tom 
Haggin. Dacă păţiţi vreun necaz, vreo nenorocire, Jerry îmi va fi 
trimis înapoi! 

— O să scriu aceasta pe un bileţel şi o să-l aşez printre actele 
de la bord, îi răspunse Van Horn. 

Printre cele câteva cuvinte familiare lui Jerry se afla şi propriul 
său nume, pe care-l auzise rostindu-se de mai multe ori în timpul 
discuţiei dintre cei doi. Işi dăduse seama, vag, că era vorba 
despre soarta necunoscută care-l aştepta. Se agită cu disperare 
şi Van Horn ară îl lăsă liber pe punte. Imediat se repezi spre 
bastingaj, cu o agilitate ce surprindea la un câine tânăr, având 
numai şase luni şi Van Horn, în ciuda rapidităţii cu care încercă 
să-l împiedice, nu reuşi ce dorea. 


11 


Totuşi, câinele se opri când văzu întinderea de apă. Imaginea 
crocodilului, care-l impresiona, îi stăpâni creierul, oprindu-l la 
atingerea valurilor. Se aşeză pe labele din spate, îşi ridică botul 
spre cer şi urlă speriat şi necăjit. 

— Nu-i nimic, Jerry, băiete, îi zise căpitanul, mângâindu-l. 
Haide, poartă-te ca un câine matur. 

Dar Jerry nu voia să se lase consolat. Dacă omul cu care 
stătea era un zeu, nu era totuşi zeul său. Domnul Haggin era zeul 
său şi îi era superior celui de lângă el. Purta pantaloni şi pantofi, 
în timp ce albul acesta semăna mai mult cu negrii. Nu doar că nu 
purta pantaloni şi umbla desculţ, dar, ca şi negrii, avea în jurul 
şoldurilor o stofă de culoare vie care, asemeni unui kill scoţian, îi 
ajungea aproape până la genunchii bronzaţi. 

Căpitanul Van Horn era un bărbat frumos, chiar dacă Jerry nu- 
şi dădea seama de acest lucru. S-ar fi zis că era un Rembrandt 
coborât din rama unui tablou, chiar dacă se născuse la New York, 
acolo unde văzuseră lumina zilei şi strămoşii lui, pe vremea când 
oraşul se numea New-Amsterdam. 

Pentru a-şi completa îmbrăcămintea, îşi pusese pe cap o 
pălărie ce îi acoperea aproape în totalitate o ureche. O cămaşă 
grosolană, din bumbac alb, îi acoperea trupul şi la centură purta 
o tabacheră, un cuţit cu teacă, o cartuşieră şi un pistol automat 
într-o îmbrăcăminte din piele. 

Pe mal, Biddy, care nu se mai plângea, reîncepu să urle când îl 
auzi scâncind pe. Jerry. Acesta, oprindu-se o clipă pentru a 
asculta, îl auzi pe Michael, care lătra spre el. 

In vreme ce Van Horn şi Borckman dădeau ordine ca să se 
ridice vela mare şi brigantina, Jerry făcu un asemenea efort vocal 
că Bob şi Derby, de pe mal, declarară că n-au mai auzit niciodată 
aşa ceva şi afirmară că Jerry îl ajungea în volum pe celebrul 
tenor Caruso. 

Dar schelălăitul atât de puternic îi afectă destul de serios 
inima lui Tom Haggin care, de îndată ce a debarcat, a fluierat-o 
pe Biddy şi s-a îndepărtat repede. 

Văzând că mama lui dispare, Jerry a urlat şi mai tare, un negru 
din Pennduffryn făcând mare haz de treaba aceea. Râse, 
hohotind ca un animal din junglă, scoțând nişte sunete asemeni 
unei fiinţe jumătate om, jumătate pasăre. Urmă deci o reacţie 
binemeritată. Supărat că o fiinţă inferioară îşi permite să râdă de 
necazul lui, Jerry sări pe negru şi, mai înainte ca respectivul să-şi 
dea seama ce se întâmplă, dinţii ascuţiţi ai căţelului se înfipseră 

în pulpa lui, iar sângele ţâşni în valuri. 

Omul, deşi rănit, reuşi să fugă, dar, cum sângele lui Terrence 
Magnificul curgea prin vinele lui Jerry, acesta făcu ceea ce ar fi 
făcut tatăl său, continuă să atace, julindu-i cealaltă pulpă. 

În clipa aceea, cum ancora era ridicată şi pânzele întinse, 
căpitanul, care nu scăpase incidentul în timp ce dădea ordine 
timonierului, se întoarse pentru a-l aplauda şi a-l încuraja pe 
câine. 

— Nu-l lăsa, Jerry! Sări pe el! 

Negrul, ca să se apere, îi dădu o lovitură cu piciorul, dar 
animalul, în loc să fugă, se dădu la o parte şi se feri. Apoi atacă 
iar, marcând pulpele omului cu urmele colţilor săi. Era prea mult 
şi negrul, speriat mai mult de Van Horn decât de Jerry, bătu în 
retragere, căutându-şi scăparea pe rastelul unde se aflau cele 
opt carabine Lee-Enfield, pe care le păzea un om din echipaj. 
Furios, Jerry sări de mai multe ori în aer, apoi căzu neputincios 
pe punte. Van Horn îl chemă la el. 

— Bun vânător de negri, cățelul ăsta! Tare bun! îi spuse 
căpitanul lui Borckman. 

Jerry, mângâiat de mâna unui zeu, chiar dacă acela nu purta 
pantaloni, uită o clipă de ticălosul căţărat deasupra capului său. 

— Câinele ăsta e ca un leu! Pare mai curând un airedal decât 
un terier irlandez, continuă Van Horn să-l laude pe Jerry. Priviţi 
cât e de voinic! Priviţi-i picioarele vânjoase. Şi pieptul. Pare 
foarte rezistent. Ce animal se va face când va fi mare! 

Jerry, amintindu-şi de necazul său, traversă în fugă puntea ca 
să privească spre Meringe, care se micşora mereu, pe măsură ce 
se îndepărtau de țărm. O rafală de vânt dinspre sud-est suflă în 
pânze şi înclină vasul la 45 de grade. Câinele alunecă, încercând 
zadarnic să se agaţe cu ghearele de suprafaţa lucitoare a punţii. 
Fu oprit doar de băţul catargului, în vreme ce Van Horn, al cărui 
ochi încercat de marinar zărise un banc de corali înaintea lor, 
dădu ordine lui Borckman şi timonierului negru. 

Arangi, virând repede, trecu într-o poziţie mai stabilă, iar Jerry, 
cu gândul la Meringe, profită de faptul acela ca să se îndrepte 
spre bastingaj. Se opri însă când auzi pârâiturile catargului ce 
sprijinea vela principală. Aceasta, umflându-se deodată sub 
vântul ce sufla din partea opusă, se mişcă brusc deasupra lui. 
Dintr-un salt se îndepărtă de zona periculoasă, în vreme ce Van 
Horn se repezi către el ca să-l salveze. Câinele ajunse chiar sub 
verga principală şi i se păru că pânza imensă ce se zbătea 

deasupra lui urma să cadă şi să-l strivească sub ea. 

Pentru prima oară Jerry se găsea în apropierea unei pânze. Nu 
ştia cu ce fel de animal avea de a face. Işi amintea, din frageda 
lui copilărie, că odată îi căzuse pe cap, venind din cer, un uliu. 
Simţind acelaşi pericol, se culcă la pământ. Nu era oare vorba 
despre un uliu imens ce plutea deasupra lui, infinit mai mare 
decât cel care îl ameninţase atunci? 

Mişcarea lui nu era însă cea a unui laş. Din contră, se ghemui, 
gata să sară la atac. Nu se speriase de monstrul care-l ameninţa. 

Dar, o clipă mai târziu, mai repede decât putea Jerry să sară 
ca să o prindă, pânza, cu un zgomot sec, se umflă către partea 
cealaltă. 

Van Horn nu pierduse nimic din scena aceea. Văzuse mulţi 
câini tineri îngroziţi de prima lor întâlnire cu pânzele uriaşe şi 
complicate. Nici unul dintre ei nu avusese curajul să sară, aşa 
cum o făcuse acesta, asupra velelor. Jerry îşi arătase colții şi se 
năpustise asupra unei primejdii necunoscute. Cu un gest de 
admiraţie spontană, Van Horn îl luă pe căţel şi îl strânse în braţe. 

CAPITOLUL III 
O MINIE DE CAINE 


În clipele acelea, Jerry nu se mai gândea la Meringe. Îşi 
amintea că uliul avea cioc şi gheare ascuţite. Monstrul acela, 
care se zbătea în aer şi făcea atâta zgomot, trebuia să fie 
supravegheat cu grijă şi Jerry, luat în vreme ce se pregătea să 
sară şi lupta ca să-şi păstreze echilibrul pe puntea lunecoasă şi 
mişcătoare, nu pierdea din ochi uriaşa pânză şi mârâia ori de 
câte ori aceasta se umfla sau se dezumfla. 

Arangi, împinsă de vântul alizeu, naviga printre bancurile de 
corali, ceea ce necesita manevre complicate. Pânza mare îşi 
schimba foarte repede poziţia, cu zgomot asemănător unor bătăi 
din aripi, în vreme ce catargul pârâia. De mai multe ori, vela 
trecu pe deasupra câinelui, care sărea, cu gura deschisă, ca s-o 
înhaţe cu colții lui sănătoşi. 

De câte ori cădea iar pe punte, înţelegea că nu-l ameninţa 
nimic. Observând lucrul acela periculos, îşi dădu seama că 
proceda întotdeauna la fel, că nu-i producea nici un rău şi că nici 
măcar nu-l atingea. 

Trase deci concluzia că nu era vorba de o fiinţă periculoasă şi 
distructivă, aşa cum crezuse. 

Era bine să o mai supravegheze un timp, cu toate că o clasase 
printre lucrurile ce păreau îngrozitoare, dar nu erau aşa în 
realitate. La fel învățase să nu se teamă de vântul ce făcea 
zgomot prin palmieri şi pe care-l auzea când stătea culcat în 
verandă sau de zbuciumul valurilor mari şi înspumate ce se 
izbeau de țărm, la picioarele lui. 

De mai multe ori, în cursul zilei, Jerry ridica privirea către 
pânză atunci când aceasta făcea un zgomot prea puternic. Nu 
făcea însă decât să o salute astfel. Căpătase experienţă. 

Fiindcă se limpeziseră apele în legătură cu fenomenele acelea, 
jerry începu să se gândească iar la Meringe. Nu mai exista 
Meringe, nici plaja cu Biddy şi Terrence. Nu mai erau nici domnul 
Haggin sau Bob şi Derby. Coasta, palmierii, munţii înalţi ce se 
vedeau în depărtare, totul dispăruse. Peste tot, în faţă, în spate, 
la tribord, la babord, nu zărea decât oceanul zbuciumat pe care 
vasul lăsa o urmă de spumă albă. 

Dacă ar fi fost de înălţimea unui om, dacă ar fi avut ochii 
încercaţi ai unui marinar, Jerry ar fi putut să vadă totuşi liniile 
vagi sub care se zăreau insula Ysabel la nord şi Florida la sud. Pe 
măsură ce vasul se îndrepta spre sud-est, linia dinspre insula 
Florida se accentua. Dacă s-ar fi bucurat, asemeni căpitanului 
Van Horn, de avantajul unui binoclu, ar fi observat, spre est, 
vârfurile îndepărtate ale Malaitei, care se ridicau printre norii 
roşiatici. 

Dar Jerry nu cunoştea decât prezentul. Se familiarizase cu 
legea rigidă a imediatului şi acceptase ceea ce i se prezenta, fără 
să mai facă presupuneri asupra a ceea ce va fi. Acolo era marea, 
nu mai exista nici un mal. Exista doar Arangi, cu toată agitația de 
pe puntea ei. 

incepu deci să-l preocupe numai ce se găsea în jurul lui, ca să 
se poată adapta la cele din jur. 

Prima lui descoperire îi provocă multă plăcere. Era un câine 
sălbatic din pădurea de pe insula Ysabel, pe care unul dintre cei 
ce se întorceau la Malaita îl aducea de la Meringe. Avea aceeaşi 
vârstă ca şi el, dar era tare diferit! Câinele sălbatic, datorită 
instinctului său, mergea mereu cu capul în jos, coada lăsată, 
înțelegând că putea oricând să fie victima unui tratament 
neplăcut. Buza lăsa descoperiţi colții ascuţiţi, în timp ce animalul, 
sub efectul spaimei sau al durerii, se târa, pregătit să atace, ca 
un laş, de câte ori era posibil, fără să fie pedepsit sau să rişte 
ceva. 

Era, ca şi Jerry, căţel, dar mai voinic şi mai îndărătnic. Terierul 
irlandez era, dimpotrivă, curajos şi înţelegător. Şi câinele sălbatic 
fusese selecționat, dar pentru cu totul altceva. Strămoşii lui din 
tufişuri supravieţuiseră tocmai pentru că cedaseră în faţa fricii, 
fără a încerca să reziste împotriva celui mai tare. Nu atacaseră 
niciodată direct, decât dacă prada era slăbită şi lipsită de 
apărare. O prudenţă excesivă îi făcuse să se ascundă şi să se 
târască pentru a scăpa de pericol. Natura i-a selecționat din 
mijlocul unui mediu crud şi brutal, unde trebuia să-ţi aperi viaţa 
cu şiretenie şi ticăloşie. Numai rareori se întâmplase să se apere 
cu disperare, atunci când nu au mai avut altă soluţie. 

Jerry, dimpotrivă, fusese selecționat pentru curajul şi 
fidelitatea de care dădea dovadă. Strămoşii săi fuseseră cu grijă 
aleşi de oamenii care, încă din negura timpurilor, luaseră câinele 
sălbatic pentru a-l transforma în animalul pe care şi-l imaginau 
şi-l doreau, îl admirau. 

Nu se bătea ca un şobolan, într-un colţ, fiindcă nu trebuia să 
se ferească asemeni unui şoarece. Câinii care bătuseră în 
retragere fuseseră alungaţi de oameni. Nu exista nici unul dintre 
aceştia printre strămoşii lui Jerry. Toţi înaintaşii lui fuseseră 
îndrăzneţi, se aruncau în faţa pericolului şi luptau curajoşi, până 
la moarte, fără să dea un pas înapoi. 

Terrence îi transmisese lui Jerry toate calităţile pe care şi el le 
moştenise de la înaintaşii lui. 

Astfel că Jerry, care-l descoperise pe câinele sălbatic într-un 
colţ unde se adăpostea de vânt, nu se sinchisi prea mult că 
animalul acela era mai violent şi mai mare decât el. Ştia că un 
câine sălbatic nu luase contactul cu omul şi trebuia considerat 
duşman. Cu un lătrat de victorie, care atrase atenţia căpitanului 
Van Horn, sări să atace. 

Căţelul adus din tufişuri se retrase cu o iuţeală de necrezut, 
dar Jerry nu-l scăpă şi se dădură de mai multe ori peste cap pe 
puntea înclinată. In timp ce colții terierului irlandez îl înţepau, 
celălalt mârâia şi schelălăia, urlând şi gemând de teamă. 

Jerry era un câine nobil. Aşa fusese ales. Pentru că adversarul 
său, în loc să accepte lupta, se retrăgea gemând ca un laş, 
refuzând să se apere, el încetă să mai atace. Acţionă, evident, 
inconştient, pentru că aşa era structura lui. Degajându-se dintre 
frânghiile între care alunecase în înfruntare, se ridică mândru pe 
cele patru labe şi începu să se plimbe pe punte, mulţumit pe 
deplin că simţea în gură mirosul emanat de blana adversarului 
său, sensibil la elogiile lui Van Horn, care-i striga: 

— Bravo, Jerry! Foarte bine. Eşti un câine de ispravă! 

Jerry se retrase de la locul luptei mergând mândru şi mişcarea 
pe care o făcu din cap, privindu-şi adversarul peste umăr, părea 
să corespundă replicii: 

— Sper că ţi-a ajuns de data asta şi n-o să-mi mai ieşi în drum! 

Continuă apoi să-şi exploreze domeniul restrâns pe care 
valurile îl balansau fără încetare. Mai întâi erau negrii, care se 
întorceau de la Meringe şi pe care îi identifică pe rând. La 
mârâiturile lor ostile răspundea prin mârâieli amenințătoare. 
Trecea mândru prin faţa lor, simțind că le era superior, deşi avea 
patru labe şi nu două picioare. Aceasta se datora faptului că 
întotdeauna a trăit în preajma zeului care avea două picioare şi 
purta pantaloni. 

Mai erau şi alţii care se întorceau, străinii din Pennduffryn şi 
din Golful celor O Mie de Vase. Ţinea să-i cunoască. Poate că, în 

continuare, îi va fi util să-i ştie. Nu se gândea totuşi atât de 
departe. Se mulțumea să se familiarizeze cu ceea ce-l înconjura, 
fără a se preocupa de viitor. 

Jerry, care avea propria lui metodă de a se instrui, descoperi în 
curând că, deoarece chiar pe plantație exista o anumită diferenţă 
între negrii care munceau afară şi cei care serveau în casă, 
aceeaşi stare de lucruri se putea întâlni şi la bordul vasului. 
Echipajul, format din cei cincisprezece oameni ce serveau sub 
ordinele lui Van Horn, era deasupra celorlalţi de pe punte. Ei 
ascultau de ceea ce li se spunea şi învârteau cârma, manevrau 
sforile şi măturau puntea. 

De la domnul Haggin, cățelul învățase că trebuia să se arate 
mai tolerant faţă de negrii din serviciul casei decât faţă de cei 
care munceau afară. Aici înţelese că trebuia să se comporte 
diferit cu cei din echipaj, faţă de simplii călători. Din moment ce 
căpitanul nu-i ordona să-i urmărească, avea să stea liniştit. Pe de 
altă parte, fiindcă nu uitase că era câinele zeului cu piele albă, se 
gândi că era mai demn pentru el să evite orice familiaritate cu ei. 
Nu trebuia să-i scape din ochi. Oare nu văzuse şi alţi negri, 
menajaţi ca aceştia, legaţi şi biciuiţi de către domnul Haggin? 
Ocupau, desigur, un loc intermediar în ordinea stabilită, dar era 
datoria lui să-i supravegheze ca să-şi îndeplinească obligaţiile ce 
le reveneau. 

Jerry exploră tot vasul, ceea ce nu era un lucru uşor. Pe 
puntea descoperită, expusă vânturilor, ploii şi furtunilor, se afla 
un cuptor, alimentat de bine, de rău, de către doi negri ce 
pregăteau mâncarea pentru toţi oamenii de la bord. 

Atenţia îi fu atrasă apoi de alte elemente constructive ale 
navei. Puntea era mărginită de nişte montanţi de care erau 
legate fire la mică distanţă unele de altele, pentru a împiedica 
oamenii sau lucrurile să alunece în mare. Fără a fi prea 
preocupat de acel lucru, Jerry concluzionă că era o măsură 
suplimentară de prevedere. 

Din copilărie trăise în mijlocul pericolelor ce puteau veni din 
partea negrilor. La casa de pe plantație, de la Meringe, oamenii 
albi nu-i slăbeau niciodată din ochi pe negrii care munceau şi le 
aparţineau. In sala cea mare de mese, lângă biliard şi fonograf, 
existau rastele cu carabine şi în toate dormitoarele existau 
revolvere la îndemână şi puşti. Domnul Haggin, Bob şi Derby nu 
plecau niciodată de acasă pentru a merge printre negri fără a 
avea revolvere la centură. 

Jerry ştia că instrumentele acelea, care făceau atâta zgomot, 
provocau moartea. Văzuse fiinţe vii, porci, capre, păsări sau 
crocodili distruşi de arme. Zeii albi se serveau de aşa ceva ca să- 
şi manifeste voinţa de a ucide de la distanţă, pe când Jerry era 
obligat să acţioneze direct şi să se apropie de duşman. 

El avea puteri limitate, în timp ce zeii cu pantaloni nu. Pentru 
ei orice era posibil. Acel dar pe care îl aveau, de a ucide la 
distanţă, părea o prelungire a ghearelor şi a colţilor. Fără a pune 
mare accent pe lucrurile acelea, Jerry admitea totul ca făcând 
parte din lumea misterioasă în care trăia. 

O dată chiar, Jerry l-a văzut pe domnul Haggin trimițând altfel 
moartea de la distanţă, aruncând un cartuş de dinamită asupra 
unei mulţimi de negri veniţi din necunoscut în bărcile lor de 
război curbate şi acoperite de încrustaţii. 

Jerry cunoştea deci cum se apărau zeii albi şi ce măsuri de 
precauţie foloseau în faţa negrilor. De aceea, aproape 
inconştient, vederea canibalilor îi inspira prezenţa unui pericol ce 
persista în lumea plutitoare în care trăia momentele respective. 
Nenorocirea şi moartea dădeau târcoale prin jur, aşteptând 
ocazia ca să-şi ia victimele prin surprindere. Din fragedă pruncie, 
Jerry înţelesese că, dacă voia să rămână în viaţă, trebuia să fie 
mereu în gardă. 

Avea să se convingă de acest lucru încă o dată, când îl întâlni 
pe Lerumie, unul dintre cei întorşi de la Meringe, pe care, chiar în 
dimineaţa aceea, la îmbarcare, Biddy îl dăduse peste cap cu 
bagaje cu tot. 

Negrul, la tribord de tambuchi, se privea într-o oglindă şi-şi 
pieptăna părul vâlvoi. Jerry, abia băgându-l în seamă, trecu pe 
lângă el, urmându-l pe Borckman, secundul, care verifica 
aranjarea frânghiilor. Lerumie, asigurându-se, cu o privire rapidă, 
că nu risca nimic, îi dădu un şut fiului vechii lui duşmance. 
Piciorul său gol îl atinse pe căţel în locul sensibil unde coada lui 
fusese de curând scurtată şi acesta, simțind durerea şi ultragiul 
ce i se aducea, se înfurie imediat. 

Căpitanul Van Horn, care inspecta un sabord din spatele 
punţii, ca să măsoare forţa vântului în pânze, nu-l vedea pe Jerry 
din cauza tambuchiului ce se găsea între ei. Ochii lui desluşiră 
însă mişcarea umerilor lui Lerumie, când acesta se balansă pe un 
picior ca să dea şutul. 

Urmară câteva lătrături puternice, apoi cățelul se învârti în 
jurul negrului, sări pe el şi îşi înfipse colții în pulpele lui Lerumie. 

Fu nevoit să dea drumul gleznei adversarului său care, cu încă o 
lovitură de picior, îl trimise cât colo. Urlând supărat, cățelul se 
urcă pe cea mai înaltă punte a navei. Lerumie văzu, cu coada 
ochiului, că de această dată era observat de altcineva şi nu 
îndrăzni să împingă lucrurile mai departe, mulţumindu-se să o ia 
la fugă. Se îndreptă către tambuchi pentru a cobori pe scară, dar 
fu ajuns de colții lui Jerry, care îl prinseră de gleznă. Se clătină şi 
o rafală de vânt îl făcu să-şi piardă echilibrul. Incercând în zadar 
să stea în picioare, se prinse de firele de protecţie de pe 
marginea punţii. 

Negrii aflaţi în jur urlau de plăcere, iar Jerry, a cărui furie nu 
scăzuse, deşi duşmanul său nu mai putea continua lupta, îşi 
închipui că ei râdeau de el. Se întoarse deci împotriva lor, 
atacându-i la picioare în vreme ce aceştia se risipeau care 
încotro. Dispărură sărind în cabina din faţă sau pe urcându-se pe 
bompres şi se agăţară de frânghii, unde rămaseră atârnaţi ca 
nişte păsări uriaşe. In afara negrilor din echipaj, Jerry rămase 
singurul stăpân de pe punte. N 

Căpitanul Van Horn era încântat şi nu mai înceta cu laudele. Il 
chemă la el pe Jerry şi îl mângâie, apoi se întoarse către 
pasagerii băştinaşi, vorbindu-le în graiul lor necunoscut: 

— Hei, voi, fiţi atenţi! Câinele acesta e al meu. Dacă vreunul 
dintre voi îi face vreun necaz, e vai de el! Eu dau foarte tare. Fiţi 
atenţi la picioare. Eu o să am grijă de câine. Aţi înţeles? 

Negrii, agăţaţi de frânghii, piuiau ca vrăbiile, dar se supuseră 
legii omului alb. Nici măcar Lerumie nu-şi manifestă ura şi nu 
articulă vreo ameninţare. Din contra, provocă veselia tovarăşilor 
săi şi îl făcu să zâmbească pe căpitan când îi spuse: 

— E un câine pe cinste, pe cuvântul meu! 

Jerry nu fusese rău, dar, ca Biddy şi Terrence, nu cunoştea 
frica. Tot de la părinţii lui învățase că fugărirea negrilor era ceva 
minunat. Aşa era educaţia lui. Din cea mai fragedă copilărie se 
învățase astfel şi zeii albi îl dresaseră ca să-i sperie pe negri şi să 
aibă grijă să ocupe locul de jos pe care îl meritau în ordinea 
firească a lucrurilor. Lumea aparţinea doar zeilor albi! 

Nu din acea cauză negrii fuseseră legaţi de palmieri lângă 
locuinţele din Meringe şi apoi biciuiţi? Pe terierul irlandez nu-l 
mira nimic, considerându-i pe băştinaşi în acelaşi fel ca şi zeii săi 
şi adoptând faţă de ei o atitudine în consecinţă. 

In mod cert, ziua era plină de evenimente. Tot ce se găsea pe 
Arangi i se părea lui Jerry nou şi neobişnuit, iar puntea era aşa de 

plină de oameni că un incident putea apărea oricând. Avu o nouă 
întâlnire cu câinele sălbatic, care-l atacă mişeleşte din lateral. 
Lăzile ce aparţineau negrilor fuseseră aranjate neglijent, astfel că 
printre acestea se găseau spaţii înguste. Acolo se ascunsese 
câinele sălbatic şi aşteptase momentul să sară asupra lui Jerry, 
care trecea, fiind chemat de căpitan. II muşcă de blană şi apoi se 
retrase repede. 

Terierul irlandez se simţi iar provocat. Ştia despre atacul din 
lateral, pe care îl folosise şi el uneori, când se juca împreună cu 
Michael. Dar retragerea din luptă, după ce ai declanşat atacul, nu 
mai era posibilă! Animat de o furie justă, se repezi spre 
deschizătura pe unde dispăruse duşmanul său. 

Acesta era însă avantajat. Când Jerry încercă să sară în acel 
spaţiu strâmt, se dădu cu capul de lăzile de deasupra sa. Ajunse 
astfel bot în bot cu adversarul lui. 

Nu avea însă cum să-l înhaţe pe câinele sălbatic. Nu se putea 
arunca asupra lui. Singurul lucru pe care îl putea face era să se 
târască, riscând înfruntarea cu colții ce rânjeau ameninţători în 
faţa lui. Cu toate acestea, i-ar fi venit de hac duşmanului său 
dacă Borckman, care trecea pe acolo, nu l-ar fi apucat de 
picioarele din spate şi nu l-ar fi scos dintre lăzi. Apoi se auzi 
chemarea căpitanului Van Horn şi Jerry, ascultător, îl urmă pe 
secund. 

Masa fu servită pe punte, la umbra produsă de vela 
brigantină. Jerry, aşezat între cei doi, îşi luă porţia de mâncare. 
Băgase de seamă că Van Horn era zeul cel mai mare, de care 
asculta secundul. Pe de altă parte, Borckman dădea ordine 
negrilor, dar niciodată căpitanului. In plus, lui Jerry îi era simpatic 
Van Horn. De aceea era mereu în preajma lui. Când băgă botul în 
farfuria căpitanului, fu îndepărtat cu blândeţe, în vreme ce, când 
mirosi pe lângă ceaşca secundului, primi un bobârnac peste nas. 

Căpitanul Van Horn servi la început o porţie de fiertură de orz 
asortată cu lapte concentrat şi zahăr. Apoi îi dădu, din când în 
când, câte o bucăţică de pâine cu unt şi peşte fript, din care îi 
scotea, cu grijă, oasele mai mari. 

Era delicios! Niciodată Jerry nu măi luase parte la o asemenea 
sărbătoare. Domnul Haggin, la care ţinea foarte mult, nu-i 
dăduse niciodată de mâncare odată cu el, la ora prânzului! Cum 
era atât de tânăr, era pofticios şi insista mereu pe lângă căpitan 
ca să mai primească pâine cu unt şi peşte. Incepu chiar să latre, 
ceea ce îl convinse pe Van Horn că ar putea să „vorbească”. 

După cinci minute, învățase să „vorbească”, scoțând un lătrat 
gros şi scurt. Învăţase şi diferenţa între „aşezat” şi „culcat”. Îşi 
îmbogăţise astfel vocabularul. Ba mai află şi un alt cuvânt, 
„comandant”. Aşa îl strigase de câteva ori Borckman pe Van 
Horn. Jerry ştia că, dacă spuneai „Michael!”, nu te adresai decât 
celui în cauză, de aceea înţelese că, fără îndoială, „comandant” 
desemna pe stăpânul alb al lumii plutitoare. 

— Nu e un câine, îi spunea Van Horn secundului. În spatele 
acestor ochi căprui se ascunde o minte omenească. Nu are decât 
şase luni. Un copil de şase luni ar fi un fenomen dacă ar învăţa în 
cinci minute tot ce a învăţat el. Ce să mai vorbim... Gottfer-dang! 
Creierul unui câine e la fel cu cei al omului. Şi dacă face lucrurile 
ca un om, înseamnă că gândeşte la fel. 

CAPITOLUL IV 
SUFLETUL BUN AL LUI VAN HORN 


După masă căpitanul îl luă pe Jerry şi coborî pe scara ce ducea 
către cabina principală. Aceasta ocupa cea mai mare parte a 
vasului, aflându-se între infirmeria din spate şi o cabină mică în 
faţă. După infirmerie, se mai găsea o încăpere, despărțită printr- 
un perete subţire de aceasta, unde stătea echipajul. Cabina cea 
mică era locuită de Van Horn şi Borckman, care o împărțeau, în 
vreme ce cei şaizeci de negri „întorşi” de pe plantaţii o ocupau 
pe cea principală. Ei stăteau întinşi pe duşumea şi pe băncile 
aliniate pe lângă pereţi. 

Ajuns în cămăruţa lui, căpitanul aruncă o cuvertură într-un colţ 
şi nu-i fu greu să-l facă pe Jerry să înţeleagă că trebuia să se 
aşeze acolo. Acesta, cu burta plină, nu-şi dorea altceva decât să 
adoarmă pentru a se reface după toate emoţiile prin care 
trecuse. 

După o oră fu trezit de Borckman, care intră în cabină. Când 
Jerry, agitându-şi bucata de coadă ce-i mai rămăsese, îl 
întâmpină vesel, secundul bombăni nemulţumit. Venise să bea 
din rachiul căpitanului, dar Jerry nu avea de unde să ştie lucrul 
acela. 

De multe ori, pe plantație, cățelul îi văzuse bând rachiu pe 
oameni. Totuşi, i se păru că ceva nu era în ordine în 
comportamentul secundului. Deşi nu înţelegea despre ce era 
vorba, rămase în continuare foarte atent. 

După plecarea lui Borckman, Jerry ar fi fost fericit să-şi reia 
somnul, dacă uşa, care n-a fost bine închisă, nu s-ar fi mişcat 
brusc. A deschis ochii mari, gata de luptă cu invadatorii. Apoi 
privirea lui s-a oprit asupra acestora. Erau nişte gândaci mari cu 
care începuse să se obişnuiască de când se afla la bordul vasului. 

După ce examină puţin încăperea în care se găsea, Jerry trecu 
în cabina principală. Negrii stăteau întinşi peste tot. Consideră că 
datoria lui faţă de stăpânul său consta în a-i recunoaşte pe 
fiecare în parte. Mârâiau şi-l amenințau în şoaptă atunci când îi 
mirosea de aproape. Unul dintre ei îndrăzni chiar să ridice mâna. 
Jerry, în loc să se ferească, îşi arătă colții şi se pregăti să sară pe 
el. Imediat, omul îşi lăsă jos braţul şi încercă să-l potolească, în 


23 


vreme ce ceilalţi izbucniră în râs. 

Câinele trecu mai departe. Nu era nimic nou. Totuşi, se putea 
aştepta la un necaz din partea negrilor, fiindcă albii nu erau de 
faţă. Căpitanul şi secundul erau pe punte, iar Jerry, care nu se 
intimida pentru că se plimba singur, îşi continuă cercetările. 

Ajuns la intrarea în infirmerie, unde nu exista uşă, mirosi aerul 
şi pătrunse în sală, încercând să afle ce lucru nou şi necunoscut îi 
sensibilizase nările. 

Era vorba despre o negresă tânără, îmbrăcată doar într-o 
cămaşă, culcată pe o cuvertură aruncată peste nişte lăzi de 
tutun şi recipiente din fontă cu făină. 

Jerry observă imediat faptul că o neliniştea ceva. Ştia că, de 
câte ori un negru părea că vrea să ascundă ceva, nu era lucru 
bun. Înspăimântată, începu să ţipe de îndată ce el se puse pe 
lătrat ca să dea alarma. Apoi sări pe ea. Când colții lui îi 
cuprinseră braţul, ea nici măcar nu ţipă. Se făcu mică, tremura şi 
nu opuse nici un fel de rezistenţă. Jerry apucă în gură o bucată 
din cămaşa femeii şi trăgea de zor de aceasta, făcând zgomot 
pentru a-i atenţiona pe secund şi pe căpitan. 

Datorită eforturilor lui, negresa căzu cu lăzi cu tot, ceea ce 
făcu să se înteţească lătrăturile sale, în timp ce negrii, privind 
prin deschizătura cabinei, râdeau neîncetat. 

Când veni căpitanul, îl găsi pe Jerry agitându-şi bucata de 
coadă, cu urechile lăsate pe spate, trăgând cu ardoare de 
hainele subţiri ale fetei. Se aştepta să fie lăudat, dar Van Horn îl 
chemă scurt la el. Atunci intui că respectiva creatură diferea de 
ceilalţi şi că nu trebuia tratată ca ei. 

Ea se găsea într-o stare de spaimă cumplită, pe care puţine 
fiinţe omeneşti o pot suporta. Van Horn o considera „aducătoare 
de necazuri” şi ar fi vrut să se lipsească de ea, fără a-i dori însă 
pieirea, căci o salvase cumpărând-o în schimbul unui purcel gras. 

La doisprezece ani, considerată o nătângă, bolnavă şi fără 
valoare, urma să fie fiartă de către rude. Când a văzut-o prima 
oară căpitanul Van Horn, era în centrul unei procesiuni lugubre 
desfăşurate pe malurile râului Balebuli. 

Când a oprit cortegiul, a constatat că nu era o frumuseţe. 
Descărnată de boală, râioasă, roasă ca o scoarță de pe țărm, 
avea picioarele şi mâinile legate şi era dusă, ca un porc, 
suspendată pe un băț susţinut de doi oameni. Aceştia îşi 
propuseseră să o mănânce la cină. Ştiind că nu avea cum să i se 
facă milă de ea cuiva, nici nu ţipa după ajutor. Doar spaima de 

care era cuprinsă i se citea în ochii bulbucaţi. 

Căpitanul Van Horn află că oamenii aceia nu o considerau 
destul de gustoasă şi că urmau să o bage legată în râu, ca să 
tremure şi să se frăgezească. 

Mai întâi, trebuiau să-i desfacă încheieturile, apoi să-i 
strivească oasele mari de la braţe şi de la picioare. Nu era un rit, 
nu i se făcea vreo ofrandă unui zeu anume, ci era doar o 
problemă de gastronomie. Carnea vie, tratată în acel mod, 
devenea moale şi putea fi savurată ca lumea. După două zile de 
stat în apă, i-au spus sălbaticii căpitanului, tot ceea ce doreau 
urma să fie realizat. După aceea aveau să facă un foc mare şi să- 
şi cheme prietenii la masă. 

După o jumătate de oră de negocieri, în timpul căreia Van 
Horn a încercat să demonstreze mediocritatea meniului, a reuşit 
să cumpere, în schimbul unui porc gras, biata victimă. Aceasta 
costa, în dolari, ceva peste două monede. 

De atunci începuse seria de necazuri a căpitanului Van Horn. 
Nu ştia cum să se mai debaraseze de fată. li cunoştea prea bine 
pe indigenii din Malaita pentru a o lăsa printre ei undeva pe 
insulă. Şeful din Su'u, Ishikola, oferise o sută de nuci de cocos ca 
să o aibă. Un şef din junglă îi propusese doi pui de găină în 
schimbul ei. Aceasta avea loc pe plaja din Malu. Insă această 
ultimă ofertă fusese acompaniată de un hohot de râs ce marcase 
disprețul bătrânului tâlhar pentru carnea tare a tinerei negrese. 

Deoarece nu reuşise sa întâlnească vaporul misionarilor, 
Crucea Occidentală, la bordul căruia fata nu risca să fie mâncată, 
căpitanul Van Horn fu nevoit să o păstreze într-un colţ al navei 
până când urma să o urce pe vasul respectivilor călugări. 

Dar tânăra negresă, lipsită în totalitate de inteligenţă, nu-l 
aprecia deloc pe salvatorul ei. Fusese schimbată pe un porc gras 
şi nu credea că destinul ei vrednic de plâns se modificase în 
vreun fel. Fusese carne pentru măcelărie şi asta rămăsese. 

Cert, îşi schimbase stăpânul, dar omul acela, care comanda pe 
Arangi, se gândea probabil ce fel de mâncare să-şi gătească din 
ea. Trebuia numai să se îngraşe bine. De aceea vroia să-i 
dejoace planurile şi, când o forţa să mănânce, nu înghiţea mai 
mult decât îi trebuia ca să rămână în viaţă. 

In consecinţă, fata trăise doar în junglă şi nu pusese piciorul în 
vreo barcă până ajunsese pe Arangi. De aceea, faptul că nava se 
balansa neîncetat pe ape o făcea să trăiască un coşmar fără 
sfârşit. In limbajul lor ciudat, cu o mie de dialecte, obişnuit 

printre negrii din acele insule nenumărate, toţi pasagerii o 
asigurau de soarta ce-i era rezervată. 

— Pe cuvânt, îi spunea unul, în curând marele stăpân alb te va 
face kaii-kaii. 

— Marele stăpân alb te va kaii-kaii, îi zicea altul. De asta se tot 
învârte pe aici. 

Kaii-kaii însemna a mânca. Jerry ştia asta. A mânca nu exista 
în vocabularul său, ci numai kaii-kaii. 

Ea însă nu răspundea la acele vorbe sarcastice. Niciodată nu 
vorbea, nici măcar cu căpitanul Van Horn. 

Se lăsase aşadar seara, când căpitanul îl ducea pe Jerry pe 
punte, după ce cățelul descoperise negresa. De abia a sărit din 
braţele lui Van Horn şi a descoperit altceva nou: pământul. Nu-l 
vedea, dar îl simţea. Cu botul ridicat, mirosea vântul care îi 
aducea acel mesaj, iar flerul său îl descifra exact. Se simţea 
sarea de pe mal, putregaiul mlaştinilor, emanaţiile mirodeniilor 
specifice vegetației tropicale şi chiar un vag, foarte vag rest de 
fum. 

Vântul alizeu, care îl dusese pe Arangi până în apele din 
extremitatea Malaitei, încetă să mai sufle şi vasul avansa mult 
mai greu. Velele sale se dezumflară cu zgomot. Jerry, de această 
dată, nu mai privi pânza cea mare cu dispreţ şi ironie, aşa cum o 
făcuse. Dacă ar fi ştiut sigur că, în ciuda zgomotului puternic, 
vela n-ar fi constituit un pericol pentru el, s-ar fi liniştit şi n-ar 
mai fi ocolit-o pe la mare distanţă, aşa cum a făcut. 

În timp ce Van Horn, profitând de acalmie, îşi instruia echipajul 
la tir şi manipularea armelor, folosind carabinele Lee-Enfield din 
rastelul de deasupra tambuchiului cu geamuri al cabinei 
principale, Jerry, pe neaşteptate, începu să se târască. Câinele 
sălbatic, aflat la trei picioare distanţă, era foarte atent asupra 
mişcărilor făcute de terier. Veghea scoțând  mârâieli 
amenințătoare. Multora le-ar fi fost teamă de acele mârâituri, dar 
nu şi lui Jerry. Când câinele sălbatic se refugie repede în 
ascunzătoarea sa dintre lăzi, terierul se aruncă asupra lui, dar îl 
rată de foarte puțin. 

Căpitanul Van Horn, care aruncase peste bord bucăți de lemn, 
sticle şi cutii goale, le ordonă celor opt oameni care-l aşteptau cu 
carabinele pregătite să tragă asupra țintelor plutitoare. 

Jerry, impresionat şi încântat de împuşcături, îşi exprimă 
bucuria amestecându-şi lătrăturile cu zgomotul făcut de arme. 
„Întorşii” stăteau pe punte ca să adune cartuşele goale, pe care 

ei puneau mare preţ şi pe care le aşezau, fierbinţi încă, în găurile 
din loburile urechilor lor. 

Aveau mai multe asemenea orificii practicate în urechi, iar 
tuburile din cupru erau introduse doar în cele mai mici dintre 
acestea. In celelalte purtau lulele din lut, ramuri de tutun şi cutii 
de chibrituri. Orificiile erau uneori atât de largi, că permiteau 
introducerea unor cilindri din lemn sculptat având trei degete în 
diametru. 

Căpitanul şi secundul aveau la centuri revolvere automate. Le- 
au scos în clipele acelea ca să tragă atât de repede şi de precis, 
că negrii din echipaj au rămas cu gurile căscate. De fapt, cei din 
echipaj nu se prea descurcau cu armele de foc, dar Van Horn, ca 
orice căpitan care naviga prin apropierea insulelor Solomon, ştia 
că indigenii din tufişuri şi cei de pe coastă ţinteau mult mai prost. 
Ştia, de asemenea, că putea conta pe sprijinul dat de cei din 
echipaj şi că aceştia nu vor întoarce niciodată armele împotriva 
căpitanului. 

La început, revolverul lui Borckman îşi rată ţinta şi secundul fu 
certat de Van Horn că nu-şi păstrează arma curățată şi bine 
unsă. Il întrebă şi câte pahare băuse de se făcea că trăgea atât 
de prost. 

Borckman dădu vina pe un uşor acces de febră şi Van Horn 
nu-şi mărturisi imediat scepticismul în această privinţă. 

Abia puţin mai târziu, luându-l pe Jerry în braţe, stând la 
umbra velei brigantine, îi spuse câinelui la ureche: 

— Necazul cu el, micuțul meu Jerry, e că tare-i mai place 
rachiul. Gott-fer-dang! Trebuie să fiu mereu atent în jur. Şi mai 
pretinde că e vorba de febră! Nu-i adevărat, Jerry, e vorba de 
rachiu. Şnaps! E un marinar foarte bun atunci când e serios. 
După ce şi-a băut însă şnapsul, nu mai poţi face nimic cu el. 
Jerry, lăbuţele tale abia au început să păşească prin viaţă. De 
aceea, crede-mă: evită cu orice preţ şnapsul. Ascultă-l pe tătucul 
tău şi rămâi întotdeauna serios! 

Apoi, lăsându-l pe Jerry, care se pregătea să sară pe câinele 
de tufiş, căpitanul cobori în cabină ca să bea din acelaşi rachiu 
din care puţin înainte se delectase Borckman. 

Atacarea câinelui sălbatic devenise o joacă, mai ales pentru 
Jerry, care pornea la luptă cu inima deschisă şi fără supărare. Îşi 
dădea seama perfect de superioritatea sa. In regatul câinilor, 
Jerry era stăpânul, cel puţin pe puntea lui Arangi. Adversarul său 
era un mizerabil ce nu îndrăznea să-şi părăsească 


27 


ascunzătoarea, faţă de terier, care domina puntea. Chiar când 
Jerry nu era lângă el, câinele sălbatic se temea de adversarul 
său, care era rapid şi nu se sinchisea de mârâiturile 
amenințătoare. 

Ceva mai târziu, Jerry, care se plimba pe punte, după ce îi mai 
trăsese o bătaie câinelui sălbatic, îl găsi pe căpitan stând jos, cu 
genunchii apropiaţi de gură. 

Privea neatent în faţa sa şi terierul irlandez, din prietenie, veni 
să-l miroasă pe picioare. Van Horn nu-l băgă însă în seamă şi 
continua să fixeze un punct în depărtare, fără a-şi da seama de 
prezenţa câinelui. 

Jerry îşi puse atunci capul pe genunchiul stăpânului său şi îl 
privi lung, tandru. De această dată, Van Horn îl văzu şi se 
bucură, dar nu se mişcă. Jerry încercă atunci altceva. Palma 
stăpânului său atârna, pe jumătate deschisă, pe lângă trup, în 
timp ce antebraţul i se sprijinea de genunchi. Câinele îşi furişă 
botul în palma lui Van Horn. Rămase apoi nemişcat. Dacă ar fi 
stat altfel, ar fi văzut că, pentru o clipă, căpitanul n-a mai privit 
către mare, ci spre el. Jerry nu a văzut însă aceasta. Rămase 
nemişcat câteva clipe, apoi trase cu zgomot aer pe nas. 

De această dată, Van Horn nu mai rezistă şi începu să râdă 
zgomotos. Jerry îşi mişcă urechile şi îl privi foarte afectuos. 
Pentru el, zâmbetul zeului însemna o adevărată rază de soare. 
Râsul comandantului îl făcu să-şi mişte şi bucata de coadă. 
Mâna, pe jumătate deschisă, se închise, prinzând o parte din 
capul şi din gura câinelui, apoi începu să-l scuture în faţă şi în 
spate, astfel că fu nevoit să se mişte cu toate cele patru labe. 

Pentru el era o adevărată bucurie, fiindcă ştia că, deşi 
căpitanul îl scutura destul de tare, în gestul acestuia nu exista 
nici furie, nici vreun pericol. Era doar un joc, aşa cum obişnuia să 
facă cu Michael. Se mai jucase uneori în acelaşi fel şi cu Biddy, 
atacând-o în glumă. Uneori chiar domnul Haggin făcea aceleaşi 
mişcări simulând că îl bate. 

Cum comandantul începu să-l scuture mai tare, Jerry scoase o 
mârâitură feroce, care creştea în intensitate o dată cu 
amplitudinea mişcărilor. Era însă doar în joacă. Se zbătea, voia 
să-şi scoată botul din prinsoare şi se făcea că muşcă. 

Când comandantul, cu un brânci, îi dădu drumul împingându-l 
la o anumită distanţă de el, cățelul reveni la atac arătându-şi 
colții şi mârâind. Fu prins iar şi balansat. Jocul continua, mai 
intens. O dată, Jerry fu mai iute şi scăpă din mâna lui Van Horn. 

Apoi îl prinse de încheietură. Nu strânse însă din colţi, ca să-l 
muşte. Presă doar puţin pielea, ca să nu-i facă rău. 

Jocul se încinse mai tare şi Jerry începu să uite că era doar o 
glumă. Ferocitatea, pe care la început doar o simula, deveni 
reală şi când revenea în atac, după ce fusese respins, scotea un 
lătrat furios. Dându-şi seama de aceste lucruri, Van Horn întinse 
spre el mâna deschisă larg, un gest de pace vechi de când 
lumea. Il chemă în acelaşi timp pe nume. Tonul său sugera un 
avertisment, un reproş şi o ofertă de prietenie. 

Jerry înţelese imediat şi redeveni el însuşi. Işi ceru iertare. 
Câinele, care, cu o clipă în urmă venea la atac cu gura deschisă, 
deveni pe loc un animal blând şi supus, care sărută mâna ce i se 
întindea dând pe deasupra acesteia cu limba lui roz. După o clipă 
era în braţele lui Van Horn, cu botul lângă obrazul lui, pe care-l 
lingea cu multă afecţiune. li făcea o adevărată declaraţie! 

— Gott-fer-dang! exclamă căpitanul. Eşti numai muşchi şi 
nervi, dar ai o inimă de aur, Gott-fer-dang! Jerry, eşti un căţel dat 
naibii şi nici un terier din lume nu te-ar putea egala. Inima ta e 
generoasă, băiete. lubeşte-mă, căci voi avea grijă de tine şi te 
voi iubi toată viaţa! 

Căpitanul care comanda nava Arangi, îmbrăcat doar într-o 
cămaşă lungă şi grosolană din bumbac şi un pantalon scurt, care 
transporta canibalii la bordul vasului său şi care, chiar şi atunci 
când dormea ţinea pistolul automat la centură, Van Horn, pe 
capul căruia se puseseră premii în satele din junglă şi în cele de 
pe coastă şi care era considerat cel mai dur patron din insulele 
Solomon, unde supraviețuiesc doar cei mai răi şi mai violenţi 
oameni, simţi deodată că ochii îi sunt înlăcrimaţi, îngreunându-i 
vederea şi-l strânse la piept pe cățelul său faţă de care nu-şi 
putea înăbuşi dragostea şi tandreţea. 

CAPITOLUL V 
CAINE LA APA! 


Noaptea scurtă de la tropice învăluise vasul Arangi care plutea 
pe valuri în vecinătatea insulei Malaita. Vântul alizeu din sud-est 
se oprise, iar vremea se schimbase. O vijelie uşoară se desfăşura 
în zonă. Pe punte, expuşi intemperiilor, cei care se ocupau cu 
fierberea mâncărurilor abia se descurcau. Negrii întorşi de la 
muncă se refugiaseră în cală. 

Primul cart, de la ora opt la miezul nopţii, revenise secundului. 
Căpitanul Van Horn, gonit de ploaie, coborâse în mica lui cabină 
cu Jerry sub braţ. Căţelul era obosit de numeroasele incidente 
din ziua aceea, cea mai bogată în evenimente din toată viaţa lui 
de până atunci. Adormi apoi, mârâind şi agitându-şi lăbuţele în 
timpul somnului, iar căpitanul nu se putu stăpâni să-l mai 
privească o dată înainte de a stinge lampa. 

Jerry dormi atât de adânc, încât nu băgă de seamă plecarea 
stăpânului său. Acesta ieşi, transpirat, ducându-şi perna şi pătura 
pe punte, unde spera să găsească un loc aerisit. Ploaia încetase, 
dar nici vântul nu mai sufla şi de aceea cabina cea mică devenise 
o încăpere cu aer greu, umed şi aproape imposibil de respirat. 

Căţelul se trezi când se simţi gâdilat, pe partea sensibilă şi 
descoperită a labei sale, de mersul unui gândac uriaş, lung de 
trei degete, care se plimba pe acolo. Şi-a scuturat laba şi a privit 
mirat insecta care, în loc să fugă grăbită, abia se îndepărta. A 
văzut-o apoi alăturându-se altor gândaci, la fel de mari. Niciodată 
Jerry nu văzuse în acelaşi timp atâţia gândaci uriaşi. leşeau de 
peste tot şi coborau pe pereţii subţiri ca să se alăture altora ca 
ei, pe duşumea. 

jerry înţelese că întreceau măsura şi se hotărî să pună 
lucrurile la punct. Niciodată domnul Haggin, Derby sau Bob nu 
toleraseră gândacii şi legea lor trebuia respectată. Insectele 
acelea sunt un duşman continuu pentru oamenii aflaţi la tropice. 

Căţelul sări asupra primului venit. Vru să strivească insecta 
sub labe, dar aceasta făcu un lucru absolut neaşteptat: îşi 
deschise aripile şi zbură. Ca la un semn, toate celelalte făcură la 
fel, umplând încăperea şi bâzâind monoton. 

Jerry sări, încercând să agate în aer mulţimea înaripată şi să o 

răpună cu labele. Din când în când reuşea să distrugă câte o 
insectă, dar lupta încetă numai după ce gândacii, ascultând 
parcă de o poruncă misterioasă, dispărură brusc în crăpăturile 
din pereţi. 

Rămas stăpân, Jerry se întreba: 

— Unde este comandantul? 

Văzuse că nu era în cabină, dar se îndreptă către culcuşul 
acestuia şi începu să miroasă cu atenţie peste tot, luându-i urma. 
In cursul acelor manevre, bucăţica de coadă i se agita neîncetat. 

Unde era deci comandantul? Intrebarea îi persista în gând, ca 
unui om. De asemenea, preceda acţiunea. Uşa rămăsese 
deschisă. Jerry trecu în cabina unde negrii dormeau gemână, 
sforăind sau suspinând. Ei formau o masă compactă de trupuri, 
întinse pe duşumea sau pe banchete, astfel că trebuia să 
păşească peste ei. A 

Şi nu era zeul alb care să-l apere! Işi dădu seama de acel lucru 
fără a simţi vreo strângere de inimă. 

Asigurându-se că Van Horn nu se găsea în cabina cea mare, 
cățelul se îndreptă către scara ce ducea pe punte. Işi aminti însă 
de infirmerie. Se duse acolo şi o mirosi pe negresa adormită care 
credea că Van Horn o va mânca atunci când va fi destul de 
grasă. 

Reveni apoi la scară şi privi în sus aşteptând o clipă în 
speranţa că o să vină căpitanul să-l caute. De bună seamă că 
trecuse pe acolo. Jerry era sigur de lucrul acela, din două motive: 
era singurul drum către punte şi mirosul lui nu-l înşela. La 
început urcă fără probleme, dar apoi Arangi avu o mişcare 
intensă de ruliu care-l trimise pe câine la podea. Doi sau trei 
negri se treziră şi observară eforturile, în timp ce pregăteau şi 
amestecau clei cu nişte crengi acoperite de frunze verzi şi mari. 

Jerry mai încercă de două ori să urce pe scara strâmtă şi 
foarte dreaptă, dar căzu, spre bucuria negrilor. Unul dintre 
aceştia îi trezi pe toţi cei din jurul său. La a patra încercare, 
cățelul urcă până la mijlocul scării, apoi fu aruncat la podea, pe o 
parte. Hohotele crescură în intensitate. Se ridică, îşi zbârli părul 
şi mârâi furios, exprimându-şi astfel disprețul faţă de acele 
bipede inferioare a căror singură rațiune de a fi consta în a 
asculta ordinele date de zeii albi. 

Fără a se lăsa intimidat de eşecurile de până atunci, cățelul se 
agăţă iar de scară. De această dată, Arangi se mişcă mai puţin, 
ceea ce îi permise să ajungă sus. Labele sale din faţă se aşezară 

pe deschizătura ce dădea pe punte. Urmă o mişcare de ruliu 
rapidă a navei. Terierul irlandez se agăţă cu labele cu toate 
forţele şi izbuti să sară pe punte. 

In faţa unui tambuchi, câţiva oameni din echipaj stăteau în 
jurul lui Lerumie. li recunoscu pe rând, trecând mândru pe lângă 
Lerumie, pe care-l ameninţă cu un mărâit. In partea din spate a 
navei, îl văzu pe un negru care ţinea roata cârmei şi în 
apropierea acestuia pe secundul care era de cart. j 

Acesta din urmă îi vorbi şi se aplecă să-l mângâie. In clipele 
acelea, terierul simți mirosul căpitanului, care se afla prin 
apropiere. Mişcă din coadă într-un fel anume, ca să se scuze față 
de Borckman, apoi plecă în direcţia din care simţise mirosul. Il 
găsi pe stăpânul său cufundat în somn, culcat pe spate şi atât de 
bine acoperit cu pătura, încât i se vedea numai capul. 

Jerry începu să-l miroasă vesel, agitându-şi bucăţica de coadă 
ca să-şi exprime satisfacția. Dar stăpânul său nu se trezi şi 
burniţa uşoară care se porni îl determină pe Jerry să se culce, 
făcându-se colac, între capul şi umărul celui adormit. Acest lucru 
îl trezi pe căpitan, care murmură, cu vocea stinsă: 

— Jerry. 

Căţelul îi răspunse atingându-i obrazul cu botul său umed şi 
rece. Van Horn îşi reluă somnul, dar câinele nu adormi. Cu botul, 
ridică pătura şi se furişă sub aceasta. Mişcările lui îl treziră pe 
Van Horn, care-l ajută să se instaleze. 

Terierul nu era însă mulţumit. Se agită să-şi găsească locul şi 
nu se linişti până ce nu ajunse în braţele căpitanului. Işi puse 
capul pe umărul său. După aceea, scoțând un oftat de uşurare, 
adormi, la rândul său. 

De mai multe ori, căpitanul se trezi datorită zgomotului pe 
care-l făceau oamenii din echipaj în vreme ce manevrau velele 
şi, de fiecare dată, amintindu-şi de Jerry, îl strânse cu dragoste la 
piept. Prin somn, cățelul îi răspundea ghemuindu-se şi mai 
aproape de el. 

Desigur, terierul era de o inteligenţă ieşită din comun. Totuşi, 
avea anumite limite şi nu avea de unde să ştie efectul pe care-l 
provoca asupra lui Van Horn contactul cu blana lui moale şi 
călduroasă. Căpitanul, amintindu-şi de trecutul îndepărtat, se 
gândea la epoca în care o ţinea în braţe pe micuța lui fiică. 

Amintirea deveni atât de vie, că se trezi, iar imaginile ce-i 
bântuiau creierul apărură în faţa lui. Nimeni, nici un alb din 
insulele Solomon, nu cunoştea acele imagini ce-l urmăreau în vis 

şi-i tulburau bătrâneţile. De altfel, făcuse un efort zadarnic să 
vină până în acel arhipelag din ocean ca să scape de ele. 

Contactul cu blana caldă a căţelului pe care-l strângea în braţe 
îi amintise deci de fetiţa lui, de mama ei, de micuța lor locuinţă 
din Harlem. Interiorul era modest, dar domnea atâta fericire 
acolo, încât părea un colţ de cer. 

Reveni la părul blond şi lins al copilului, care aducea atât de 
mult cu buclele aurii ale mamei sale. Deşi încerca să alunge 
imaginile acelea, nu se putu opri să nu o revadă pe cea din urmă, 
îngrozitoare! 

Îşi aminti totul! Accidentul de tramvai şi echipa care lucra sub 
ordinele sale. Se întreba ce se întâmplase cu Clancey, mâna lui 
dreaptă. Ah! In ziua aceea lungă în care venise ca să-l caute pe 
la trei dimineaţa pentru a degaja o maşină ce intrase în faţada 
unui magazin şi pe care trebuiau să o pună pe roţi. Au muncit 
întreaga zi la reparaţii şi s-au întors la hangar pe la nouă seara, 
când a venit un nou apel. 

— Bun, i-a zis Clancey, care locuia în acelaşi cartier ca şi el. Nu 
e departe de noi. De îndată ce terminăm, putem să-i lăsăm pe 
cei din marginea oraşului să ducă maşina la garaj şi noi 
rămânem la casele noastre. 

— Sper să nu dureze mult, i-a răspuns. 

— Ce s-a întâmplat de fapt? l-a întrebat Billy Jaffers, un om din 
echipă. 

— Cineva a fost strivit de o maşină şi nu a putut fi scos de 
acolo. 

Îşi aminti apoi diverse amănunte din timpul drumului, glumele 
lui Clancey, aluziile lui despre Jaffers... 

Ajunseră apoi la şirul de tramvaie oprite, la mulţimea de acolo, 
la poliţiştii ce încercau să îndepărteze lumea. Două ambulanţe 
aşteptau. Un poliţist tânăr, palid la faţă, abia putu să le 
şoptească: 

— E îngrozitor! Nu poţi să te uiţi. Sunt două femei sub tramvai. 
N-am reuşit să le scoatem. Am încercat... Cred că una dintre ele 
mai trăieşte... 

Dar el, omul nepăsător şi puternic, obişnuit cu asemenea 
drame, obosit de munca de peste zi, nu se gândise nici o clipă la 
tragedia care-l aştepta, ci îi răspunse vesel şi încrezător în sine 
că nu va dura mult şi le vor scoate de acolo. 

Îşi aminti încă o dată clipa când îşi aprinse lanterna... Atunci i- 
a apărut în faţa ochilor îngrozitoarea imagine a celor două cosiţe 

blonde pe care le cunoştea atât de bine! 

— Zici că mai trăieşte una dintre ele? îl întrebase el pe poliţist 
în vreme ce-şi aprindea lanterna. 

Sunetul propriilor lui cuvinte nu i se stinsese în urechi. 

— Au murit amândouă, răspunsese tot el, după ce le privise o 
clipă. Clancey, plasează trei leviere în jurul lor, apoi vino cu cel 
de-al patrulea să-l fixăm în extremitatea opusă. 

În prezent se afla la bordul navei, stătea pe spate şi privea 
singura stea vizibilă, pe care mişcarea vasului o făcea să apară şi 
să dispară printre pânzele de pâclă. Vechea suferinţă îi ardea 
pieptul. Gura şi ochii îi erau dureros de uscați... Ştia ceea ce 
lumea ignora, anume motivul pentru care se găsea prin insulele 
Solomon, căpitan al acelui yaht din lemn de tec cu numele 
Arangi, făcând trafic cu negri, riscându-şi viaţa şi bând whisky de 
multe ori peste măsură. 

După ce a revăzut toate acele imagini îngrozitoare, căpitanul a 
adormit iar, mulţumit că-l simţea, când şi când, pe Jerry pe 
umărul său. O dată chiar, când cățelul visa ceva legat de coasta 
Meringe, de domnul Haggin, Biddy, Terrence şi Michael, lăsă ca 
să-i scape un geamăt slab, Van Horn se dezmetici suficient din 
somnul său pentru a-şi mângâia prietenul şi a-i şopti pe un ton 
ameninţător: 

— Dacă vreodată un negru îndrăzneşte să se atingă de tine... 

La miezul nopţii, când veni secundul să-l trezească, făcu 
instinctiv două lucruri de îndată ce deschise ochii: primul fu să-şi 
ducă mâna la revolverul de la centură, al doilea să murmure: 

— Dacă vreun negru îndrăzneşte să-l atingă pe câinele ăsta... 

— lată vârful Kopo, îi zise Borckman în vreme ce cei doi 
oameni priveau, în direcţia vântului, mirajul pământului. N-am 
parcurs mai mult de zece mile şi nimic nu anunţă o vreme 
stabilă. 

— Pe acolo plouă, spuse Van Horn, arătându-i norii care se 
îngrămădeau, obstrucţionând pentru o clipă strălucirea stelelor. 

Secundul abia reuşi să facă rost de o cuvertură şi să o 
instaleze pe punte, că briza se porni brusc dinspre pământ, 
împingându-l în larg pe Arangi cu o viteză de nouă noduri. Jerry 
încercă un timp să facă de cart cu comandantul, dar curând se 
culcă şi adormi pe punte. 

Van Horn îl trezi şi îl aranjă cu grijă sub pătură. Terierul adormi 
iar. Dar, când stăpânul său începu să umble pe punte în lung şi-n 
lat, Jerry se ridică pentru a se învârti în jurul lui. li trebuiră cel 

puţin cinci minute ca să înţeleagă că locul său era sub pătură. 

Pe la patru dimineaţa, secundul reluă serviciul. 

— Am avansat cu treizeci de mile, îi zise Van Horn, dar în 
prezent suntem din nou ameninţaţi. Fiţi atenţi asupra vijeliei ce 
vine dinspre uscat. Mai bine să coborâm vergile pe punte. 

Jerry se agita când comandantul se întoarse şi se băgă sub 
pătură. Apoi, potrivit obiceiului său, i se culcă pe braţ şi, după ce 
trase aer cu zgomot, îi linse mâna cu limba lui mică, iar Van Horn 
îl strânse afectuos, lipindu-şi obrazul de el, adormiră. 

După o jumătate de oră se putea crede că se apropia sfârşitul 
lumii. Jerry fu trezit de o mişcare bruscă a comandantului, care-l 
îmbrânci cât colo, odată cu pătura. Puntea vasului Arangi se 
legăna foarte tare şi Jerry se rostogoli prin întuneric. Fiecare 
frânghie, fiecare catarg erau întinse la maximum, datorită 
furtunii violente. 

— Coborâţi verga mare! Repede! strigă Van Horn. 

Se auzi scârţâitul pânzei mari, în timp ce căpitanul ajuta chiar 
el la manevră. 

In vreme ce toate zgomotele acelea, amestecate cu strigătele 
oamenilor din echipaj şi cu ordinele date de Borckman, ajungeau 
la urechile sale, Jerry continua să lunece pe puntea înclinată. Nu 
se lovi însă de bastingaj. Apa călduţă a oceanului, care pătrunse 
pe punte ca un flux uşor fosforescent, îl acoperi, trăgându-l 
printre corzi. Frânghiile aproape îl împiedicau să lupte cu valurile. 

Nu se lăsă însă şi înotă cu disperare, nu pentru a-şi salva viaţa 
cât pentru a răspunde la întrebarea ce-l obseda: 

— Unde este comandantul? 

Nu se gândea decât la cum putea să-l salveze. Nu încerca 
decât să salveze fiinţa la care ţinea atât de mult. La fel cum, într- 
o catastrofă, mama vrea să fie aproape de copilul ei, la fel 
terierul, în cursul cataclismului, ardea de nerăbdare să-şi revadă 
stăpânul. 

Furtuna încetă la fel de brusc precum începuse. Arangi, după o 
ultimă zdruncinătură, îşi restabili echilibrul. Jerry eşuase pe o 
scândură, la tribord. De acolo sări pe punte, lângă comandant, 
care stătea în picioare, crăcănat, ţinând încă în mână o bucată 
de frânghie de la pânza cea mare şi zicea: 

— Gott-fer-dang! S-au terminat şi vântul şi ploaia! 

Simţind nasul rece al căţelului pe la picioarele sale, mirosindu- 
| vesel, se aplecă să-l mângâie. Nu-l vedea prin întuneric, dar îl 
simţea lângă el şi îi bănuia mişcarea vie a bucății de coadă. 

Un mare număr de negri, speriaţi, urcaseră pe punte venind 
din cabina cea mare. Vocile lor plângăreţe aminteau de ciripitul 
unor vrăbii înfometate şi înfrigurate. Borckman veni lângă Van 
Horn şi amândoi, îngânduraţi, încercară să pătrundă cu privirea 
tenebrele. Işi încordau auzul ca să surprindă cel mai neînsemnat 
zgomot. A 

— De ce nu plouă? se întrebă Borckman. Intotdeauna, vântul e 
urmat de ploaie... 

Van Horn nu-i răspunse. 

Nervozitatea celor doi oameni nu-i scăpă lui Jerry, care era şi 
el, destul de agitat. Işi lipi boticul de piciorul comandantului şi îl 
linse. Simţi gustul apei sărate de mare. 

Van Horn se aplecă brusc şi îl luă repede pe Jerry, apoi îl puse 
sub pătură. Ingrămădi doi saci în jurul lui. Apoi legă cuvertura cu 
un capăt de sfoară, astfel că terierul stătea ca într-un sac. 

Abia termină, că vela brigantină începu să se zbată deasupra 
capului său. Pânzele superioare se umflară cu zgomot şi cea 
mare, cu toată libertatea pe care i-o crease Van Horn prin 
coborârea barei platanului, se bombă într-o mişcare neaşteptată 
ce zgudui întreaga navă. Arangi se aplecă periculos către 
babord. Această a doua rafală, care venea din direcţie opusă, era 
mai violentă decât prima. 

jerry îl auzi pe comandant strigându-i diverse ordine 
secundului şi oamenilor din echipaj. Apoi, deodată, Van Horn fu 
luat pe sus de o avalanşă a negrilor care se urcaseră pe punte de 
la prima furtună. Acea masă confuză alunecase datorită punţii ce 
se ridicase brusc spre verticală şi ajunse până în firele de 
protecţie ce mărgineau partea aflată la suprafaţă a vasului. 

Jerry fusese aşa de bine instalat în culcuş de către căpitan, 
încât nu se mişcă din loc. Nu mai auzea însă vocea stăpânului 
său. După un moment auzi însă înjurăturile pe care le rostea 
dintre firele unde se înţepenise. Jerry mârâi puternic şi începu să 
se zbată ca să iasă din sac. Stăpânul său păţise ceva rău. Bănuia 
acest lucru. Nu ştia mai mult, iar în haosul acela nu se putea 
gândi la nimic. 

Incetă să facă zgomot ca să asculte iar, cu atenţie. Velele se 
izbeau cu furie, însoţite de ţipete şi strigăte. Inţelese că se 
petrecea o nenorocire, datorită manevrei ce fusese întreruptă. 

Vacarmul creştea continuu în intensitate. Incepu să urle până 
când o mână pipăi pătura lui. Tăcu şi mirosi. Nu, nu era a 
comandantului. Mirosi din nou şi îl recunoscu pe Lerumie, negrul 

pe care îl speriase mama lui, Biddy, acel care, mai recent, îl 
lovise cu piciorul şi, cu o săptămână în urmă, îl lovise pe 
Terrence cu o piatră. 

Sfoara care ţinea fixată pătura fu desfăcută de o mână care 
pipăi în interior. Jerry, supărat, mârâi furios. Era doar câinele unui 
zeu alb, deci tabu pentru orice negru. Ştia, din fragedă copilărie, 
că un negru nu avea dreptul să se atingă de câinele unui zeu alb. 
Şi totuşi Lerumie, în clipele acelea când lumea se sfărâma în 
jurul lor, încerca să-l atingă! 

Când negrul îl atinse cu degetele, Jerry îl apucă de mână cu 
colții săi ascuţiţi. Folosindu-şi cealaltă mână, Lerumie îi descleştă 
maxilarul cu asemenea putere, că fu nevoit să dea drumul 
degetelor. 

Terierul irlandez plănuise să se lupte cu furie, dar fu luat de 
gât, ştrangulat pe jumătate şi aruncat în sus. Nu mai atinse 
puntea. Căzu în mare, se scufundă în valuri şi reveni la suprafaţă 
după ce înghiţi o cantitate serioasă de apă sărată. Se sufoca, dar 
înota fără oprire. Inotul acela nu-l mai practicase niciodată, 
mişcările salvatoare îi veniseră din senin, deodată. Aşa cum 
respira de la sine, în mod natural, la fel lupta în clipele acelea cu 
valurile. 

in jurul său vântul făcea ravagii. Spuma ridicată de furtună îi 
umpluse gura, nările, îi biciuise ochii şi îl orbea. in eforturile pe 
care le făcea pentru a putea respira îşi ridică botul, sperând că 
astfel îl va feri de fierberea valurilor. 

Datorită faptului că nu reuşi să-şi păstreze poziţia orizontală, 
nu se mai ţinu la suprafaţă prin bătaia labelor şi începu să se 
scufunde încet. Urcă iar la suprafaţă, după ce înghiţi destulă apă, 
dar, în continuare, se întinse orizontal şi înotă aşa cum era 
normal. 

In negură şi vânt, auzea plescăitul velei mari, pe jumătate 
coborâtă, strigătele ascuţite ale echipajului, o înjurătură a lui 
Borckman şi, dominând totul, vocea căpitanului, strigând: 

— Apăsaţi vela! Tare, mai tare! Trageţi în sus! Repede! 
Repede! 

CAPITOLUL VI 
SALVAREA 


Auzind glasul comandantului, Jerry, care se lupta cu marea 
furtunoasă, îşi manifestă printr-un urlet prelung dragostea pentru 
noul său zeu. Dar sunetul făcut de el se stinse pe măsură ce 
Arangi se îndepărta. Atunci, în tăcerea nopţii, aflat la discreţia 
vechii lui adversare, marea, cățelul începu să mârâie plângăreţ, 
ca un copil pierdut. 

O intuiţie vagă îi releva propria lui slăbiciune în faţa 
duşmanului necruţător, oceanul, rece şi crud, care-l 
condamnase, în întuneric, la moarte. Şi totuşi, în ceea ce-l 
privea, nu înţelegea ce e moartea. El, care nu ştia nimic despre 
timpul când nu existase, nu-l putea concepe nici pe cel când nu 
va mai fi. 

Însă pericolul misterios îl bântuia, dându-i câte un avertisment 
la fiecare mişcare nervoasă, la fiecare reflex cerebral, toate 
acelea constituindu-se în senzațiile ce precedau ultima 
catastrofă. Fără a o înţelege, simţea moartea, după cum oamenii 
ştiu ceea ce aceasta reprezintă. 

Cum luptă un om pradă unui coşmar, aşa se lupta Jerry cu 
imensa întindere de apă sărată. Gemea plângea, biet căţel 
pierdut, ce văzuse lumina zilei doar cu şase luni în urmă, când se 
trezise într-o lume cu atâtea bucurii şi suferinţe. 

* 


La bordul lui Arangi, care se liniştise de îndată ce vela mare 
fusese coborâtă de tot de pe catarg, Van Horn şi Borckman se 
apropiară unul de altul prin întuneric. Vântul slăbise, ploaia 
începuse să cadă. 

— O furtună dublă, vorbi Van Horn. Am fost luaţi de vânturi şi 
dinspre babord şi dinspre tribord. 

— Probabil că s-a rupt în două cu puţin timp înainte de a 
ajunge la noi, îi zise secundul. 

— Şi a păstrat ploaia pentru cel de-al doilea atac, completă 
Van Horn, înjurând. 

— Ohe! strigă el. Omule de la cârmă, ce se întâmplă? 

Vasul se mişcă brusc. Vela brigantină fusese strânsă. Cea din 
spate se dezumflase, iar cea din faţă preluase vântul ce sufla din 

partea opusă. Aceste manevre aveau ca scop să-l readucă pe 
Arangi pe traseul pe care-l parcurgea înainte de a fi surprins de 
furtună. Aşa se făcu că se apropie de Jerry, care se lupta cu 
apele. Eroarea unui timonier negru aplecă balanţa destinului în 
favoarea căţelului. 

După ce restabili direcţia vasului, Van Horn însărcină pe 
Borckman să aranjeze frânghiile ce acopereau puntea. Chiar el 
se duse, prin ploaie, să repare palanul pe care-l tăiase. Aversa, 
care scăzuse în intensitate, cădea cu un zgomot mai mic. 
Urechea lui fu atrasă de un sunet ce venea dinspre mare. Se opri 
din lucru ca să asculte mai bine şi atunci recunoscu urletele lui 
Jerry. Tresări, ca electrocutat. 

— Căţelul a căzut în mare! îi strigă el lui Borckman. Trebuie să 
virăm! 

Se repezi chiar el spre cârmă, îmbrâncind un grup de negri ce- 
i stătea în cale. 

— Hei! Acolo! comandă el. Strângeţi brigantina! 

O privire rapidă aruncată asupra valurilor îl orientă spre partea 
de unde se auzea cățelul. 

— Cârma spre tribord! Toată! îi strigă timonierului. 

Alergă apoi chiar el acolo, luă roata şi o învârti, repetând: est- 
nord-est. 

Ascultă apoi în zadar ca să mai surprindă vreun geamăt de-al 
lui Jerry. Nu stătu mult aşa. In ciuda faptului că Arangi virase, îşi 
dădu seama că vântul şi deriva puteau să îndepărteze vasul de 
micul animal. li strigă lui Borckman să pregătească baleniera, în 
timp ce el însuşi cobora în fugă să-şi caute lanterna şi o busolă 
portativă. 

Fiindcă Arangi era de dimensiuni reduse, baleniera lui se afla 
în partea din spate, unde era prinsă cu cabluri duble. Până o 
aduse Borckman la pupa, Van Horn se întorsese. 

Trecu peste firele de protecţie de pe marginea punţii, 
ajutându-i apoi şi pe ceilalţi oameni ce urmau să vină cu el. Se 
urcă ultimul în şalupă, după ce dădu toate ordinele necesare 
echipajului pentru a se descurca în timpul cât avea să lipsească. 
Apoi şalupa se desprinse de vas. 

— Aprindeţi o lumină mobilă pe punte, Borckman! Continuaţi 
să viraţi. Nu ridicaţi pânza cea mare. Curăţaţi puntea şi fixaţi 
palanul de siguranţă la catargul principal. Se aşeză apoi la cârmă 
şi începu să-şi îndemne la muncă vâslaşii. In timp ce conducea 
ambarcaţiunea, Van Horn nu uita să se uite la busolă pentru a se 

orienta către est-nord-est. Îşi aminti că busola aceea devia cu 
două grade faţă de cea de pe Arangi şi luă măsuri în consecinţă. 

Din când în când le ordona vâslaşilor să se oprească şi asculta 
cu mare atenţie. Apoi îl chema pe Jerry. Făcură ocoluri, cercuri, 
înaintară, veniră înapoi, merseră în direcţia vântului, apoi 
împotriva lui, străbătând regiunea unde, după calculele 
căpitanului, trebuia să se afle Jerry. 

— Voi, le zise el vâslaşilor, ascultaţi-mă bine! Cel care va auzi 
câinele meu, va căpăta cinci lungimi de braţ de pânză şi zece 
pachete de tutun. 

x 

Jerry era într-o situaţie destul de proastă. Nefiind obişnuit să 
înoate şi sufocat de apa care-i intra în gură, începea să-şi piardă 
luciditatea atunci când zări lumina lanternei lui Van Horn. 

Nu-şi dădu seama însă că era ceva legat de venirea stăpânului 
său şi nu-i acordă mai multă atenţie decât primelor stele ce se 
iveau pe bolta cerească. 

Nu ştia ce putea fi, o stea sau altceva, de aceea continuă să 
geamă şi să înghită apă sărată. Dar, când recunoscu glasul 
stăpânului său, deveni nebun de bucurie. Incercă să se ridice 
prin întuneric şi să-şi pună labele din faţă pe stăpânul său, aşa 
cum obişnuia când Van Horn se afla în apropierea lui. Rezultatul 
fu dezastruos. Neîntâlnind în faţa lui decât gol, dezechilibrat faţă 
de poziţia orizontală, se cufundă în apă, apoi reapăru la 
suprafaţă, sufocat. 

Acest lucru dură cam un minut, timp în care nu putu să 
răspundă la apelurile lui Van Horn. Dar, de îndată ce fu în stare, 
scoase un schelălăit de bucurie. Stăpânul venea să-l salveze din 
apa aceea sărată care îl orbea şi îi ardea gâtul. Stăpânul său era 
într-adevăr un zeu, un zeu ce putea să-l smulgă din ghearele 
morţii. 

Auzi, puţin mai târziu, zgomotul ritmat al vâslelor şi bucuria pe 
care şi-o manifesta Van Horn după ce schelălăitul ajunsese până 
la el. Căpitanul îşi îndemna oamenii să tragă mai repede la rame. 

— Curaj, bătrânul meu Jerry! Haideţi odată, voi, vâslaşilor! 
Venim, băiete, venim. Ţine-te bine, suntem aproape. Aşteaptă- 
ne, căţelule, te căutăm. Uşor, uşor... 

Deodată, Jerry zări şalupa care rătăcea prin întunericul din jur, 
deplasându-se destul de confuz. Fu orbit de raza luminoasă a 
lanternei care-i pătrunse în ochi şi, în timp ce lătra de bucurie, 
simţi şi recunoscu mâna stăpânului său ce-l apucă de blana de 

pe gât şi îl ridică în aer. 

Ajunse, dezgustat şi ud, pe pieptul lui Van Horn, care era 
umed din cauza ploii. Coada lui scurtă se agita nebuneşte, corpul 
îi tremura în braţele care-l ţineau şi limba i se mişca, veselă, pe 
bărbia, nasul, obrajii comandantului. Acesta nu se gândea că şi el 
era ud leoarcă, nici că manifesta primele simptome ale malariei 
periodice, care se datorează umidității şi supraexcitării nervoase. 
Nu ştia decât un lucru, că darul primit în ajun, cățelul său, fusese 
regăsit şi era întreg, sănătos, la el în braţe. 

Când vâslaşii îşi reluară munca, trecu la cârmă cu o mână, 
astfel ca să-l poată ţine pe Jerry cu cealaltă. 

— Golanule! îi repeta el. Micul meu golan! 

Jerry îi răspundea lingându-l, plângând şi gemând, aşa cum 
fac doar copiii pierduţi atunci când sunt regăsiţi. Şi el tremura 
foarte tare, dar nu de frig, ci datorită emoţiilor pe care le încerca. 

Intors la bord, Van Horn îi spuse secundului: 

— Câinele n-a sărit peste bord. N-a fost luat nici de un val, căci 
îl prinsesem bine într-o pătură, fixată cu o frânghie. g 

Trecu în mijlocul oamenilor din echipaj şi al celor „întorşi”. Işi 
fixă lanterna asupra păturii ce rămăsese acolo unde o aşezase el. 

— lată dovada! Sfoara e tăiată. Nodul nici măcar nu a fost 
desfăcut. Cine a făcut asta? 

Işi plimbă lumina peste feţele celor care îl înconjurau şi atâta 
furie se citea în privirea lui că toţi ochii se lăsară în jos sau priviră 
în altă parte. 

— Dacă Jerry ar putea vorbi! zise el. Doar aşa aş afla cine a 
făcut asta. 

Apoi se aplecă brusc spre Jerry, care se strângea la picioarele 
lui. 

— Tu-l cunoşti, Jerry, îl ştii pe negrul acela ticălos! 

Imediat, cățelul, supraexcitat, începu să se agite, lătrând 
puternic. 

— Cred că ai putea într-adevăr să mi-l arăţi, zise Van Horn, 
apropiindu-se de secund. Vino, Jerry, caută-l, prinde-l. Unde e, 
Jerry? Caută, caută! 

Terierul înţelese că Van Horn căuta ceva. Ar fi vrut să 
găsească ce dorea comandantul şi ardea de dorinţa de a-l servi. 
Binevoitor, se agita, se mişca, din ce în ce mai excitat de 
îndemnurile olandezului. Apoi prin minte îi trecu un gând şi o 
rupse la fugă. Negrii, care stăteau strânşi în cerc, se dădură la o 
parte ca să-i facă loc să treacă. El se îndreptă către tribord, unde 

se aflau depozitate vechile lăzi. Îşi băgă nasul printr-o 
deschizătură unde se ascundea câinele sălbatic şi mirosi. Se afla 
acolo. Nu doar că îl simţi, ci îi auzi mârâitul ameninţător. 

Ridică ochii către comandant ca să afle. Acel lucru îl dorea? 
Trebuia să-l urmărească pe câinele de tufiş? Stăpânul său însă 
începu să râdă şi îşi agită mâna ca să-i arate că aştepta altceva 
de la el, deci urma să caute în altă parte. 

Plecă, mirosind locurile unde experienţa îi arăta că se aflau 
gândacii şi şobolanii. Işi dădu seama că Van Horn voia altceva. 
Sufletul lui ardea de dorinţa de a face bine şi, fără intenţie 
precisă, începu să miroasă pe la picioarele negrilor. 

Incurajările şi  îndemnurile stăpânului său crescură în 
intensitate. Asta era! Trebuia să-i identifice pe negrii din echipaj 
şi pe cei care erau transportaţi la ei acasă după picioare! Începu 
repede să facă lucrul acela, până când ajunse în apropierea lui 
Lerumie. 

intr-o clipă, uită că Van Horn voia ceva de la el. Îşi aminti doar 
că Lerumie pusese mâna pe el şi îl aruncase în mare. 

Cu un urlet furios, sări cu colții descoperiţi vederii, cu părul 
zbârlit. Lerumie o luă la fugă de-a lungul punţii şi Jerry porni de 
îndată după el, spre distracţia negrilor. De mai multe ori, 
urmărindu-l în jurul punţii, reuşi să-şi înfigă colții în muşchii 
fugarului. Apoi Lerumie reuşi să se urce pe nişte frânghii, iar 
Jerry rămase jos, furios, neputincios. 

Negrii se grupară în jurul lor, păstrând o distanţă 
respectuoasă. Van Horn se apropie de căţel. Căpitanul îndreptă 
apoi lanterna către negrul prins de frânghii şi îi văzu pe mâini 
urmele lăsate de colții terierului atunci când fusese scos din 
pătură. Cu un gest semnificativ, i le arătă lui Borckman, care se 
afla în afara semicercului făcut de negri. Comandantul îl luă în 
braţe pe Jerry, îl linişti şi îl felicită în acelaşi timp. 

— Foarte bine, Jerry! L-ai marcat cu pecetea ta. Bravo! Bun 
câine! 

Işi întoarse lumina către Lerumie, care se agăța de frânghii. 
Cu un glas dur, îi întrebă scurt: 

— Cum te cheamă? 

— Lerumie, îi răspunse acesta politicos. 

— Vii de la Pennduffryn? 

— Nu, de la Meringe. 

Căpitanul se gândi o clipă, ţinându-şi câinele în braţe. După - 
cum vedea, era vorba de un „întors”. Peste o zi sau două îl va 

debarca şi se va descotorosi de el. 

— Pe cuvântul meu, continuă el, sunt foarte supărat pe tine. 
Sunt tare, tare furios. De ce mi-ai aruncat câinele în apă? 

Lerumie nu ştiu ce să-i răspundă. Işi plimba ochii de colo-colo, 
resemnat că urma să primească o bătaie bună, aşa cum 
obişnuiau să le dea albii în asemenea situaţii. 

Căpitanul îi puse întrebarea. Celălalt se mulţumi să-şi lase 
ochii în jos. 

— Pentru două pachete cu tutun, o să pun să te bată zdravăn! 
tună Van Horn. Ţi-am vorbit prea mult. Ori ai grijă de acum încolo 
de câinele meu, ori te fac bucăţi! Ai înţeles? 

— Inţeles! răspunse plângăreţ Lerumie. 

Incidentul fu astfel închis. „Intorşii” coborâră să se culce în 
cabina principală. Borckman, cu ajutorul echipajului, ridică pânza 
cea mare şi Arangi îşi reluă drumul, în vreme ce Van Horn se 
întinse sub o pătură uscată ca să doarmă alături de Jerry, culcat 
pe braţul său şi cu capul pus pe umărul lui. 

CAPITOLUL VII 
JERRY E TABU! 


A doua zi dimineaţa, la ora şapte, Van Horn se trezi şi îl scoase 
pe Jerry de sub pătură. Acesta îşi începu treaba fugărindu-l pe 
câinele de tufiş, care se aventurase afară din ascunzătoarea lui. 
Apoi provocă râsetele negrilor, căci se aruncă mârâind, cu botul 
deschis, asupra lui Lerumie, care scăpă cu fuga, lăsându-l stăpân 
al punţii. 

Mâncă apoi împreună cu comandantul, care nu servi decât o 
cafea şi două grame de chinină pe care le ţinea într-o hârtie 
pentru ţigări. Apoi îi spuse secundului că se culcă iar sub pături 
ca să transpire şi să-i treacă febra. In ciuda frisoanelor care-l 
făceau să-i clănţăne dinţii, deşi soarele arzător usca puntea 
ridicând o ceaţă uşoară, Van Horn îl legăna pe Jerry în braţe. 

Jerry afla astfel, în braţele stăpânului său, ce înseamnă să 
iubeşti şi să fii iubit. După cum glasul comandantului îi inspira 
afecţiune, răsuflarea lui Lerumie i se traducea prin ură. 

Un lucru era sigur. In cele câteva ore de când stătea cu 
stăpânul său, îşi dăduse seama că ţinea mai mult la el decât la 
Bob sau Derby, care alături de domnul Haggin, erau singurii zei 
albi cunoscuţi de el. 

Van Horn cobori fără să se mai ocupe de Jerry, care se învârti 
lipăind până la deschizătura de pe punte ce permitea accesul 
către scară. Dacă olandezul nu se mai gândea la căţel, acest fapt 
se datora febrei care-i măcina, îi tulbura vederea şi gândirea. Se 
clătina pe picioare ca un om beat. Jerry înţelese că nu era ceva în 
regulă. 

Stăpânul său începu să delireze. Cobori încet scara ca să 
ajungă la pături, sub care se băgă. Căţelul, neliniştit, tăcea, 
păstrând astfel o linişte respectuoasă. Spera totuşi că va fi luat în 
braţe şi strâns la piept de către bolnav. Dar căpitanul nu avea 
cum să se mai gândească şi la Jerry. Tremura, se sprijinea cu 
greu în mâini ca să nu cadă. Traversă cabina principală ca să 
ajungă în cea mică, unde îi era culcuşul. 

După un sfert de oră de aşteptare, Jerry nu mai rezistă. O dată 
cu plecarea stăpânului său, evident datorită unui necaz, soarele 
încetase să mai strălucească pentru terier. Ar fi putut să-l 

năcăjească pe câinele de tufiş, dar nu avea poftă de aşa ceva. 
Lerumie trecu pe lângă el, dar, Jerry nici măcar nu-l băgă în 
seamă, deşi ştia că putea să-l sperie şi să-l facă să fugă de pe 
punte. 

Mirosul coastei, cu diversele lui componente, îi gâdila nările, 
dar nu-l interesa deloc. Chiar şi mişcarea zgomotoasă a velei 
mari de deasupra capului său trecea neobservată. 

Jerry se pregăti, aşezându-se pe labele din spate, să-şi ridice 
botul în sus. Apoi scoase un lung urlet trist. Deodată îi veni un alt 
gând. De unde îi venise? E foarte greu de spus. Poţi explica oare 
capriciile unui om ce doreşte diferite mâncăruri la masă în raport 
de dispoziţia lui sufletească? Poţi să ghiceşti pentru ce un 
judecător, care vrea să condamne un hoţ la cinci ani, se 
gândeşte apoi să-i dea nouă ani, pentru ca în cele din urmă să 
hotărască o pedeapsă de opt ani? Din moment ce însuşi oamenii, 
semi-zeii, nu cunosc misterul prin care apar ideile şi cauzele 
pentru care ei aleg o soluţie sau alta, nu trebuie să ne aşteptăm 
ca un câine să înţeleagă felul în care-i venise gândul acela. 

Terierul irlandez străbătu imediat puntea, ducându-se către 
pupa, în căutarea secundului. 

Voia să-l solicite pe Borckman, care era tot un zeu alb şi care 
putea să-l coboare pe scara aceea. Orice încercare de a o cobori 
singur ar fi însemnat, în mod cert, o catastrofă pentru el, fiindcă 
scara era aproape verticală. 

Numai că Borckman nu înţelegea dragostea aşa ca Jerry şi 
apoi era ocupat. Conducea manevrele şi dădea ordine 
timonierului, supraveghindu-i pe cei care spălau puntea şi frecau 
pereţii subţiri din lemn. In tot timpul acela, nu uita să mai ia şi o 
înghiţitură de whisky dintr-o sticlă pe care o ascunsese între doi 
saci, în spatele catargului de la vela foc. 

Secundul, care tocmai ea certase pe timonier pentru o 
greşeală mică pe care o făcuse respectivul, se îndrepta către 
preţioasa lui sticlă când Jerry îi apăru în drum. Numai că terierul 
nu se plasă în calea lui mârâind şi cu părul zburlit, aşa cum o 
făcuse când a fost vorba despre Lerumie. Atitudinea lui, 
dimpotrivă, părea rugătoare şi dispunea de întreaga elocvenţă 
de care poate dispune o fiinţă ce nu vorbeşte. Mişcările cozii, 
urechile culcate, o privire expresivă, toate acestea i se adresau 
omului din faţa lui. 

Secundul nu-l văzu însă pe patrupedul pe care, în brutalitatea 
lui arogantă, nu-l considera altceva decât o fiinţă inferioară. Nu 

înţelese din spectacolul oferit de câinele tandru, care căuta să se 
facă înţeles, decât că animalul îi blocase drumul către sticlă. 

De aceea, o lovitură brutală de picior îl aruncă pe Jerry cât 
colo, de parcă ar fi fost un obiect neînsufleţit. Căţelul îşi pierdu 
echilibrul şi lunecă pe puntea lustruită, apoi se ridică iar în 
picioare şi îl privi pe zeul alb care îl tratase aşa urât. Nu mârâi, 
nu-şi arătă colții, nu-şi exprimă dorinţa de răzbunare, cum ar fi 
făcut dacă ar fi fost vorba de Lerumie. Borckman nu era Lerumie, 
ci un zeu de esenţă superioară, cu două picioare, cu pielea albă, 
ca domnul Haggin şi ceilalţi pe care îi cunoscuse. li acceptă 
bătaia aşa cum un copil se resemnează când primeşte o palmă 
de la mama sa fără un motiv anume. 

Simţea totuşi un resentiment, pentru că înţelese că existau 
două feluri de brutalităţi. Una afectuoasă, cea a stăpânului său, 
care îl prindea de gură, îl scutura până scrâşnea din colţi şi îl 
elibera îmbrâncindu-l, invitându-l astfel să continue jocul, să 
revină în atac. Aceasta reprezenta o fericire pentru Jerry, pentru 
că era legătura directă cu un zeu îndrăgit, care găsea acea 
modalitate ca să exprime afecțiunea reciprocă. 

Duritatea lui Borckman era altceva. Din ea nu rezulta nici 
dragoste, nici tandreţe. Jerry nu înţelegea prea bine diferenţa, 
dar fără să o exprime, pricepuse nedreptatea şi ofensa. 

De aceea rămase nemişcat, căutând în zadar să-l înţeleagă pe 
omul din faţa lui, cu capul dat pe spate, sorbind zgomotos 
conţinutul unei sticle. In linişte îl urmări apoi din privire pe 
secundul care se îndreptă spre pupa vasului, ameninţându-l pe 
timonier cu bătaia. Acesta îi răspunse însă cu un zâmbet de 
supunere la fel de patetic precum privirea lui Jerry. 

Se îndepărtă de zeul pe care nu-l iubea şi nu-l înţelegea. Se 
întoarse la tambuchiul prin care dispăruse stăpânul său şi privi în 
jos. Suferea pentru că nu era alături de stăpânul său, mai întâi 
pentru că îl iubea, apoi pentru că-l putea ajuta. Cu toată lipsa de 
experienţă ce-i era specifică, gemu şi lătră cu disperare în 
deschizătura aceea, fiind prea cufundat în durerea lui ca să-i mai 
bage în seamă şi să se înfurie pe negrii care, pe punte, râdeau 
de el. 

De la orificiul de pe punte până la planşeul cabinei era o 
înălţime de şapte picioare. Cu câteva ore mai devreme reuşise să 
urce pe scara aceea abruptă, dar îşi dădea seama că îi era 
imposibil să coboare pe acolo. Se hotărî, în cele din urmă, să 
rişte. 

Atât de mult ţinea el la stăpânul său, încât dacă nu era posibil 
să coboare pe scară, nu se putea agăța de nimic, nu-i rămase 
decât să se arunce prin gaura aceea cu capul în jos, în gol. Ştia 
că era foarte periculos, dar mai făcuse odată aşa, la Meringe, 
când sărise în laguna crocodililor. Ţinea însă la stăpânul său prea 
mult ca să nu facă asemenea sacrificii. 

Căzu în cap şi pe o parte. Prima lovitură îl sufocă, a doua îl 
ameţi.  Zăcu inconştient, tremurând,  agitându-şi labele 
spasmodic, de parcă alerga către căpitanul său. Negrii făcură 
cerc în jurul lui râzând. Se distrau de minune, chiar când cățelul 
nu mai mişca deloc. Sălbaticii, crescuţi în cele mai nemiloase 
condiţii, considerau ceva foarte comic acel câine căzut pe 
duşumea, ameţit de lovitură, mort poate. 

Trecură cam patru minute până ce Jerry îşi veni în fire 
suficient ca să se ridice în picioare. Cu labele depărtate între ele, 
privirea tulbure, reuşi să-şi păstreze echilibrul, în ciuda 
balansului specific vasului Arangi. 

Odată ce-şi reveni, în el renăscu dorinţa de a-şi găsi stăpânul. 
Negrii? Nu contau pentru el în situaţia în care se găsea. 

Nu băga în seamă hohotele de râs ale sălbaticilor care, dacă 
n-ar fi ştiut că Jerry se afla sub protecţia marelui stăpân alb, l-ar 
fi ucis şi l-ar fi mâncat pe animalul acela destinat să devină un 
iscusit vânător de negri. 

Fără a-şi întoarce capul sau privirea către ei, dispreţuindu-le 
prezenţa, el traversă cabina principală şi ajunse în cea unde 
stăpânul său delira, întins pe pat. _ 

Jerry, care nu avusese malarie, nu înţelegea nimic. În inima lui 
domnea un sentiment de adâncă nelinişte, fiindcă Van Horn nu 
se simţea în apele lui. Sări în culcuşul lui, se aşeză deasupra lui şi 
îi şterse cu limba sudoarea de pe frunte. Spre surprinderea sa, 
un gest violent îl aruncă în perete. 

Gestul acela nu mai era legat de afecţiune, ci doar de 
brutalitate. Nu semăna totuşi mici cu piciorul pe care i-l dăduse 
Borckman pe punte. 

Jerry se aşeză pe labele din spate, în afara razei de acţiune a 
braţului care se agita. Simţi nevoia să se apropie iar şi să lingă 
faţa zeului care nu-l vedea şi nu-l recunoştea, dar, era sigur, îl 
iubea foarte mult. Neliniştit, împărțea suferinţa şi durerea cu 
stăpânul său. 

— Clancey! striga Van Horn în delirul său, ai făcut treabă bună 
şi nu există altă echipă mai reuşită, care să repare greşelile 


47 


şoferilor. la trei leviere, Clancey şi mergi în partea din faţă. 

Apoi alte imagini îi captivau mintea. 

— Taci, draga mea! Nu vorbi astfel cu tatăl tău. Nu vrei să îţi 
ating buclele aurii? Hei, voi cei de-acolo! Slăbiţi parâma! Ah! Ce 
vas bun, ce bine se comportă pe mare... O să fac o levată, 
Blackey. Dai la fel de mult ca să-mi vezi cărţile pe cât dau eu ca 
să le văd pe ale tale? 

Frazele se succedau în continuu şi braţele se agitau fără 
încetare. Jerry, aşezat pe marginea patului, plângea trist, 
incapabil să-şi ajute cu ceva stăpânul. Toate acelea depăşeau 
puterea lui de înţelegere. Nu cunoştea jocul de pocher, nici felul 
în care se porneau vapoarele sau se făceau reparaţii pe liniile de 
tramvaie după accidente, după cum nu ştia ce înseamnă să 
piepteni pletele lungi şi aurii ale unei fete într-o locuinţă din 
Harlem. 

— Moarte amândouă! articulă Van Horn, cu o voce indiferentă, 
de parcă ar fi zis: „Cât e ceasul?”. 

Apoi gemu: 

— Of, frumoasele plete, frumoasele plete aurii! 

Nu mai mişcă o clipă, plângând cu sughiţuri suferinţa ce-i 
ardea inima. Jerry crezu că atunci era momentul în care să 
acţioneze. Se strecură sub braţul stăpânului său, îşi aşeză capul 
pe umărul lui şi boticul rece pe obrazul încins. Braţul se strânse 
puţin, mâna începu să-l mângâie. Simţind trupul mic şi cald lângă 
el, căpitanul se smulse puţin din starea delirantă, murmurând pe 
un ton ameninţător: 

— Să nu încerce cumva vreun negru să se atingă de câinele 
acesta! 

CAPITOLUL VIII 
DREPIATEA ZEULUI 


O jumătate de oră mai târziu o sudoare abundentă era semnul 
că accesul de malarie al lui Van Horn se apropia de sfârşit. Urmă 
o mare uşurare fizică şi ultimii aburi ai delirului îi părăsiră 
creierul. Se simţea foarte slăbit şi, după ce a aruncat păturile de 
pe el şi l-a recunoscut pe Jerry, a căzut într-un somn greu, 
odihnitor. j 

După două ore, se trezea ca să urce pe punte. Il lăsă pe Jerry 
pe punte şi se întoarse în cabină ca să-şi caute sticluța cu chinină 
pe care o uitase. Nu reveni imediat. Sertarul lung de deasupra 
culcuşului lui Borckman îi atrase atenţia. Butonul de lemn care îl 
închidea fusese înlăturat şi de aceea era deschis. Exista pericolul 
să cadă la o mişcare mai amplă de ruliu a navei. 

Treaba era destul de serioasă. Van Horn îşi dădu seama că 
dacă sertarul ar fi căzut în noaptea precedenţă, în cursul furtunii, 
Arangi ar fi sărit în aer cu toţi cei optzeci de oameni de la bord, 
căci acolo se găseau cartuşe de dinamită, cutii cu capsule 
fumigene, pachete de gloanţe, nenumărate cartuşe pentru 
carabine şi revolvere. 

Căpitanul scoase afară conţinutul, ca să-l aşeze apoi mai bine 
şi, cu ajutorul unei şurubelniţe, începu să repare încuietoarea. 

In acest timp, Jerry trecea prin alte aventuri nu tocmai plăcute. 
Aşteptându-şi stăpânul, terierul irlandez îl zări pe câinele sălbatic 
dormind pe punte, la o distanţă de o duzină de paşi faţă de 
ascunzătoarea lui obişnuită. Imediat se lăsă în jos şi începu să se 
târască spre el. Se părea că de data aceea avea să reuşească să 
pună laba pe el. Câinele sălbatic, cu ochii închişi, dormea dus. 

Dar, în clipa aceea, secundul, care mergea pe punte către 
sticla sa de whisky, îl strigă: 

— Jerry! 

Terierul irlandez se mulţumi să-şi lase în jos urechile şi să dea 
din coadă în semn de recunoştinţă. Continua însă să se apropie 
de duşmanul său. Auzind vocea secundului, câinele sălbatic 
deschise ochii. Îl zări pe Jerry şi fugi imediat în ascunzătoarea sa. 
Apoi se întoarse către terier arătându-şi colții şi mârâind sfidător. 

Deoarece fusese întrerupt din acţiunea sa de către intervenţia 

neaşteptată a lui Borckman, Jerry se întoarse la marginea 
tambuchiului ca să-şi aştepte stăpânul. Dar Borckman, care nu 
mai era lucid după atâta băutură, îl chemă de două ori pe terier. 
Acesta îi răspunse de fiecare dată ciulind urechile şi mişcându-şi 
coada, fără a pleca de pe marginea deschizăturii. 

Borckman traversă puntea, îl privi prosteşte pe timonier, apoi, 
sub influenţa băuturii, porni către locul unde se afla Jerry. 

II luă pe bietul animal de blană, din lateral şi de bot şi îl 
strânse de maxilar cu atâta putere, că dinţii îi scrâşniră dureros. 
Manifestarea aceea violentă a secundului nu aducea deloc cu 
felul în care se juca deseori cu Van Horn. Căţelul fu împins apoi şi 
lunecă pe panta pe care o făcea puntea în momentul acela. 

Jerry se comporta însă ca un domn, fiind mărinimos cu 
superiorii şi egalii săi, ba chiar şi cu inferiorii, cum era câinele 
sălbatic. Nu abuza niciodată de avantajele sale. Când se arunca 
asupra câinelui de tufiş ori îl urmărea, făcea mai mult zgomot ca 
să-l sperie, fără a fi dominat de dorinţa reală de a-l răpune. Cu 
un superior, un zeu cu două picioare, ca Borckman, se stăpânea 
şi mai mult şi nu dădea frâu liber primului impuls pe care îl 
simţea. 

De altfel, nici nu voia să se joace cu secundul aşa cum o făcea 
cu stăpânul său, fiindcă Borckman nu-i inspira aceeaşi afecţiune, 
deşi era un zeu alb, cu două picioare. 

Totuşi, terierul se purtă frumos. Reveni, imitând asaltul uşor 
precipitat pe care-l învățase de la Van Horn. Se chinuia să facă 
un lucru pe care nu-l dorea deloc. Se juca deci fără prea mare 
chef, scoțând mărâituri amenințătoare ce sunau destul de fals. 

Işi mişca bucata de coadă în semn de prietenie şi în acelaşi 
timp mârâia furios. Instinctul de beţiv al secundului îl lămuri pe 
acesta asupra simulării acelui joc. Jerry îl înşela în felul respectiv 
fiindcă nu voia să-l refuze. 

Borckman însă, uitând că nu era el însuşi decât o brută, nu-l 
consideră altfel pe Jerry decât o bestie. 

Secundul simţea nevoia să devină stăpânul animalului prin 
forţă. De aceea, terierul primi o ploaie de lovituri de pumn şi de 
picior, apoi fu aruncat brutal cât mai departe pe puntea 
lunecoasă pe care vântul o înclina şi mai mult în momentele 
acelea. 

Reveni în atac, agăţându-se şi târându-se pe panta umedă 
unde abia îşi ţinea echilibrul, numai că de data aceasta începuse 
să se enerveze cu adevărat. Maxilarele i se strânseră mai 

repede, cu intenţia vădită de a apuca mâna care îl prindea de 
bot. Nu reuşi însă şi fu îmbrâncit şi mai departe pe panta 
alunecoasă. Se înfuria mai tare, de fiecare dată când urca panta 
aceea, dar nu-şi dădea seama. 

Omul, de asemenea, sesizase schimbarea, în ciuda beţiei şi se 
înfurie, la rândul său. Ochii i se aprinseră. Instinctele primare, ale 
omului din cavernă, îi măriră dorinţa de a stăpâni lupul ieşit din 
ascunzătoarea sa. 

Mâărâiturile lui Jerry se modificară. Sălbăticia înaintaşilor săi se 
ghicea prin zgomotul pe care îl făcea. Colţii încercau să înhaţe cu 
toată puterea mâna adversarului. Jerry se lăsa dominat de 
patimă. Se întorsese, în timp, ca Borckman, în epoca sălbatică a 
instinctelor primare. 

Colţii săi apucară şi juliră pielea sensibilă de la articulaţia 
mâinii lui Borckman. Caninii ascuţiţi îl înţepară tare pe secund. 
Acesta îl prinse iar de bot pe terier şi-l azvârli aşa de puternic, 
încât animalul abia se mai ridică în picioare, după ce se izbise de 
sabordul vasului. 

Van Horn, care terminase de reparat şi de aranjat sertarul cu 
explozibil, urcă pe punte. Se opri ca să vadă lupta. 

In faţa lui se găseau două creaturi furioase, pe care patima le 
dusese cu multe secole în urmă. Nimic nu ţinea de lumea 
civilizată. Omul cavernelor se lupta cu puiul de lup. Nici unul nu-l 
remarcă pe căpitan care, urcând pe scară, îşi scoase capul prin 
tambuchi. 

Pentru Jerry, în clipele acelea, Borckman nu mai era un zeu. 
Nici el nu mai era un terier irlandez cu blană roşcată şi linsă. 
Jerry nu ştia ce înseamnă beţia, dar nu admitea procedeele 
urâte. Astfel se făcu că Borckman, nereuşind să se ferească la 
timp de terierul irlandez, se trezi cu mâinile zdrelite înainte de a-l 
îmbrânci pe căţel. 

Jerry trecu iar la atac. Ca o fiinţă sălbatică, din junglă, urla 
furios. Nu se văicărea deloc, nu arăta prin nimic suferinţa pe care 
i-o provocaseră loviturile. Se avânta înainte, fără să le bage în 
seamă, cu colții încleştaţi. Fu iar aruncat cu mare putere şi se 
izbi violent de sabord. 

— Destul, Borckman! strigă Van Horn. Lasă câinele în pace! 

Secundul se întoarse brusc, surprins de faptul că îl observa 
cineva. Glasul autoritar al lui Van Horn îl readuse la realitate. 
Chipul lui convulsionat de furie se destinse. li apăru chiar un 
surâs în colţul gurii. Murmură: 

— Nu facem altceva decât să ne jucăm... 

Jerry, atacând cu furie, îşi înfipse colții în mâna lui Borckman. 
Acesta redeveni instantaneu un om sălbatic. Vru să-i dea un şut 
dar se alese cu glezna zdrelită. in culmea furiei, se lăsă în jos şi îl 
lovi cu pumnul în cap. Jerry, care tocmai se pregătea să sară 
când fu lovit, ameţi şi căzu la pământ. După câteva clipe se 
ridică şi porni iar la atac, dar glasul stăpânului său îl opri: 

— Jerry! Vino aici! 

Doar cu mare efort se potoli şi ascultă ordinul dat de Van 
Horn. Părul său zburlit se culcă şi redeveni lins, gura se închise 
ascunzând colții ameninţători. Trecu pe lângă secund. Pentru 
prima oară gemu fără să vrea. Nu o făcea nici datorită furiei, nici 
din pricina durerii. Dimpotrivă. Işi arăta disprețul faţă de 
adversar şi necazul că stăpânul său oprise lupta tocmai în 
momentul acela. A 

Van Horn urcase cu totul pe punte. Îl luă în braţe, îl bătu uşor 
cu palma şi îl mângâie ca să-l liniştească. | se adresă apoi 
secundului: 

— Ar trebui să-ţi fie ruşine, Borckman! Ai merita să fii 
împuşcat sau decapitat! Un căţel abia înţărcat! ţi dai seama? Te 
pui cu un căţel abia înţărcat? Foarte bine ţi-a făcut dacă te-a 
zgâriat pe mâini. Ai meritat-o. Ar fi bine să se infecteze. Coboară 
în cabină, nu mai vreau să te văd şi vino înapoi când vei judeca 
normal. Ai înţeles? 

In timpul acesta Jerry, supus încă instinctelor primare, de care 
lupta să se elibereze, nu se putea abţine să nu mârâie 
ameninţător. Pe măsură ce furtuna se îndepărta, se străduia să 
obţină echilibrul şi spiritul de dreptate al stăpânului său. Se gândi 
că Van Horn era într-adevăr zeul cel bun, care-l proteja de 
celălalt zeu mai puţin important, ba chiar îi comanda lui 
Borckman ce să facă. De fapt adversarul său nu se dovedise 
decât un laş care fugea de furia lui. 

__ CAPITOLUL IX 
ÎNTÂLNIREA CU NEGRII 


În după-amiaza aceea, Jerry stătu multe ore de pază alături de 
stăpânul său, care, din când în când, îl mângâia zicându-i: 

— Gott-fer-dang! Crede-mă, Jerry, eşti un câine 
nemaipomenit! 

lar cățelul, care din toate cuvintele acelea nu-şi distingea 
decât numele, frecvent repetat, înţelegea că Van Horn îi adresa 
lui vorbele acelea calde, ca şi laudele. lar când căpitanul se 
apleca pentru a-i freca uşor urechile sau ca să-l ia în braţe, Jerry 
îşi simţea inima plină de bucurie. Există vreo plăcere mai mare 
decât aceea de a fi iubit de un zeu? lar zeul său era unul real, pe 
care-l puteai atinge şi care-şi comanda lumea în pantaloni scurţi. 

Pe la ora patru după-amiaza, după ce a privit spre soare şi a 
comparat viteza vasului Arangi cu distanţa ce-l separa de Su'u, 
Van Horn a coborât şi l-a trezit pe secund. Jerry a rămas singur 
pe punte. N-ar fi rămas prea mult dacă n-ar fi ştiut că zeii albi 
erau prin apropiere şi puteau apărea în orice moment, pentru că 
fiecare milă care-i apropia pe negri de Malaita îi făcea mai 
obraznici. 

Lerumie şi tovarăşii lui priveau către căţel, strâmbându-se la 
el, dovedindu-şi astfel nu doar dorinţa de răzbunare, ci şi pofta 
de mâncare. 

Vasul, împins de o briză puternică strecurată printre pânzele 
sale, se îndrepta cu viteză către pământ. Jerry, aflat lângă Van 
Horn, care dădea ordine secundului şi timonierului, observa cu 
atenţie oamenii de la bord şi mirosea aerul. Accesul la lăzile 
îngrămădite pe punte devenise liber şi negrii începuseră să le 
deschidă şi să le închidă. li încânta în mod deosebit clinchetul de 
clopoțel cu care era dotată fiecare ladă. Clopoţelul răsuna de 
fiecare dată când se mişca puţin capacul. Negrii se comportau ca 
nişte copii, umblând la bagajele lor doar din acel motiv. 

Cincisprezece dintre băştinaşi urmau să fie debarcaţi la Su'u. 
Cu strigăte puternice şi gesticulaţii, începuseră să recunoască 
locurile şi să arate cu degetul anumite amănunte ale acelui colţ 
de pământ, singurul cunoscut de ei până în ziua când, cu trei ani 
în urmă, fuseseră vânduți ca sclavi de către părinţi, unchi sau 

şeful de trib. 

O trecătoare îngustă, având numai o sută de metri lărgime, 
permitea accesul într-un golf mic şi alungit. Pe coastă se zăreau 
mangustani şi alte plante tropicale. Nu se vedea însă nici un 
locuitor, nici un semn de prezenţă umană. Totuşi, Van Horn era 
convins că numeroase perechi de ochi, poate sute, erau fixate 
asupra lui. 

— Miroase-i, Jerry, miroase-i! îl îndemnă pe căţel. 

Jerry se zburli şi începu să latre către mangustani, printre care 
îi simţea ascunşi pe negri. 

— Dacă aş avea mirosul lui, i se confesă Van Horn secundului, 
aş fi sigur că mi-aş păstra capul pe umeri. 

Borckman era însă supărat şi, fără să-i răspundă, îşi văzu mai 
departe de treabă. Vântul sufla uşor, astfel că Arangi pătrundea 
încet în golf. Se pregătiră să arunce ancora. 

Van Horn continua să cerceteze cu mare atenţie coasta 
acoperită de tufişuri. Su'u se bucura de un prost renume. Cu 
cincisprezece ani în urmă, goeleta Belle-Hathaway, care recruta 
mâna de lucru pentru plantațiile din Queensland, fusese 
capturată de indigeni, care îi masacraseră tot echipajul. De 
atunci nici un vas nu mai îndrăznise a se aventura pe acolo, cu 
excepţia lui Arangi. Mulţi albi condamnau temeritatea lui Van 
Horn. 

In depărtare, munţii se ridicau la mai multe mii de picioare 
înălţime. Crestele lor dispăreau în norii duşi de vânturile alizee. 
Se zăreau coloane de fum ridicate spre cer, vestind venirea 
vasului. Prezenţa lui Arangi era cunoscută acolo, departe şi 
totuşi, în jungla din apropiere, nu se auzeau decât strigătele 
ascuţite ale papagalilor. 

Baleniera, cu echipajul ei de şase oameni, fu coborâtă la apă 
şi cei cincisprezece negri din Su'u se urcară în ea, alături de 
cutiile lor. Vâslaşii aveau la îndemână cinci carabine Lee-Enfield, 
iar la bordul lui Arangi un alt matelot avea în păstrare restul 
armelor. Borckman îşi pregătise puşca, fiind în orice clipă gata să 
o folosească. Alături de el stătea Van Horn, cu carabina 
încărcată. În spate era Tambi, care folosea drept cârmă o vâslă 
mai lungă. 

Doar şalupa era în pericol, căci, în clipele acelea, masa de 
canibali rămasă la bordul vasului era inofensivă. Aceştia erau din 
Somo, din No-ola, Langa-Langa şi Malu, de aceea le era şi lor 
frică să nu fie mâncaţi de cei din Su'u şi căutau protecţia 

stăpânilor lor albi. 

Pericolul pentru balenieră era cu atât mai mare cu cât nu era 
acoperită de o altă barcă. Marile vase pentru recrutări trimiteau 
întotdeauna câte două şalupe în acelaşi timp. In vreme ce una 
din ele acosta, cealaltă rămânea la mică distanţă de țărm, gata 
să asigure retragerea celor avansați în cazul unui atac prin 
surpriză. 

Arangi, pentru că era prea mic, nu mai avea încă o şalupă 
deasupra punţii. Aşa se făcea că Van Horn, cel mai îndrăzneţ 
dintre căpitanii ce recrutau negri, era lipsit de măsura aceea de 
protecţie. 

Conform ordinelor date de căpitan, spuse în şoaptă, Tambi 
urmărea o linie paralelă cu ţărmul. In locul unde se terminau 
mangustanii şi unde terenul părea că permite accesul unei 
poteci, Van Horn ceru oamenilor să se oprească din vâslit şi să 
cerceteze cu atenţie coasta. 

Mai mulţi palmieri şi alţi arbori cu crengi lungi se găseau 
acolo. Poteca părea intrarea într-un tunel ce se afunda în zidul 
dens şi verde al vegetației tropicale. 

Căpitanul privi foarte atent pe mal, ca să descopere un semn 
de viaţă. Işi aprinse apoi o ţigară şi îşi duse mâna la centură ca 
să se asigure că avea la el cartuşul de dinamită pe care-l ţinea 
ascuns de obicei. 

Ţigara pe care o aprinsese îi folosea, dacă era cazul, pentru a 
aprinde fitilul. Acesta era atât de scurt, încât explozia se 
producea după trei secunde. In caz de alarmă, Van Horn trebuia 
să dea dovadă de precizie şi sânge rece. Trebuia ca, în cele trei 
secunde, să arunce dinamita acolo de unde venea pericolul. Nu 
se gândea totuşi că va fi cazul să folosească aşa ceva şi ţinea 
cartuşul la el doar ca o măsură de prevedere. 

Trecură cinci minute. Liniştea era adâncă. Jerry mirosea pe la 
picioarele lui Van Horn, ca pentru a-l asigura că se afla acolo. 
Deodată se ridică pe două picioare pe sabordul şalupei şi începu 
să adulmece puternic, scoțând mărâituri neliniştite. 

— Da, da, Jerry, sunt acolo! îi zise stăpânul său. 

Căţelul, privind atent cu ochii săi vioi, mişcând din coadă şi din 
urechi, ţinea boticul spre țărm, căutând să pătrundă misterul 
junglei prin percepţia mirosului adus de vânturile tropicale. 

— Hei, voi, de-acolo! strigă deodată Van Horn. Arătaţi-vă 
chipurile! 

Intr-o clipă scena se schimbă şi apărură o sută de sălbatici 

viguroşi. Veneau din toate părţile, invadând tufişurile de pe țărm. 
Unii dintre ei erau înarmaţi cu carabine Snider şi cu pistoale 
vechi, alţii aveau arcuri şi săgeți, alţii sulițe lungi, măciuci sau 
tomahawkuri. 

După un moment, dintre ei se desprinse unul care înaintă în 
zona însorită din afara junglei, unde apa spală pământul. Era gol 
puşcă, purtând numai nişte ornamente. O pană albă era prinsă în 
părul său uleios şi strălucitor. Un belciug de care era prinsă o 
cochilie pietrificată şi lustruită bine îi era agăţat de nas, 
ascunzându-i o parte din faţă. La gât îi atârna un colier format 
din colţi de mistreţ înşiraţi pe un cordon din fibră de cocos. O 
jartieră din cochilii albe de melci îi cuprindea unul dintre picioare. 
O minunată floare desfăcută îi orna cochet o ureche, iar în gaura 
din cealaltă purta o coadă de porc vânat de curând şi care încă 
sângera. N 

Şeful acela din Melanezia înaintă, cu o puşcă în mână. Işi puse 
arma pe umăr şi o îndreptă către Van Horn. Acesta nu aşteptă 
mult. Işi luă repede carabina şi îl ţinti pe adversar. Amândoi 
rămaseră astfel, nemişcaţi, pregătiţi să-l ucidă pe celălalt. 
Distanţa mică dintre ei reprezenta două milenii de civilizaţie. 

Era greu pentru un om ca să uite educaţia primită. Dar o 
minciună, o palmă sau un acces de gelozie sunt capabile să-l 
transforme imediat pe filosoful secolului douăzeci în sălbaticul 
care măcelăreşte cu furie, strângând din dinţi. 

Aşa se întâmpla cu Van Horn, cu diferenţa că aparţinea în 
acelaşi timp celor două epoci. Era deci şi modern şi primitiv, 
capabil să se lupte cu pumnii şi să muşte cu dinţii, dar hotărât să 
se stăpânească un timp mai îndelungat pentru a studia 
psihologia indigenului din faţa sa. 

Tăcerea fu lungă. Chiar şi Jerry, fără să-şi dea seama de ce, 
încetă să mai mârâie. O sută de canibali, colecționari de capete, 
în liziera junglei, cincisprezece băştinaşi care reveneau la Su'u, 
şapte marinari negri şi un alb, cu ţigara în gură, puşca în mână, 
câinele lângă el, observau în cea mai adâncă linişte ceea ce 
urma să se întâmple. 

Unul dintre „întorşi” făcu semn de pace ridicând mâna cu 
palma către țărm, apoi începu să piuie în dialectul necunoscut 
folosit pe insula aceea. Van Horn ascultă. 

Şeful canibalilor cobori ţeava armei şi toţi respirară uşuraţi. 

— Eu băiat bun! le strigă el cu o voce piţigăiată. 

— Sunteţi prea mulţi băieţi buni acolo! îi răspunse Van Horn, 

coborând carabina, la rândul său. 

Făcu semn oamenilor săi să vireze. Continua să fumeze 
nepăsător, de parcă nu viaţa lui fusese în joc cu o clipă înainte. 

— Pe cuvântul meu, zise el iar, de ce aţi venit cu puşti? Eu nu 
vă kaii-kaii pe voi. Voi nu-i kaii-kaii pe băieţii din Su'u aduşi de 
mine. Băieţii din Su'u sunt fraţii voştri. l-am luat înainte, cu trei 
musoane înainte. Au terminat, i-am adus. M-am ţinut de cuvânt! 

În acest timp, şalupa cotise şi Van Horn se răsuci, aşa încât să- 
| aibă mereu în faţa ochilor pe interlocutorul său. La un alt 
semnal al căpitanului, vâslaşii, cu spatele către mare, traseră pe 
uscat baleniera chiar în dreptul potecii. Fiecare luă vâsla în 
mână, ca să fie gata să pornească imediat în larg în caz de atac. 
Puştile ascunse sub pânze erau pregătite de luptă şi se aflau 
chiar lângă ei. 

— li primiţi pe cei care s-au întors? îl întrebă Van Horn pe cel 
din faţa sa, care-i răspunse printr-un gest afirmativ constând, în 
insulele Solomon, într-o mişcare a capului de jos în sus, într-un 
fel anume. 

— Nu-i Kkakii-kakii pe băieţii întorşi? 

— Nu, îi zise celălalt. Foarte bine pentru cei din Su'u. Dacă nu- 
s din Su'u necaz mare. Ishikola, marele şef, zis mie vorbit vouă. 
El spus oameni răi venit aici. Marele stăpân alb nu venit aici. 
Marele stăpân alb rămas la barcă. 

Van Horn făcu un semn din mână, ca să arate că nu acorda 
importanţă acelei interdicții, dar înţelese că de data aceea nu 
mai putea face recrutări. 

Negrii fură coborâţi pe rând, ridicându-se în picioare unul câte 
unul, luându-şi fiecare lada şi sărind pe pământ, în vreme ce 
ceilalţi stăteau jos. Era o tactică specifică insulelor Solomon, 
unde grupurile de canibali în mişcare se dovedeau foarte 
periculoase. 

Căpitanul, continuând să-şi fumeze ţigara impunător, 
nepăsător, nu-l scăpa din ochi pe nici un negru ce debarca. Unul 
câte unul, aceştia dispăreau prin tunelul de verdeață. După ce 
cobori ultimul, căpitanul dădu ordin să se întoarcă la vas. 

— Nu avem ce face de data asta, îi spuse el secundului. Mâine 
dimineaţă ridicăm ancora. 

Crepusculul scurt de la tropice lua sfârşit. Stelele străluceau 
pe firmament. Nici un suflu de aer nu mişca suprafaţa apei şi 
căldura umedă făcea să apară picăturile de sudoare pe feţe şi pe 
trupuri. Mâncară fără poftă supa servită la bord, ştergându-şi din 

când în când transpiraţia de pe frunţi. 

— Cum poate veni un om civilizat în insulele Solomon? întrebă 
secundul. Ce văgăună murdară! 

— Sau cum poate rămâne aici? întrebă căpitanul. 

— Sunt prea dărâmat din pricina febrei, murmură secundul. 
Cred că aş muri dacă m-aş duce pe insulă. Amintiţi-vă, am 
încercat lucrul acesta acum doi ani. Frigul aduce febra. Am ajuns 
la Sidney întins pe o targă, m-au dus la spital cu o ambulanţă. Mi- 
era din ce în ce mai rău. Doctorii mi-au spus că nu aveau altceva 
de făcut decât să mă trimită înapoi în locul de unde luasem 
febra. Doar aşa mai puteam trăi o vreme, căci la Sidney nu mai 
aveam şanse. M-am dus cu o altă ambulanţă. Este tot ceea ce 
am văzut din Australia în timpul vacanței mele. Nu ţin să mai 
poposesc pe insulele Solomon. Acolo e infernul. Şi totuşi... 

Puse vreo treizeci de boabe de chinină într-o hârtie de ţigară, 
privi o clipă pacheţelul, apoi îl înghiţi. Gestul lui îi aminti lui Van 
Horn că şi el trebuia să facă la fel. 

— Ar fi mai bine să întindem o pânză de protecţie, sugeră el. 

Borckman întinse o pânză subţire, ca o perdea ce proteja o 
parte a lui Arangi de amenințările şi proiectilele negrilor. 

Van Horn îl trimise pe Tambi să aducă fonograful cu cele 
douăzeci de discuri ale sale. Intre două melodii, căpitanul se 
gândi la negresă şi ceru să-i fie adusă din colţul întunecos unde 
se ascundea, în infirmerie. 

Ea veni tremurând, cu credinţa că îi sunase ceasul. Mută, îl 
privea cu ochii holbaţi de spaimă pe marele stăpân alb şi 
tremură până când el începu să-i vorbească. Fonograful nu 
însemna nimic pentru ea. Nu cunoştea decât frica, frica faţă de 
îngrozitorul alb care, desigur, se hotărâse să o mănânce. 

Jerry se desprinse de sub mâna stăpânului său, ca să se ducă 
să o miroasă. Işi făcea datoria astfel. Se convinse, după miros, că 
era într-adevăr ea. Se întoarse la căpitan, care continuă să-l 
mângâie cu mâna lui liberă, în timp ce, cu cealaltă, ţinea ţigara. 

Căldura umedă devenea mai apăsătoare. Aerul, mirosind a 
putregai, provenea din mlaştinile ascunse de mangustani. 

Datorită muzicii zgomotoase, Borckman îşi reaminti de 
porturile şi de oraşele lumii vechi. Culcat pe spate, pe 
duşumeaua încinsă, bătea furios cu picioarele în lemn şi înjura. 
Dar Van Horn, mângâindu-l pe Jerry, continua liniştit să fumeze, 
aprinzându-şi ţigară de la ţigară. 

Se ridică brusc în picioare auzind un zgomot de vâslă ce nu 

fusese perceput de nimeni din cei din jur. De fapt, un mărâit uşor 
al lui Jerry şi faptul că-şi zburlise părul îl făcuseră atent. Scoţând 
de la centură dinamita şi asigurându-se că ţigara îi era aprinsă, 
se ridică repede. 

— Cine-i acolo? strigă în noapte. 

— Eu, Ishikola, îi răspunse un glas spart. 

Inainte de a mai zice ceva, Van Horn îşi scoase pe jumătate 
pistolul automat şi se încredinţă că-l putea folosi în orice 
moment. 

— Câţi oameni ai cu tine? 

— Zece. 

— Poţi veni. 

Fără a-şi întoarce capul în direcţia celui căruia îi dădea ordinul, 
cu mâna dreaptă apăsând, ca din întâmplare, pe trăgaciul 
pistolului, Van Horn zise: 

— Tambi, caută o lanternă. Nu pe aici, în spate, pe lângă 
catargul velei foc. Fii foarte atent! 

Tambi făcu întocmai şi lăsă lanterna la douăzeci de picioare 
distanţă de locul unde se găsea căpitanul. In felul acela, Van 
Horn avea un uşor avantaj faţă de oamenii din luntre, căci lampa 
electrică îi lumina din plin pe noii veniţi şi îl lăsa pe comandant în 
semiîntuneric. 

— Veniţi, veniţi! insistă el când oamenii din luntre nu mai ştiau 
ce să facă. 

Se auzi un zgomot de vâsle, apoi se văzu cum apare în zona 
luminoasă partea din faţă a unei bărci de război. Era 
asemănătoare ca formă unei gondole şi împodobită cu bucăţi de 
sidef strălucitor. 

Apoi toată luntrea pătrunse în zona luminoasă, iar cei de pe 
vas văzură ochii lucitori şi trupurile negre ale vâslaşilor ce 
stăteau îngenunchiaţi. Ishikola ţinea între gingiile sale fără dinţi o 
pipă scurtă din lut, fără tutun. Nu lipsea nici negrul împodobit cu 
pană albă şi coadă de porc cu care Van Horn vorbise mai 
devreme. 

Mai puţin de zece negri erau suficienţi ca să iei cu asalt un vas 
de recrutare ce nu avea decât doi albi la bord. De aceea mâna 
dreaptă a lui Van Horn nu se ridica de pe trăgaciul pistolului, în 
timp ce stânga îi ducea ţigara la gură, pentru a-i asigura în acest 
fel arderea neîntreruptă. 

— Hola! Ishikola, şmecher bătrân! strigă el în semn de salut 
către şef, în timp ce însoțitorii acestuia îl urcau la bord. 


59 


Ishikola ridică privirea în direcţia luminii. Un zâmbet făcu să-i 
strălucească ochiul drept, singurul care-i rămăsese, celălalt fiind 
scos de o săgeată în cursul unei înfruntări prin junglă. 

— Tu de mult nu mai oprit aşa, îi zise lui Van Horn. 

— Acum e noapte, obiectă căpitanul, apoi adăugă, ca o 
concesie făcută regulii că, nimeni nu avea să urce pe vas după 
căderea nopţii: 

— Tu poţi veni. Restul să rămână în luntre. 

Căpitanul îl ajută pe bătrân să urce pe punte, dând la o parte 
firele de protecţie. Ishikola era un sălbatic bătrân cu un aspect 
dezgustător. Unul dintre obiceiurile sale era ca apa să nu-l atingă 
niciodată. El, care trăia în apropierea oceanului, într-o zonă cu 
numeroase averse tropicale, fugea de orice contact cu apa. Nu 
acelaşi lucru îl făceau ceilalţi oameni din tribul său. Interdicţia lui 
faţă de apă fusese transformată în tabu de către vrăjitorii lor, 
care formulaseră asemenea restricţii pentru fiecare om. Astfel, 
unul nu avea voie să mănânce rechin, altul carne de ţestoasă 
sau să atingă resturi de crocodil. 

Ishikola, care nu trebuia să se atingă de apă, era acoperit de 
mizeriile strânse de atâţia ani. Pielea lui, ridată foarte tare, se 
crăpase în multe locuri, părând a fi atinsă de lepră. O rană veche 
la picior îl făcea să şchiopăteze. Unicul său ochi strălucea cu 
şiretenie şi Van Horn nu uita că sălbaticul vedea la fel de bine ca 
el cu doi. 

Olandezul dădu mâna cu el semn de onoare pentru şefi şi îi 
făcu semn să ia loc lângă negresa înspăimântată care începu să 
tremure amintindu-şi cu groază că Ishikola, dornic să o mănânce 
la cină, oferise pentru ea doi barili de suc din nucă de cocos. 

Jerry crezu că era datoria lui să-l miroasă pe bătrânul sălbatic 
pentru a-l recunoaşte astfel altădată. Apoi începu să mârâie 
ameninţător, iar stăpânul său îl încurajă în acest sens printr-o 
privire aruncată repede. . 

— Pe cuvântul meu, bun câine kaii-kaii, zise bătrânul şef. Iți 
dau o mână de cochilii pentru el. 

Era o ofertă generoasă pentru un câine obişnuit, ce reprezenta 
în Anglia, cam o jumătate de liră sterlină, în America peste doi 
dolari şi, dacă s-ar fi luat porcul viu ca unitate monetară, aşa 
cum se obişnuia prin locurile acelea, însemna o jumătate de 
animal gras de dimensiuni respectabile. 

— Dublu, îi răspunse Van Horn. Nu accept mai puţin. 

În adâncul inimii sale, căpitanul ştia că nici pentru o sută de 

mâini de cochilii oferite de negru nu l-ar fi cedat de Jerry. Ceruse 
însă mai mult pentru a nu se afla cât de preţios era cu adevărat, 
pentru el, urmaşul lui Terrence şi al lui Biddy. 

Ishikola remarcă apoi că negresa slăbise mult şi de aceea nu 
mai dădu pe ea decât douăzeci de şiraguri cu nuci de cocos. 

Cei doi începură să discute diverse alte lucruri, unul glumind 
cu superioritatea intelectuală şi a cunoştinţelor omului alb, altul 
luptând cu diplomaţia şi instinctul specifice primitivului. Ishikola 
nu era prost. Domnea peste zece mile pătrate de junglă limitate 
de apele mării şi de teritoriile triburilor vecine, cu care ai săi se 
luptau de când existau oameni pe Su'u. 

Dintotdeauna se tăiaseră capetele şi trupurile fuseseră 
mâncate de către un trib sau altul, după cum învingeau în bătălii. 
Ishikola căuta să afle situaţia generală din insulele Solomon şi 
Van Horn era singurul în măsură să-l informeze. 

— Pe cuvântul meu, concluzionă căpitanul, sunteţi tare răi. 
Tăiaţi prea multe capete. Kaii-kaii prea mult porc-lung. 

Ultima expresie voia să însemne trupul omenesc fiert întreg. 

— Nu veţi mai face mult timp asta. 

— De ce? întrebă lIshikola. 

— Pe cuvântul meu, zise iar căpitanul, vine spre voi un vas 
mare de război. 

— Ce nume are marele vas de război din insulele Solomon? îl 
întrebă Ishikola. 

— Marele vas se numeşte Cambrien, îi apuse Van Horn, care 
ştia foarte bine că de doi ani nici un crucişător englez nu 
frecventase apele din jurul insulelor Solomon. 

Conversaţia, deseori glumeaţă, continuă pe diferite teme. Fu 
întreruptă de un strigăt scos de Tambi care, cu lanterna în mână, 
luminând dincolo de bord, făcuse o descoperire deosebită: 

— Şefule! In luntre au puşti! exclamă el. 

Dintr-un salt, Van Horn ajunse la sabord şi privi în barcă 
printre firele de protecţie. In ciuda piciorului său mutilat, Ishikola 
îl urmă imediat. 

— De ce aveţi puşti acolo, în barcă? întrebă indignat Van Horn. 

Negrul cu care vorbise prima oară şi care se afla în luntre, cel 
împodobit cu pană albă şi belciug în nas, ridică ochii către ei, 
indiferent, încercând să acopere cu piciorul puştile ieşite de sub 
frunze, dar nu reuşi decât să le expună şi mai mult vederii. 

Se aplecă să pună frunzele cu mâna, dar se ridică imediat 
când Van Horn îi strigă: 


61 


— În picioare! la mâna de acolo! 

Căpitanul se întoarse către bătrânul Ishikola, foarte furios 
pentru atentatul acela împotriva lor. 

— De ce ai venit cu arme în barcă? îl întrebă. 

Bătrânul şef îşi roti unicul ochi, încercând să facă pe prostul şi 
să pară nevinovat. 

— Pe cuvântul meu! M-am supărat tare, continuă Van Horn. 
Ishikola, eşti rău, ai oameni ticăloşi. Pleacă naibii cu ei de aici! 

Tâlharul bătrân o întinse de pe vas mai repede decât urcase. 
Fără nici un ajutor, se furişă printre firele de protecţie şi sări în 
luntre, unde ateriză foarte bine pe piciorul valid. Se zbătu în aer 
ca să ceară iertare şi să-şi demonstreze nevinovăția. Van Horn, 
ca să nu lase să-i scape un zâmbet, îşi întoarse capul, dar izbucni 
în râs când bătrânul pungaş, arătând către pipa lui goală, îl 
imploră: 

— Imi dai cinci pachete de tutun? 

În vreme ce Borckman cobori să caute tutun, Van Horn îi ţinu o 
predică lui Ishikola asupra cuvântului dat şi promisiunilor sincere. 
Apoi se aplecă peste firele de protecţie şi îi întinse cele cinci 
pachete. 

— Pe cuvântul meu, Ishikola, într-o bună zi o să termin cu voi. 
Nu te porţi bine pe coastă, o să rămâi în pădure. 

Când bătrânul încercă să spună ceva, îi tăie vorba strigându-i: 

— Pe cuvântul meu, prea v-aţi băut joc de mine! 

Luntrea nu se grăbea să plece. Călcâiul negrului cu care 
conversase căpitanul prima oară se mişca pe deasupra frunzelor 
ca să simtă carabinele Snider, iar şeful nu se hotăra să se 
îndepărteze de Arangi. 

— Plecaţi odată! strigă brusc Van Horn. 

Fără să mai aştepte ordin de la altcineva, mânaţi de instinct, 
vâslaşii negri începură să tragă la rame. După câteva sforţări 
scoaseră luntrea din zona luminoasă. La fel de repede, Van Horn 
se îndepărtă de poziţia pe care o ocupase pe punte cam la zece 
metri, ca să nu fie atins de vreun glonţ. Se lăsă jos şi ascultă 
zgomotul apei agitate de rame, Incet-încet, acesta se pierdea în 
depărtare. 

— Foarte bine, Tambi, glăsui el liniştit. Dă-le puţină muzică 
pentru ca să meargă mai repede. 

Şi, în timp ce acul alerga pe suprafaţa discului în ritmul unei 
melodii cunoscute, căpitanul, cu coatele pe punte, îşi fuma ţigara 
şi îl strângea pe Jerry cu o mână. 

În timp ce fuma, contempla stelele ce se acopereau cu nori de 
ploaie. Aşteptând clipa când urma să-l trimită jos pe Tambi ca să 
pună la loc fonograful şi discurile, o remarcă pe negresă, care îl 
privea îngrozită. Făcu un semn din cap, apoi unul din mână şi ea 
se îndepărtă, aruncându-i din când în când o privire. Era 
convinsă că stăpânul acela îngrozitor avea să o mănânce într-o 
bună zi. După ce se retrase până la tambuchi, începu să se 
târască pe scări, ca un vierme uriaş. In acest timp, Van Horn se 
întristă pentru că nu putea, în ciuda civilizaţiei care-i separa, să o 
facă să înţeleagă bunăvoința şi mila lui. 

După ce-l trimise pe Tambi să ducă preţiosul fonograf, 
căpitanul mai rămase o vreme pe punte, sub ploaia fină şi 
pătrunzătoare care-l răcorea. 

Aversa nu dură mai mult de cinci minute, apoi stelele 
reapărură pe bolta cerească. O ceaţă umedă se ridică deasupra 
punţii, adăugându-şi jilăveala la emanaţiile mlaştinii, iar căldura 
sufocantă redeveni stăpână. 

Van Horn nu se mai chinui să caute o cuvertură ca să se 
acopere de umezeala aceea bolnăvicioasă. In afara unui acces 
de febră, sănătatea îi permitea să neglijeze măsurile acelea de 
precauţie indicate la tropice. 

— Eşti primul de serviciu, îi zise lui Borckman. Voi ridica 
ancora mâine, înainte să te trezesc. 

Işi puse capul pe braţul drept, folosindu-l pe cel stâng ca să-l 
strângă pe Jerry la piept şi adormi de îndată. 

Aceea era existenţa pe care oamenii albi o duceau zilnic pe 
insulele Solomon. Albii şi indigenii se certau şi făceau negoţ. 
Europenii luptau să-şi păstreze capetele pe umeri, negrii 
dimpotrivă, încercau, prin şiretenie, să le facă să cadă. 

Jerry, care nu cunoscuse decât laguna din Meringe, constata 
că în lumile acelea noi, cum ar fi Arangi şi insula Malaita, lucrurile 
stăteau cam la fel şi că acele două rase duşmane duceau o luptă 
continuă între ele. 

CAPITOLUL X 
REGELE NEGRU 


Dimineaţa, în zori, Arangi începea să-şi ridice pânzele. Velele 
sale atârnau în atmosfera grea, în vreme ce echipajul vâslea cu 
vigoare în balenieră ca să conducă vasul remorcat prin trecerea 
îngustă. La un moment dat, Arangi, împins de un curent acvatic, 
fu cât pe ce să dea de un recif de corali şi negrii, neînţelegând 
exact ce se întâmpla, se strânseră cu teamă unii în alţii, ca o 
turmă de oi la ivirea lupului. 

Van Horn se putea lipsi de a stimula zelul vâslaşilor, căci 
echipajul făcea eforturi disperate ştiind ce soartă îi aştepta dacă 
nava păţea ceva. Teama lor întemeiată era de aceeaşi natură cu 
a negresei de la bord. Nu o dată, în trecut, oamenii din Langa- 
Langa sau din Somo au constituit elementele de bază pentru 
ospăţul celor din Su'u. E adevărat că, în alte ocazii, cei din Su’u i- 
au hrănit cu trupurile lor şi i-au săturat pe cei din Langa-Langa 
ori Somo. 

— Pe cuvântul meu, îi zise timonierul Tambi lui Van Horn după 
ce trecură momentele dificile şi vasul naviga iar liber, fratele 
tatălui meu a venit de mult aici într-o barcă mare. Toţi au fost 
omorâţi la Su'u. Şi fratele tatălui meu kaii-kaii de cei din Su'u. 

Van Horn îşi reaminti de Belle-Hathaway, care fusese atacată 
şi arsă cu cincisprezece ani mai devreme. Tot echipajul fusese 
masacrat. De fapt, la începutul secolului XX, insulele Solomon 
erau încă sălbatice, iar din arhipelag, Malaita era cea mai 
periculoasă. 

Privi înălțimile insulei până la muntele Kolorat, al cărui vârf 
verde şi acoperit de tufişuri se ridica la patru mii de picioare 
deasupra mării, fiind folosit ca reper pentru navigatori. Din loc în 
loc se zăreau coloanele subţiri de fum. 

— Pe cuvântul meu, rânji Tambi, mulţi privesc la noi din 
tufişuri. 

Van Horn zâmbi. Ştia că, datorită mijloacelor seculare de 
comunicare prin fum, vestea sosirii lor era anunţată din sat în 
sat, din trib în trib. Apariţia unui recrutor de mână de lucru nu 
putea să le scape sălbaticilor. 

In cursul dimineţii, Arangi, împins de un vânt proaspăt ce se 

pornise o dată cu răsăritul soarelui, se îndrepta către nord, 
semnalat în continuu de coloanele de fum. La prânz, vasul 
pătrunse printr-o trecătoare ce separa două insule acoperite de 
vegetaţie. 

Van Horn, însoţit de Jerry, stătea în partea din faţă a navei şi 
nu înceta să supravegheze drumul ei dificil. Ici şi colo, bancuri de 
corali scufundaţi în adâncimile apelor îşi schimbau culoarea pe 
măsură ce se apropiau de Arangi. 

După ce vasul a pătruns prin trecătoare, oamenii de pe insulă, 
de la cei care locuiau pe plajă până la cei ascunși în junglă, ştiau 
că recrutorul de mână de lucru se îndrepta către Langa-Langa. 

Când laguna, formată dintr-un lanţ de insulițe aflate la o 
anumită distanţă de coastă, se lărgi, Jerry începu să simtă 
mirosurile emanate de sate. 

Nenumărate luntre, unele având şi pânze, brăzdau apele 
liniştite. Jerry îi lătra pe cei care se apropiau prea mult, 
zburlindu-se şi făcându-se că-l apără cu ferocitate pe zeul alb de 
lângă el. Intre timp, îl atingea pe stăpânul său, pe piciorul 
bronzat, cu botul lui umed şi rece. 

Odată pătruns în lagună, Arangi parcurse rapid o jumătate de 
milă, apoi aruncă ancora la o adâncime de cincizeci de picioare. 
Apa era atât de limpede, încât pe fundul ei se vedeau toate 
asperităţile bancurilor de corali. Nici nu era necesară utilizarea 
balenierei. Bărcile, cu sutele, îi aşteptau pe cei întorşi de pe 
plantaţii de o parte şi de alta a vasului. Fiecare negru care 
debarca, împreună cu lada şi clopoţelul său, era salutat prin 
aclamații furtunoase de către părinţi şi prieteni. 

Van Horn nu permise nimănui să urce la bord. Melanezienii 
sunt rapizi în atac, dar şi în retragere. Doi negri din echipaj 
mânuiau carabine Lee-Enfield. Borckman, cu jumătate dintre 
oameni, executa manevrele necesare. 

Căpitanul, cu Jerry după el, se postă astfel că era imposibil să 
treacă cineva prin spatele său şi supraveghea plecarea 
„întorşilor” din Langa-Langa, fără să piardă din ochi cealaltă 
jumătate a oamenilor din echipaj care păzeau puntea în dreptul 
firelor de protecţie. Indigenii din Somo stăteau jos, fiecare pe 
lada lui, de teamă ca nu cumva vreunul din Langa-Langa să le 
fure preţiosul bagaj. 

Timp de o oră, negrii invadară plaja. Nu mai rămaseră apoi 
decât câteva luntre. Intr-una din acestea, Van Horn îl recunoscu 
pe Nau-hau, marele şef din Langa-Langa. Nau-hau era tânăr şi, 

contrar celor mai mulţi melanezieni, avea un aspect deosebit de 
plăcut. Ba chiar era frumos. 

— Hei! Rege din Babilon! 

Aşa îl salută Van Horn, care-i zicea astfel din pricina profilului 
său semitic. 

Nau-hau era complet gol. Nu se jena deloc. Singurul lucru 
purtat de el era o curea pe şolduri, de care-şi prinsese un cuţit cu 
lama de zece degete. O farfurie din porțelan alb, suspendată 
printr-o coardă din fibră de cocotier de gât îi acoperea o parte 
din piept. Era o comoară inestimabilă, fiindcă în toată istoria 
cunoscută de locuitorii Malaitei, nici unul nu se putuse lăuda cu o 
farfurie întreagă din porțelan. 

Felul în care era împodobit nu-l făcea ridicol. Avea sânge de 
rege. Tatăl său fusese rege înaintea sa, iar el era mai mare 
stăpânitor decât tatăl său. Viaţa şi moartea supuşilor săi 
depindeau de voinţa lui. 

Pentru că tatăl său, care abdicase cu un an înainte şi-a permis 
să se amestece în treburile conduse de Nau-hau, acesta a 
chemat doi negri şi le-a poruncit să-l spânzure pe tatăl său, lucru 
care s-a înfăptuit pe loc. 

Altă dată soţia sa preferată, mama primului său născut, a 
violat, din neatenţie, unul dintre tabu-urile regale. Evident, a 
ucis-o şi a mâncat-o singur toată, nepermiţând nimănui să se 
apropie de acel ospăț regal. 

Era deci maiestuos din naştere şi prin educaţie. Conştient de 
acest lucru, era la fel de necruţător ca omul care dispune de 
întreaga forţă a civilizaţiei. Nu doar trupul său, ce emana atâta 
putere, statura lui mândră îţi impuneau dimensiunile sale regale, 
ci şi privirea cutezătoare, dispreţuitoare, ce strălucea sub genele 
sale lungi. 

Se considera mai îndrăzneţ decât comandantul lui Arangi, căci 
ştia că acesta se juca folosind dinamita. O experienţă amară îl 
învățase că albii erau făcuţi din dinamită. Era foarte tânăr şi se 
afla într-o barcă din cele care atacau un vas mai mic decât 
Arangi. N-a uitat niciodată evenimentele ce s-au petrecut atunci. 
Din cei trei albi care se aflau la bord, a văzut cu ochii lui cum doi 
au fost decapitaţi chiar pe punte. Cel rămas, zbătându-se, a 
reuşit să fugă şi a coborât repede în adâncul vasului printr-o 
deschizătură. 

După o clipă, vasul, cu toate bogăţiile lui, sărea în aer, 
desfăcându-se în mii de bucăţi, odată cu o mulţime de luntre din 

jur. Lucrul misterios care produsese nenorocirea aceea era 
dinamita. El, care fusese aruncat la mare distanţă şi a rămas 
neatins printr-un mare noroc, a ghicit că oamenii albi erau făcuţi 
chiar din substanţă aceea miraculoasă pe care o foloseau ca să 
distrugă bancurile de peşti sau, când erau încercuiți, fără şanse 
de a scăpa, să arunce în aer vasele care-i aduceau din ţări 
necunoscute. 

In ciuda faptului că era convins că Van Horn era făcut din 
substanţa aceea de temut, înaintă cu îndrăzneală către el, 
făcând faţă pericolului cu toată aroganţa sa. 

— Pe cuvântul meu, începu el, de ce i-ai ţinut pe oamenii mei 
mai mult la tine? 

Reproşul era justificat, fiindcă negrii aduşi de Van Horn 
lipsiseră trei ani şi jumătate în loc de trei. 

— Mă supăr dacă-mi vorbeşti aşa! răspunse brusc olandezul. 

Apoi îşi băgă mâinile într-o ladă, de unde scoase pachete de 
tutun. Îi zise: 

— Mai bine fumează asta şi vorbeşte frumos. 

Dar Nau-hau refuză darul, deşi îl dorea. 

— Nu-mi trebuie, am destul, minţi el. De ce nu a venit unul din 
oamenii mei? 

Van Horn scoase din buzunar un carneţel şi, în vreme ce-i 
descifra paginile, Nau-hau îl suportă pe omul acela alb ca să-şi 
aducă aminte după semnele zgăriate pe foi. 

— Sati, citi olandezul, punând degetul în locul unde scria 
numele şi uitându-se, alternativ, când la carnet, când la şeful 
sălbatic care, stând în picioare în faţa căpitanului, pândea 
momentul să i se furişeze în spate ca să-l înjunghie cu pumnalul 
la baza gâtului, aşa cum obişnuia. 

— Sati, ultimul muson, bolnav, burta, foarte rău, a sfârşit aşa, 
citi Van Horn, ceea ce însemna că respectivul murise de 
dezinterie în 4 iulie 1901. 

— Muncit mult Sati, preciză Nau-hau. Câţi bani? 

Căpitanul calculă în gând. 

— Pentru el de şase ori zece livre şi două livre - ceea ce 
însemna şaizeci şi două de livre - în monede de aur. Eu plătit în 
avans la tatăl lui o dată zece livre şi cinci livre. Rămân încă de 
patru ori zece livre şi şapte livre. 

— De ce ţii la tine de patru ori zece livre şi şapte livre? îl 
întrebă Nau-hau, spunând suma, fabuloasă pentru el, fără a-şi da 
seama de valoarea ei adevărată. 

Van Horn ridică mâna. 

— Nu te grăbi, Nau-hau. El, Sati şi-a cumpărat ladă pe 
plantație, de două ori zece livre şi o livră. Rămân pentru Sati de 
două ori zece lire şi şase lire. 

— De ce ţii la tine de două ori zece lire şi şase lire? îl întrebă 
Nau-hau. 

— Aşa! îi răspunse Van Horn. 

— Dă-mi mie de două ori zece lire şi şase lire. 

— Nu-ţi dau nimic! ripostă olandezul. 

Strălucirea din ochii lui îi aminti şefului de misterioasa 
dinamită din care erau făcute trupurile albilor şi de ziua 
sângeroasă când participase pentru prima oară la o explozie şi 
fusese aruncat cât colo. 

— Cine e bătrânul din barca ta? întrebă Van Horn, arătându-l 
cu degetul pe moşul de lângă ei. Tatăl lui Sati? 

— El tatăl lui Sati, confirmă Nau-hau. N 

Căpitanul îi făcu semn bătrânului să urce la bord. Il însărcină 
pe Borckman să supravegheze puntea şi pe Nau-hau cât timp el 
cobori să caute banii în cufărul său. Când se întoarse nu-l mai 
băgă în seamă pe şef şi i se adresă direct bătrânului: 

— Cum te cheamă? 

— Nino, îi răspunse acesta tulburat. Sati al meu... Fiul meu... 
Van Horn se uită la Nau-hau ca să fie sigur că aşa era. Acesta îi 
făcu un semn afirmativ din cap, aşa cum se obişnuia pe insulele 
Solomon şi care consta în a-şi da capul pe spate. Abia apoi 
căpitanul numără banii în mâna tatălui lui Sati. 

Imediat după, Nau-hau întinse şi el mâna, iar bătrânul îi dădu 
banii. Şeful opri pentru el douăzeci de monede din aur şi dădu 
înapoi şase. _ 

Lucrul acela nu-l privea pe Van Horn. Işi făcuse datoria şi 
plătise cinstit. Tirania unui şef faţă de supuşii lui era ceva în care 
nu se putea amesteca. 

Cei doi stăpâni, alb şi negru, erau mulţumiţi. Primul dăduse 
banii ce se cuveneau, al doilea, prin dreptul său regal, îl jefuise 
pe bătrân de drepturile obţinute prin munca fiului său, chiar sub 
ochii olandezului. 

Nau-hau era maiestuos. Refuzase tutunul oferit, dar cumpără 
de la căpitan o ladă întreagă pe care plăti cinci lire şi ţinu să o 
deschidă imediat ca să-şi umple pipa. 

— Mulţi oameni buni la Langa-Langa? întrebă Van Horn 
politicos, pentru a continua discuţia. 

Regele din Babilon se mulţumi să zâmbească, dar nu-i 
răspunse. 

— Cred că o să mă plimb pe pământ, îi zise căpitanul sfidător. 

— Poate nu e bine pentru tine, ripostă Nau-hau. Poate mulţi 
oameni răi kaii-kaii pe tine. 

La vorbele acelea, Van Horn, fără să-şi dea seama, simţi cum îl 
trec fiorii, adică trăi o senzaţie la care Jerry se zburleşte. 

— Hei, Borckman, strigă el, coborâţi baleniera! 

Când şalupa plutea lângă vas, căpitanul cobori primul, 
afirmându-şi astfel superioritatea, apoi îl invită pe Nau-hau să-l 
urmeze. 

— Pe cuvântul meu, rege din Babilon, murmură el la urechea 
şefului, în timp ce vâslaşii începeau să tragă la rame, dacă-mi 
face vreun rău cineva, eu te trimit mai întâi pe tine la naiba şi 
apoi şi pe cei din Langa-Langa. Tot timpul stai lângă mine. Să nu 
te îndepărtezi deloc! 

Van Horn, urmat de terierul său irlandez, se plimbă pe insulă 
alături de furiosul rege negru pe care îl ţinea la respect doar 
dinamita din care erau făcuţi oamenii albi. Se plimbară în 
mijlocul a trei mii de canibali, în timp ce secundul, lăsat să-şi 
facă de cap cu băutura, stătea la bordul vasului, la mică distanţă 
de țărm, iar baleniera, cu o parte din oamenii din echipaj, cu 
vâslele în mâini, era gata oricând să pornească în larg, de îndată 
ce Van Horn ar fi venit alergând. Nu-l iubeau deloc pe căpitan şi 
nu-i luau capul decât din cauza fricii. 

Olandezul nu avusese de gând să coboare pe țărm şi dacă o 
făcuse ca răspuns la provocarea regelui, acest lucru se datora 
împrejurărilor care-l forţaseră. Rătăci pe acolo un ceas, fără să-şi 
ia vreo clipă mâna de pe trăgaciul pistolului de la şold sau să-l 
piardă din vedere pe Nau-hau. Acesta mergea alături de el. 

Regele fierbea de furie, dar nu se exterioriza. In orice clipă 
putea însă răbufni. Astfel, Van Horn văzu ceea ce nu văzuse 
până atunci nici un alb, fiindcă Langa-Langa, ca şi insuliţele 
vecine, pe cât erau de frumoase, pe atât erau de puţin explorate. 

La început, insuliţele acelea au fost doar bancuri de nisip sau 
de corali ce se iveau în largul oceanului şi nu puteau oferi azil 
decât celor mai nenorocite creaturi, care duceau o existenţă 
mizerabilă. Câțiva  nefericiţi, supraviețuitori ai masacrelor, 
scăpaţi de sub tirania şefilor de trib, fugiţi de moartea în ceaun 
care îi pândea, au venit şi s-au aşezat apoi pe acolo. 

Oamenii aceia, care trăiau prin tufişuri şi nu ştiau altceva, au 

devenit astfel o populaţie marină. Au studiat obiceiurile peştilor, 
au inventat năvoade şi undiţe, plase pescăreşti şi alte obiecte 
pentru a prinde vietăţile pe care le oferea, cu generozitate, 
oceanul. 

O muncă de Hercule, sub un cer arzător, avut ca rezultat 
îmblânzirea mării. Şi-au înconjurat bancurile de, corali şi de nisip 
cu un zid făcut din materialele furate de pe insula cea mare în 
nopţile întunecoase. In acelaşi fel au luat, cu bărcile, pământ 
productiv. 

Pe măsură ce secolele s-au scurs, generaţiile s-au succedat şi 
bancurile de corali aride s-au transformat în adevărate fortărețe 
cu locuri speciale pentru intrarea luntrelor. Astfel, locuitorii de 
acolo erau protejaţi împotriva incursiunilor celor de pe insula 
mare prin lagunele ce formau tot atâtea mări interioare. 

Cocotierii, bananierii şi înalții arbori de pâine furnizau, în 
acelaşi timp, hrana şi umbra. Solul devenise fertil. Bărcile lungi 
ale locuitorilor făceau ravagii pe coastele vecine, răzbunând 
astfel suferinţele înaintaşilor. 

Şi, la fel cum în vechime renegaţii şi refugiații în mlaştinile de 
pe malul Adriaticii au edificat puternica Veneţie cu palatele ei 
somptuoase şi case pe piloni, mizerabilii negrii alungaţi au ajuns 
să domine insula cea mare, supraveghind traficul şi căile 
maritime, obligându-i pe oamenii din junglă să rămână în 
tufişurile lor, fără a îndrăzni să se măsoare cu navigatorii. 

In mijlocul acelei populaţii dominatoare şi insolente se afla Van 
Horn şi profita de ocazia ce i se oferise. Nu se gândea la faptul că 
moartea îl pândea la fiecare pas. 

După un ceas, când căpitanul se urcă iar la bordul balenierei, 
după ce-l instală acolo cu grijă pe Jerry, lăsă în urma sa un rege 
negru zăpăcit, dezorientat, care îi respecta mai mult ca oricând 
pe albii făcuţi din dinamită care-i aduceau tutun, cuțite, 
pânzeturi, topoare, de la toate acestea obţinând un profit uriaş. 


70 


CAPITOLUL XI 
LUPTA CORP LA CORP 


După ce s-a întors la bord, Van Horn a dat ordin să fie ridicate 
pânzele şi scoasă ancora. Au plecat apoi către Somo, aflată la o 
distanţă de zece mile de acolo. In drum au făcut escală la Binu 
pentru a-l saluta pe bătrânul şef Johnny şi a debarca o parte din 
negri. Au pornit iar spre Somo, ultima ţintă a vasului Arangi şi a 
celor de la bordul său. 

Van Horn a fost primit acolo cu totul altfel faţă de felul în care 
fusese aşteptat la Langa-Langa. Debarcarea „întorşilor” s-a făcut 
în decurs de trei ore şi jumătate, în cursul după-amiezii. Apoi l-a 
invitat pe şeful Bashti la bord. Acesta a urcat pe punte destul de 
vioi, în ciuda vârstei sale înainte şi a dovedit mult umor insistând 
să-şi aducă şi femeile, la fel de bătrâne ca el. 

Până atunci nu permisese nici uneia dintre ele să apară în faţa 
unui alb. Van Horn s-a simţit onorat de o asemenea favoare şi a 
dăruit fiecărei femei câte o pipă din lut şi o duzină de pachete de 
tutun. 

In ciuda serii care se apropia, negoţul deveni mai rodnic şi 
Bashti, care-şi atribuise partea leului din banii primiţi de taţii 
celor doi negri dispăruţi, făcu importante cumpărături. Promise, 
de asemenea, numeroşi recruți şi Van Horn, cunoscând 
versatilitatea specifică sălbaticilor, insistă ca angajamentul să fie 
semnat imediat. 

Bashti ezită, promițând că va face lucrul acela abia dimineaţa. 
Olandezul îi spuse însă că era mai bine să rezolve pe loc 
problema aceea şi, după multă insistenţă, îl convinse pe bătrânul 
şef să trimită o barcă pe țărm ca să-i aducă pe noii recruți pentru 
plantaţii. 

— Ei, ce zici de treaba asta? îl întrebă căpitanul pe Borckman, 
care avea privirea tulbure. Niciodată n-am văzut-o pe canalia 
asta aşa de amabilă. O fi din întâmplare sau ne coace ceva? 

Borckman privi către numeroasele pirogi care se aflau acolo şi, 
observând numărul mare de femei din acestea, scutură din cap 
şi spuse: 

— Când pregătesc o ticăloşie, canibalii ăştia îşi ascund femeile 
în junglă. 

— Cu negrii ăştia nu poţi şti niciodată, murmură Van Horn. E 
adevărat că nu au multă imaginaţie, dar întotdeauna le merge 
mintea la ceva rău. Dacă femeile nu fac altceva decât să le 
ascundă intenţiile adevărate? Dacă până acum le goneau când 
pregăteau o lovitură, asta nu înseamnă că nu se pot abate 
niciodată de la o asemenea regulă. 

— Bashti nu-i atât de deştept ca să facă aşa ceva, obiectă 
Borckman. In clipa de faţă e bine dispus. Nu a cumpărat de la noi 
patruzeci de livre de mărfuri? Din cauza aceasta vrea să 
semneze un nou contract-angajament cu noi şi speră că 
jumătate din negrii pe care ni-i dă vor muri, ca să pună mâna pe 
salariile lor. 

Motivele acelea apăreau foarte credibile. Totuşi, Van Horn 
clătină din cap. 

— Fii cu ochii-n patru, îi recomandă el secundului şi ţine 
seama că nu trebuie să fim amândoi în acelaşi timp în cabină. Și 
nu uita, fără şnaps până când nu ieşim din încurcătura asta! 

Bashti era incredibil de slab şi foarte bătrân. Nici el nu ştia câţi 
ani avea, deşi îşi amintea că fiecare membru al tribului se 
născuse începând cu adolescenţa sa. Işi amintea de naşterea 
celor mai bătrâni dintre supuşii lui, ajunşi în prezent vai de capul 


lor, fără dinţi, senili, lipsiţi de vedere şi tari de urechi sau 
paralizaţi, în vreme ce el îşi păstrase toate facultăţile fizice şi 
psihice. 


El mai avea încă o duzină de dinţi, tociţi până la gingie. Chiar 
dacă nu mai era rezistent ca în tinereţe, spiritul îi rămăsese la fel 
de viu ca întotdeauna. Datorită calităţilor sale, tribul lui era în 
prezent mai puternic decât atunci când le devenise şef. Păstrând 
proporţiile, el se dovedise un Napoleon al Melaneziei. Strategia 
lui de război i-a permis să-i respingă pe locuitorii din pădure 
foarte departe. Numeroase cicatrice atestau luptele la care 
participase. 

Intotdeauna a încurajat forţa şi activitatea în tribul său. Şi-a 
impus voinţa în faţa şefilor vecini, fie încheind acorduri, fie 
făcând concesii. 

Spiritul său atât de viu elaborase un plan pentru a scăpa de 
Van Horn şi avea în vedere acelaşi lucru pentru vastul imperiu 
britanic a cărui forţă nici măcar nu o ghicea. 

Somo, de altfel, avea o istorie şi oferea anomalia singulară a 
unui trib maritim ce trăia în laguna insulei principale. Intr-o 
epocă atât de îndepărtată că nici nu putea fi determinată, un 

oarecare Somo, fiu al lui Loti, şeful fortăreței insulare Umbo, se 
certase cu tatăl său şi fugise din faţa furiei acestuia din urmă, 
luând cu el numeroase bărci pline cu războinici tineri. Odiseea lor 
a durat două musoane, în cursul cărora au înconjurat Malaita şi s- 
au aventurat pe ocean până la Ugi şi San Cristobal. 

Somo a abordat apoi insula principală, i-a învins şi i-a fugărit 
pe locuitorii din tufişuri, apoi a ridicat fortăreaţa maritimă cu acel 
nume. Aceasta era construită către ocean cu ziduri de corali 
pentru a izgoni năvălitorii dinspre ape. Anumite trecători 
permiteau pătrunderea bărcilor lungi în apele interioare. 

Liziera junglei oferea spectacolul banal al satelor dispersate 
printre copaci şi tufişuri. Dar Somo, şeful noului trib, îşi stabilise 
hotarele stăpânirii lui departe, în interiorul pădurii, tocmai la 
poalele munţilor cei mai înalţi, cuprinzând multe sate. 

Doar cei mai îndrăzneţi, care căutau un refugiu acolo, erau 
primiţi în noul trib. Cei slabi şi laşi ajungeau repede în ceaun. Din 
această pricină foarte multe capete împodobeau colibele şi 
bărcile. 

Bashti moştenise tribul cu teritoriul şi fortăreaţa sa şi reuşise 
să-i mărească mult patrimoniul. Nu-şi satisfăcuse însă toate 
ambițiile. De multă vreme plănuia ceva îndrăzneţ, bine gândit. 
Cu trei ani înainte, tribul Ano-Ano, situat la mai multe mile în jos, 
spre coastă, capturase un vas recrutor pe care îl distrusese 
împreună cu tot echipajul său, punând astfel mâna pe o uriaşă 
cantitate de tutun, stofe, sticlărie şi alte feluri de mărfuri, fără a 
mai lua în consideraţie puştile şi muniţia. 

Pedeapsa care a urmat nu i-a afectat prea mult. După şase 
luni a apărut un vas de război în lagună, a bombardat colibele, 
dar locuitorii s-au refugiat în pădure. In zadar au debarcat 
marinarii şi i-au urmărit prin junglă. Au trebuit să se 
mulţumească doar cu uciderea a patruzeci de porci graşi şi cu 
doborârea câtorva cocotieri. 

De îndată ce vasul de război şi-a reluat drumul pe mare, 
locuitorii din Ano-Ano s-au întors în satul lor. Obuzele nu 
provocaseră mari pagube colibelor construite din crengi şi 
femeile, după câteva ore de muncă, au reparat totul. Cât despre 
cei patruzeci de porci, cei din trib i-au prăjit într-o gaură făcută în 
pământ şi apoi s-au ospătat cu o asemenea mâncare regească. 
Au profitat şi de cocotierii dărâmaţi, folosindu-le lemnul, iar 
nucile vânzându-le primului vas de negoţ care a trecut pe acolo. 

Aşadar, pedeapsa nu a constat decât într-o masă bună şi o 

petrecere. Lucrul acela îl impresionase pe calculatul şi avarul 
Bashti. În mintea lui, ceea ce era avantajos pentru Ano-Ano, era 
şi pentru Somo. 

Din moment ce oamenii albi care navigau sub drapelul britanic 
se mulţumeau să ucidă porcii şi să taie cocotierii pentru a 
răzbuna astfel sângele şi capetele tăiate, Bashti nu vedea nici un 
impediment ca să profite de acea stare de lucruri, ca tribul Ano- 
Ano. Era vorba de un târg bun, ce aducea o abundență imediată. 
De altfel, de peste doi ani nu se mai zărise nici un vas de război 
britanic prin împrejurimile insulelor Solomon. 

Cu aceste gânduri venise Bashti bine dispus la bordul lui 
Arangi şi puţini erau cei care-i ştiau sau îi bănuiau planurile de 
luptă. 

Negoţul devenea tot mai intens pe măsură ce soseau alte şi 
alte bărci, iar negrii, bărbaţi şi femei, se înmulţeau pe punte. 
Veniră şi recruţii, tineri sălbatici, timizi, care se supuneau legii 
severe dictate de părinţii lor şi de trib. Rând pe rând, aceştia 
erau conduşi în cabina principală a vasului de către taţii şi 
mamele lor. 

Părinţii recruţilor formau un grup liniştit, în care fiecare dorea 
să se afle în prezenţa stăpânului alb care scria numele într-o 
carte misterioasă, ratificând tratatul celor trei ani de muncă. 
Căpitanul scria cu mâna dreaptă, cu pana, ceea ce trebuia, apoi 
plătea salariul pe primul an ca avans, oferind şefului de trib şi 
fiecărei familii mărfuri pentru suma respectivă. 

Bătrânul Bashti se învârtea pe acolo, luându-şi partea din ceea 
ce revenea oamenilor săi. Cele trei femei ale sale, care-l însoțeau 
pretutindeni, slăbiseră vigilenţa lui Van Horn prin însăşi prezenţa 
lor. Căpitanul era încântat de întorsătura pe care o luaseră 
afacerile sale, gândindu-se că restul călătoriei pe coastele 
Malaitei se scurtase simţitor şi că se va întoarce acasă cu o 
încărcătură foarte bună. 

Pe punte, unde Borckman păzea cu mare atenţie, Jerry trecea 
mirosind numeroasele picioare ale negrilor pe care nu-i mai 
întâlnise până atunci. Câinele sălbatic debarcase odată cu 
„întorşii”, dintre care se întorsese numai Lerumie. In zadar trecu 
Jerry, cu părul zburlit, de câteva ori pe lângă el. Acesta nici nu-l 
băga în seamă. 

Lerumie urcase pe punte ca să-şi cumpere o oglindă. La un 
moment dat îi făcu semn cu ochiul lui Bashti, ca să-l vestească 
de faptul că totul era gata şi că aşteptau doar clipa favorabilă. 

Aceasta veni de îndată. Fu oferită de Borckman, care era de 
pază pe punte, prin neglijenţa şi nesupunerea lui la ordinele 
căpitanului. El nu se gândea decât la sticla de şnaps, fără să-şi 
dea seama de efectele negative şi de consecinţele dezastruoase 
ce decurgeau din comportarea sa. 

Stătea în spate, aproape singur în zona aceea a punţii, în faţa 
lui, la o oarecare distanţă aflându-se mulţi negri şi oameni din 
echipaj. Se îndreptă către catargul velei foc, unde era ascunsă, 
printre sacii cu iam, sticla lui cu băutură. 

Borckman, înainte de a lua o înghiţitură, aruncă, prudent, o 
privire în jur. Lângă el, o negresă, grasă, inofensivă, ţinea în 
braţe un copil de doi ani, pe care-l alăpta. La zece paşi de acolo, 
Lerumie se uita în oglinda pe care tocmai o cumpărase. 

In oglindă îl văzu pe Borckman aplecându-se peste saci, 
ridicându-se apoi şi, dându-şi capul pe spate, acesta îşi puse la 
gură gâtul sticlei. Lerumie ridică mâna dreaptă şi îi făcu semn 
unei femei care se afla într-o barcă apropiată. Aceasta se aplecă, 
apoi îi aruncă un obiect. Era un topor de muncă indigen, cu 
coadă lungă şi foarte tare, împodobit cu incrustaţii şi fibră de 
cocotier, pentru a fi mânuit mai bine. Lama îi fusese ascuţită 
chiar în ziua aceea. 

Toporul zbură fără zgomot prin aer. Lerumie îl prinse în mână, 
apoi fu aruncat negresei grase care se găsea în spatele 
secundului. Ea îl apucă cu amândouă mâinile, în vreme ce copilul 
se prinse de mijlocul ei, strângând-o puternic cu braţele lui 
micuţe. 

Incă nu venise momentul ca să-l lovească pe Borckman în 
moalele capului, întrucât acesta nu stătea într-o poziţie bună. 
Mai multe perechi de ochi contemplau tragedia care urma să se 
desfăşoare. Jerry văzu şi el, dar nu înţelese nimic. În ciuda 
ostilităţii sale în privinţa negrilor, nu ghicise felul în care ei 
puteau ataca. 

Tambi, care din întâmplare trecea pe lângă tambuchi, observă 
ceea ce se întâmpla şi întinse mâna către o Lee-Enfield. Lerumie 
îi văzu gestul şi îi făcu semn negresei să se grăbească. 

Borckman, care nu bănuia nimic, îşi luă sticla de la gură, iar 
capul, care îi fusese dat pe spate, reveni în poziţie normală. 
Fierul toporului îl lovi în clipa aceea în locul vulnerabil. Ceea ce 
se petrecu atunci, în acel scurt interval de timp în care e posibil 
să nu fi apucat să simtă ceva, rămase pentru el un mister 
absolut, căci nici un om lovit în felul respectiv n-a mai avut când 

să articuleze vreun cuvânt sau să scoată un suspin prin care să-şi 
trădeze senzațiile sau impresiile. 

Pe cât de rapidă a fost lovitura, pe atât de repede Borckman s- 
a prăbuşit pe punte. Sticla, scăpată din mâna lipsită de viaţă, a 
căzut peste sacii cu iam, fără să se spargă, golindu-se încet pe 
scândurile de lemn. 

Totul se petrecuse cu iuţeala fulgerului, astfel că Tambi a tras 
cu carabina, dar n-a nimerit-o pe negresă înainte ca secundul să 
se prăbuşească. Nu avu timp să mai tragă o dată spre ea, 
fiindcă, lăsând jos toporul şi luându-şi copilul în braţe, a sărit 
peste sabordul vasului într-o barcă din apropiere, pe care a 
răsturnat-o. 

Atacul a început simultan din toate părţile. Topoarele cu 
mânere încrustate erau aruncate din luntre celor din Somo aflaţi 
pe punte. Negresele fugeau toate de la bordul lui Arangi. După 
ce femeia care l-a izbit pe Borckman a lăsat toporul din mână şi 
a sărit în barcă, Lerumie s-a aplecat să ia el arma aceea. 

Jerry, înțelegând că era vorba de bătaie, s-a repezit la el şi i-a 
sfâşiat mâna. Lerumie s-a ridicat cu un urlet de furie şi de ură 
care te înfiora. Jerry se aruncă la picioarele sale şi vechiul său 
duşman îi dădu un şut cu toată puterea, ridicându-l în aer. 

In vreme ce terierul irlandez zbura, descriind o parabolă, iar 
oamenii din bărci puneau mâna pe carabinele Snider, Tambi 
trase iar şi, mai înainte ca Lerumie să-şi pună piciorul pe pământ, 
glonţul îi străpunse inima. Căzu în aceeaşi clipă, secerat, lângă 
Borckman. 

Jerry îşi sfârşi zborul în mare, dar până atunci Tambi încetase 
să mai existe. Un topor îl izbise în cap, chiar când apăsa pe 
trăgaci. Imaginea strălucitoare a lumii de la tropice dispăru 
pentru totdeauna din ochii lui. 

Restul echipajului fu exterminat cu aceeaşi rapiditate, pentru 
că atacul pornise simultan de peste tot, iar puntea deveni o 
adevărată măcelărie. 

jerry îşi scoase capul din apă în mijlocul împuşcăturilor 
produse de carabinele Snider şi a zgomotului rezultat din 
încăierare. Un bărbat îl prinse cu mâna de gât şi, în vreme ce 
animalul se zbătea, încercând să scape sau să muşte, îl trase 
într-o barcă. Jerry nu era atât de furios pe cât de îngrijorat de 
soarta stăpânului său. _ 

inţelegea că Arangi era în mare pericol. li văzuse prăbuşindu- 
se pe Borckman, pe Lerumie... auzea cum se trăgea cu puştile, 

strigătele de durere sau de triumf... 

De aceea, fără apărare, suspendat în aer de mâna care-l ţinea 
de blana gâtului, urlă şi se zbătu până când negrul, dezgustat, îl 
aruncă fără menajamente în barca sa. Câinele se ridică şi făcu 
două salturi, îndreptându-se prin aer, disperat, spre sabordul 
vasului. 

Puțin lipsi ca labele sale să ajungă unde dorea. Căzu iar în 
mare. Reveni la suprafaţă şi înotă cu multă energie, înghițind 
apa sărată care îl sufoca pentru că lătra continuu, încercând să-şi 
afle stăpânul. 

Un băiat de doisprezece ani, care stătea într-o altă luntre, 
martor al celor petrecute anterior, îi puse vâsla pe cap şi îl 
apăsă, nelăsându-l să mai iasă la suprafaţă. Astfel, cățelul, fără 
cunoştinţă, inert, fu tras în ambarcaţiunea băiatului. 

Van Horn pierise mai înainte ca Jerry să ajungă a doua oară în 
apă. Nu degeaba Bashti trăise mai mult decât toţi ceilalţi bătrâni 
ai tribului şi domnise un timp mai îndelungat decât oricare dintre 
înaintaşii lui, chiar decât Somo. Dacă întâmplarea l-ar fi plasat 
într-un loc şi o epocă mai propice, ar fi devenit un Cezar sau un 
Alexandru. Cert este că ştia să-şi conducă foarte bine micul său 
regat. 

Cu cât talent îşi jucase rolul! Se arătase bine dispus, 
păstrându-şi totuşi prerogativele de şef, semnase angajamentele 
privitoare la sclavii de pe plantaţii pe durata celor trei ani şi 
încasase chiar şi avansul cuvenit pentru primul an. Aora, care era 
echivalentă cu primul ministru şi cu vistiernicul său, strânsese 
imediat  tributurile, pe măsură ce albul plătea banii şi 
îngrămădise totul, monede şi mărfuri, în sacii mari făcuţi din fibră 
de cocos. 

In spatele lui Bashti, o fată de treisprezece ani se repezise de 
pe o banchetă şi începuse să gonească muştele din jurul şefului 
cu nişte pene prinse de un băț. La picioarele sale stăteau cele 
trei neveste bătrâne ale lui. Cea mai în vârstă, fără dinţi şi foarte 
ridată, îi aducea, de câte ori îi făcea el semn, un coş împodobit 
cu broderii. 

Bashti, cu urechea atentă la orice zgomot care venea de pe 
punte, scotea din coşul ce-i fusese adus când un bob de betel, 
când o floare de tei sau frunze pentru a-şi înveli în ele porţia de 
tutun pentru mestecat. Uneori lua de acolo tutun pentru pipă sau 
chibrituri. Pipa nu vroia să i se aprindă, mai bine zis i se stingea 
în continuu, de aceea strica mai multe bețe de chibrit. 

Ajunsese la fundul coşului în clipa când, pe punte, negresa cea 
grasă îl răpunea pe Borckman cu o lovitură de topor şi Tambi 
trăgea primul foc asupra ei cu carabina Lee-Enfield. Mâna 
descărnată a lui Bashti, pe dosul căreia se vedeau venele ca 
nişte corzi, scoase de acolo un pistol atât de vechi, că părea să fi 
aparţinut unui ostaş de-al lui Cromwell. 

Arma fusese încărcată chiar în dimineaţa aceea de însuşi 
Bashti. 

Van Horn fu la fel de rapid ca bătrânul şef, dar cel de-al doilea 
avea un mic avans în faţa lui. In vreme ce mâna căpitanului 
atingea pistolul automat scos din tocul său, aflat pe genunchi, 
arma centenară făcuse explozie. Incărcată cu două gloanţe 
tăiate şi unul rotund, produse un efect cutremurător şi Van Horn 
fu ucis fără a mai avea timp să rostească un ultim Gott-fer-dang. 
Mâna lui, pe jumătate ridicată, lăsă să-i scape arma dintre 
degete. 

Incărcat până la refuz cu pulbere, vechiul pistol explodase în 
mâna lui Bashti. In vreme ce Aora, cu un cuţit scos de nu se ştie 
unde, începea să-i taie capul şefului alb, bătrânul rânji văzându- 
şi degetul spânzurat de trăgaci, de care se mai ţinea doar prin 
pielea subţire. 

II apucă folosindu-şi mâna stângă şi îl smulse, după o mişcare 
de răsucire, apoi îl aruncă zâmbind în coşul pe care femeia lui îl 
ţinea încă într-o mână, iar cu cealaltă îşi ştergea sângele de pe 
frunte, unde fusese lovită de un fragment metalic din pistol. In 
timpul tragediei de pe punte, trei recruți tineri împreună cu taţii 
şi unchii lor coborâră pe scară şi îl măcelăriră pe singurul negru 
din echipaj care se găsea pe acolo. 

Bashti, care trăise suficient de mult pentru ca să devină un 
filosof ce dispreţuia durerea şi pierderea unui deget, râdea şi se 
lăuda, fiind foarte mulţumit de felul în care se desfăşuraseră 
lucrurile. Cele trei neveste ale sale, a căror existenţă depindea 
doar de voinţa lui, îl proslăveau. Trăiseră aşa mult pentru că-i 
cunoşteau capriciile. De aceea, agitându-se la picioarele lui, nu 
încetau cu vorbele admirative la adresa lui, marele stăpân ce 
hotăra soarta oricărui om. 

lar negresa îngrozită, la fel ca un iepure speriat ce ieşise din 
vizuina lui, stând în mâini şi în genunchi, privea scena oribilă, din 
pragul infirmeriei, înțelegând că de data aceea nu mai avea cum 
să scape de la ceaun. 

CAPITOLUL XII | 
TREZIREA IN INSULA 


_ Jerry nu ştia încă tot ceea ce se petrecuse la bordul lui Arangi. 
Işi dădea seama că lumea aceea fusese distrusă, doar asistase la 
nenorocire. Băiatul negru care-l prinsese îi legase bine labele şi îl 
adusese pe plajă. 

Insoţit de strigăte de bucurie şi cântece, frumosul vas din 
lemn te tec, remorcat de bărci, fu adus aproape de țărm, lângă 
locul unde se afla cățelul, chiar în faţa peretelui de corali. Pe 
plajă s-au aprins două focuri mari, la bordul navei s-au instalat 
lanternele şi Arangi a fost jefuit. Tot ce se putea lua era cărat, de 
la încărcătura sa până la ornamentele de pe balustrade şi pânze. 

In noaptea aceea nu dormi nimeni din Somo. Chiar şi copiii se 
învârteau în jurul focurilor şi luau parte la ospăț, apoi, sătui, se 
întindeau pe nisipul de pe plajă. Pe la ora două dimineaţa, din 
ordinul lui Bashti, vasul fu incendiat. Astfel Jerry, ars de sete, 
obosit, zăcând pe o parte, cu labele legate, văzu lumea 
plutitoare pe care abia o cunoscuse cum dispare înghițită de 
flăcări şi fum. La lumina incendiului, Bashti împărţi prada. Nimeni 
nu fu uitat. 

Chiar şi cei mai mizerabili sclavi ai triburilor din junglă, care în 
timpul captivităţii lor tremurau mereu de frica de a fi mâncaţi, 
primiră în dar câte o pipă din lut şi câteva pachete de tutun. 

Cea mai mare parte a mărfurilor nu se împărţi, ci fu dusă în 
coliba cea înaltă a lui Bashti. Alte accesorii, de tot felul, umplură 
hangarele unde se aflau bărcile. In acest timp, în colibele lor, 
vrăjitorii se ocupau cu uscarea la fum a numeroaselor capete 
aduse, căci pe lângă oamenii din echipaj se mai găseau o duzină 
de negri din No-ola şi din Malu, care se îndreptau către casele 
lor. 

Aceştia din urmă nu fuseseră omorâţi cu toţii. Bashti 
interzisese cu desăvârşire aşa ceva. Nu din milă, ci pentru că 
avea un motiv serios. Desigur, toţi prizonierii urmau să fie ucişi, 
dar, pentru că s-ar fi stricat din cauza căldurii, canibalii erau 
obligaţi să-i taie pe rând. De aceea, captivii au fost înghesuiți în 
cel mai mare hangar pentru bărci, care era locul de întâlnire 
pentru bărbaţii acelui trib şi unde femeile nu aveau voie să intre, 

sub pedeapsa cu tortura sau moartea. 

Legaţi ca animalele, spate în spate, nenorociţii au fost aduşi 
acolo unde se găseau, împrăştiate pe jos, resturile foştilor şefi. 
Deasupra capetelor lor se balansau, adunate într-o pânză, oasele 
tatălui lui Bashti. 

Negresa cea tânără de la infirmerie se afla şi ea în hangar. 
Pentru că era destinată ceaunului, tabu-ul aplicat celorlalte femei 
n-o afecta şi pe ea, astfel că împărțea soarta celor care-şi 
bătuseră joc de ea, spunându-i că Van Horn o îngrăşa pentru a se 
ospăta cu ea mai târziu. 

Şi Jerry se afla acolo. Agno, şeful vrăjitorilor, s-a împiedicat de 
el pe plajă şi, în ciuda protestelor băiatului care-l prinsese, i-a 
poruncit acestuia să-l ducă în hangar. Cum a fost purtat trecând 
prin apropierea focurilor la flăcările cărora se prăjea ospăţul, 
mirosul său foarte dezvoltat i-a dezvăluit că era vorba de carne 
omenească. Noutatea aceea a făcut să i se zburlească părul, să 
mârâie şi să se zbată ca să se dezlege. 

După ce a fost dus în mijlocul captivilor, el a continuat să 
mărâie, căci nu înţelegea faptul că negrii din jurul său, pe care-i 
considera duşmani, împărtăşeau aceeaşi soartă ca el. li credea 
răspunzători de catastrofa petrecută pe Arangi şi de moartea 
stăpânului său. 

Jerry nu era decât un căţel a cărui putere de înţelegere era 
limitată. Curând însă, furia sa împotriva negrilor captivi dispăru. 
instinctul îi spunea că şi ei erau nefericiţi. Unii dintre ei, răniţi 
rău, gemeau şi terierul irlandez înţelese că ei nu erau trataţi mai 
bine ca el. 

Frânghiile cu care era legat se dovediră atât de strânse că îl 
răniră şi opriră sângele să mai circule. Suferea şi foarte mult din 
pricina setei. Gura şi limba îi erau uscate în căldura înăbugşitoare 
din jur. 

Hangarul pentru bărci era un azil sinistru. Acolo se găseau 
cadavre ascunse în pământ, dar şi resturi umane aflate la 
suprafaţă sau balansându-se în aer. Lângă acestea se aflau 
oamenii destinaţi pieirii. Oasele tatălui lui Bashti se odihneau 
lângă o luntre suspendată în aer. 

Chiar la intrare, un bătrân pregătea la fum un cap omenesc. El 
era aproape orb şi avea obrazul foarte ridat. Murmura cuvinte 
ciudate, învârtind prin fum capul mortului şi punând pe jeratic, 
din când în când, lemne verzi. 

Lumina flăcărilor se răspândea în clipele acelea la o distanţă 

apreciabilă. Grinda groasă din centrul hangarului era acoperită 
cu fibre de cocotier, aşezate astfel încât să formeze o podoabă în 
culorile alb şi negru, pe care fumul depusese toate impurităţile 
sale. 

Pe grinzile transversale atârnau capetele duşmanilor răpuşi în 
numeroasele expediţii terestre sau maritime de către tribul lui 
Bashti. In hangarul acela totul crea impresia tristeţii şi a morții, 
chiar şi bătrânul acela imbecil, pe jumătate paralizat, care 
pregătea capul unui om, fără a-şi da seama că el însuşi se 
îndrepta către groapă cu paşi mari. 

Spre dimineaţă, oamenii din Somo au venit iar, aducând cu 
strigăte, o altă barcă de război. l-au lovit cu mâinile şi cu 
picioarele pe captivi, bruscându-i şi împingându-i cu brutalitate 
ca să facă loc luntrei lor. Canibalilor nu le păsa deloc de durerile 
prinşilor. 

Au rămas o vreme acolo, fumându-şi pipele şi vorbind cu 
glasurile lor piţigăiate. Uneori râdeau ascuţit, amintindu-şi 
probabil de evenimentele din după-amiaza sau noaptea trecută. 
Din când în când, vreunul dintre ei se întindea pe pământ şi 
adormea fără să se acopere cu ceva, căci nu ştiau la ce foloseau 
păturile. 

După revărsarea zorilor, acolo nu rămaseră treji decât răniții şi 
cei cărora lianele, prea strâns legate, le tăiau pielea, împreună 
cu bătrânul tembel care îi păzea. Băiatul care îl prinsese pe Jerry 
cu ajutorul vâslei şi care îl considera, pe drept, prada lui, 
pătrunse în hangar fără a fi auzit de bătrânul chior. Acesta din 
urmă nu încetase a murmura diverse descântece în vreme ce 
întorcea pe toate părţile capul negrului pe care-l afuma. 

Băiatul, foarte atent, ajunse până în mijlocul captivilor. Inima îi 
bătea să-i spargă pieptul, fiindcă ştia că sfida un mare tabu. Nu 
avea decât doisprezece ani şi nu avea dreptul să plece de sub 
acoperişul părintesc pentru a pătrunde în hangarul acela. Işi risca 
deci viaţa în locul unde o interdicţie sacră permitea numai 
accesul adulţilor. 

Voia însă să-l ia pe Jerry şi reuşi. 

Doar negresa, pe care spaima o împiedica să doarmă, îl văzu 
cum îl apucă de labe pe Jerry şi îl scoase din lotul acela de carne 
pentru măcelărie din care făcea parte şi ea. Căţelul ar fi opus 
rezistenţă dacă n-ar fi fost epuizat, iar gura lui uscată nu a putut 
scoate nici un sunet. Negrul cel mic îl luă deci când se afla într-o 
stare dezastruoasă. Il duse în afara hangarului, traversă cu el 

satul tăcut şi porni pe o cărare lungă printre arborii înalţi, 
beneficiind de primele raze ale soarelui. 

CAPITOLUL XIII 
LAMAI CEL RAU 


Jerry fusese luat de către un băiat pe nume Lamai şi dus într-o 
colibă unde dormeau, pe solul întărit de murdăria acumulată în 
decursul anilor, tatăl său, mama lui, cei patru fraţi şi surori ai săi. 
Acoperişul de paie, prin care trecea apa de câte ori ploua, era 
susţinut cu o furcă din lemn care oscila mereu. Pereţii erau şi mai 
permeabili. De fapt, coliba lui Lumai, tatăl lui Lamai, era cea mai 
mizerabilă din Somo. 

Spre deosebire de majoritatea malaitenilor, Lumai, stăpânul 
casei şi şeful familiei, era foarte gras şi poate că, datorită 
obezității sale, se manifesta ca un om bun şi leneş. Lenerengo, 
femeia lui, pe cât de slabă pe cât era el de gras, vorbea repede 
şi ascuţit, era foarte activă şi nervoasă, spre deosebire de 
bărbatul ei. 

Băiatul, furişându-se în spatele colibei, se mulţumi să arunce o 
privire înăuntru, unde tatăl şi mama sa dormeau fiecare în câte 
un colţ, în timp ce în mijloc zăceau fraţii şi surorile lui înghesuiți 
unii în alţii ca într-un culcuş de căţei. 

Imprejurimile locuinţei lui, care abia aducea cu un adăpost 
pentru animale, păreau un adevărat paradis. Aerul era îmbibat 
de parfumul plantelor tropicale şi opulenţa florală domina 
pretutindeni. Arborii de pâine îşi împleteau crengile între ei, în 
vreme ce bananierii şi cocotierii se aplecau sub greutatea 
fructelor. Imenşi pepeni galbeni, copţi, apăreau de sub arbuştii 
papaia, ale căror trunchiuri nu măsurau în grosime nici a zecea 
parte din diametrul zemoaselor fructe ce creşteau la rădăcinile 
lor. 

Dar lui Jerry, cel mai minunat lucru i se păru a fi zgomotul unui 
râuleţ ce curgea ascuns vederii de tufişurile din jurul colibei. 

Animat de prezenţa binefăcătorului lichid, cățelul începu să se 
zbată. Băiatul îl mângâie şi îl legănă, îngânându-i un cântec 
ciudat. Jerry, căruia nu-i lipsea decât darul vorbirii, nu avea cum 
să-l facă să înţeleagă că murea de sete. 

In cele din urmă, Lamai înţelese. Luă o coajă goală de nucă de 
cocos, apoi o fixă de o tulpină de bambus. Cumpăna improvizată 
o trecu astfel peste tufişurile dese din jur şi scufundă găleata din 

coaja de nucă în apă. Puțin mai târziu, lichidul atât de mult dorit 
se găsea în faţa căţelului. 

Jerry, epuizat, era trântit pe o parte. Dar, pe măsură ce începu 
să bea cu lăcomie, puterile îi reveniră ca prin farmec. 

Băiatul, încântat, râdea bucuros, iar cățelul, recunoscător, se 
opri o clipă din activitatea lui şi îşi exprimă recunoştinţa dând cu 
limba lui rozalie peste mâna negrişorului. Lamai, încântat, îi dădu 
iar să bea. 

Terierul nu se sătură decât atunci când părţile sale laterale, 
care se fleşcăiseră datorită oboselii şi setei, redeveniră rotunde 
ca un balon. Intervalele în care se oprea pentru a-i mulţumi lui 
Lamai lingându-i mâna deveneau tot mai dese şi mai lungi. 

Totul se desfăşura cum nu se poate mai bine, când apăru 
Lenerengo, mama lui Lamai. Ea se trezise şi era nemulțumită că 
apăruse o nouă gură de hrănit şi că se afla în prezenţa unei fiinţe 
incomode. 

Se schimbară multe cuvinte, din care Jerry nu înţelese nimic. 
Se părea că Lamai ţinea cu el, iar Lenerengo era împotriva lui. Ea 
piuia ascuţit, pretinzând că fiul ei era nebun şi că nu-şi dădea 
seama că biata lui mamă nu-şi vedea capul de treabă. Ea îl trezi 
pe Lumai care, sculat din somnul său adânc, murmură, în 
dialectul Somo, că totul era bine întrucât fiii şi câinii constituiau 
bunuri ce puteau fi posedate, că până atunci nu murise de 
foame, iar liniştea şi somnul erau lucrurile cele mai preţioase. 

Cu aceste vorbe se întinse iar pe pământ, îşi puse braţul sub 
cap şi se porni iar pe sforăit. Lamai, care ştia că, dacă mama lui 
se hotăra să-l bată, nu avea pe unde fugi din colibă, se retrase 
încetişor către uşă. In cele din urmă Lenerengo, după ce 
bombăni nemulțumită, contestând gândirea bărbatului ei, se 
culcă la loc şi adormi repede. 

Lui Lamai îi trecu altceva prin cap. Văzuse cât de sete îi fusese 
lui Jerry, de aceea se gândi că-i putea fi şi foame. Inteţi focul de 
la bucătăria lor, punând crengi uscate, ca să iasă flăcări înalte. 
Aşeză apoi pietrele înnegrite de fum în aşa fel ca să prăjească un 
porumbel pe care-l scoase de pe fundul râuleţului. II ascunsese 
acolo cu o zi înainte, când îl şi prinsese. 

Pasărea era grăsuţă. O acoperi cu frunze verzi, o aşeză pe 
pietrele încinse de foc, apoi acoperi totul cu pământ. 

Ceva mai târziu, când scoase porumbelul şi aruncă frunzele în 
care îl împachetase, se răspândi un miros savuros, care gâdilă 
imediat nările lui Jerry. Băiatul împărţi pasărea în mai multe 

bucăți, apoi le lăsă ca să se răcească. Se aşezară la masă şi 
terminară după ce înghiţiră şi carne şi oase. In timpul ospăţului, 
băiatul îl mângâia pe căţel şi îi îngâna cântecul lui. 

Trebuie spus că Jerry, cu setea potolită şi sătul, răspundea la 
mângâlierile lui mai puţin entuziast. Era politicos, îşi agita coada 
şi trupul atunci când Lamai îl lăuda, dar nu uita să fie precaut şi 
îşi ridica mereu urechile ca să asculte zgomotele de departe. Ar fi 
vrut să plece de acolo. Băiatul, care-şi dăduse seama de intenţia 
lui, îl prinse de gât cu o coardă şi apoi îl legă de un arbore, după 
care se culcă liniştit. 

Jerry luptă o clipă cu liana care îl ţinea. Văzând că nu poate 
face nimic, se culcă şi el. Dormi puţin. Stăpânul său îi lipsea prea 
mult. Ştia despre dezastrul ce avusese loc pe vasul Arangi, chiar 
dacă nu cunoştea toate amănuntele. De aceea, după mai multe 
gemete, colții săi ascuţiţi reuşiră să ronţăie liana până când 
aceasta cedă. 

Eliberat, alergă de îndată către plajă, unde văzuse vasul 
ultima oară. Pe Somo era însă pustiu, căci toată lumea dormea. 
Nimeni nu-l văzu alergând pe poteca întortocheată ce trecea pe 
lângă colibele din sat. Mari vase din lut, cu figuri omeneşti 
aşezate în gurile deschise ale rechinilor, se găseau în faţa 
fiecărei locuinţe. Cei din Somo adorau un zeu-rechin. Divinităţile 
marine erau la mare cinste datorită felului în care apăruse 
civilizaţia lor. 

După ce ocoli zidul fortăreței dinspre mare, Jerry ajunse pe 
plajă. Nu se vedea nici o urmă din Arangi. Apa lagunei era foarte 
liniştită, iar resturile ospăţului încă vizibile, în vreme ce mirosul 
de carne arsă se simţea încă în jurul focurilor muribunde. 

Mulţi dintre cei care participaseră la ospăț nu se mai obosiseră 
să ajungă la colibele lor, ci se trântiseră pe jos, adormind pe 
nisip. Jerry văzu astfel bărbaţi, femei şi copii, ba chiar familii sau 
grupuri izolate zăcând, sub soarele dimineţii, la marginea mării. 

Cu labele din faţă în apă, Jerry se aşeză pe cele din spate, 
privind îngrijorat ca să dea peste o urmă de-a stăpânului său. Işi 
ridică apoi botul spre cer şi, de trist ce era, începu să scoată 
urlete prelungi. 

Acolo îl găsi Lamai şi îl linişti strângându-l la piept. Apoi îl luă 
şi îl duse la coliba lui de lângă pârâu. li dădu de băut, dar 
căţelului nu-i mai era sete. li dărui dragostea lui, dar Jerry ardea 
de dorinţa de a-şi vedea stăpânul. In cele din urmă, sătul de 
capriciile căţelului, supărat că toate încercările sale de a şi-l 

apropia eşuaseră, Lamai îi dădu una în cap şi îl legă foarte strâns 
de copac. De această dată, negrul folosise o tulpină uscată de 
bambus, pe care colții lui Jerry nu o mai puteau roade. 

CAPITOLUL XIV 
DISTRACȚIILE NEGRILOR 


Căţelul, ţinut de tulpina de bambus, rămase multe zile 
prizonierul lui Lamai. N-a fost o perioadă prea fericită, fiindcă în 
coliba lui Lumai izbucneau certuri şi dispute. Lamai se bătea cu 
fraţii şi cu surorile sale, care-l necăjeau pe Jerry şi luptele acelea 
se terminau întotdeauna prin intervenţia lui Lenerengo, care 
dădea în ei. 

Apoi ea se lua de Lumai, al cărui glas blând sugera, de fiecare 
dată, odihna şi liniştea, astfel că el, după scenele acelea, se 
refugia pentru mai multe zile în hangarul pentru bărci. Acolo nu 
mai putea ajunge Lenerengo, fiindcă era femeie. Ea nu uitase 
pedeapsa pe care o primise ultima negresă care intrase în 
hangar. Se petrecuse demult, pe când era doar un copil, dar îşi 
amintea că biata femeie fusese spânzurată de un braţ şi ţinută o 
zi întreagă la soare. În ziua următoare a fost suspendată de 
celălalt braţ. Apoi bărbaţii au făcut un ospăț mare cu ea, după ce 
au fiert-o în ceaun. Multă vreme după aceea, femeile nici n-au 
mai îndrăznit să ridice ochii la bărbaţii lor şi le îndeplineau orice 
dorinţă. 

Jerry avea o anumită afecţiune pentru Lamai, dar nu era prea 
puternică, nici prea pasională. Consta într-o formă de 
recunoştinţă, căci doar băiatul s-a ocupat de el, dându-i să 
mănânce şi să bea. Totuşi, micul negru nu putea fi comparat nici 
cu stăpânul lui, nici cu domnul Haggin. Nu era nici măcar 
asemeni lui Bob sau Derby. Aparţinea acelei clase inferioare a 
negrilor şi Jerry, de când se născuse, constatase că albii erau zeii 
adevăraţi, fiindcă stăteau în două picioare şi erau îmbrăcaţi. 

Recunoştea însă că şi cealaltă rasă avea o anumită inteligenţă 
şi destulă putere. Accepta adevărul acela. Negrii exercitau 
asupra altora puterea lor: aruncau cu săgeți şi cu pietre. Puteau 
să-l ţină prizonier cu ajutorul unui băț. Nu se putea apăra în faţa 
lor întotdeauna. Erau inferiori zeilor albi, dar aveau o esenţă 
divină. 

Jerry fusese legat pentru prima oară în viaţă. Nu-i plăcea 
deloc. Incercă în zadar să roadă bambusul cu colții. Unii dintre 
aceştia tocmai se schimbau, căci îi apărea cea de a doua 

dantură. Băţul de bambus nu putea însă fi ros. Nu-l uitase pe 
stăpânul său, dar, pe măsură ce treceau zilele, pierderea se 
diminua, regretul devenea mai puţin pregnant şi dragostea de 
libertate trecea pe primul loc. 

Când fu dezlegat, Jerry nu mai profită de ocazie ca să fugă pe 
plajă. Lenerengo îi dădu drumul, bucuroasă că scăpa de el. 
Numai că, dezlegat, el rămase acolo, dând din coadă pentru a-i 
mulţumi şi zâmbindu-i din ochii lui jucăuşi. 

Ea îi dădu un şut şi strigă la el. Făcu zgomot mare, ca să-l 
sperie şi să plece. Dar Jerry nu ştia ce e frica. Nu avea de gând 
să fugă pentru un fleac. Nu înţelegea nimic, dar nu mai dădu din 
coadă, ci o privi foarte serios. 

Observase că Lenerengo avea porniri ostile, de aceea se 
păzea, fiind pregătit să răspundă la orice atac. 

Ea ţipă din nou, îl lovi cu piciorul, ceea ce avu ca efect faptul 
că atenţia lui Jerry se concentră asupra membrului ei inferior. 
Nemulţumită de cât de încet se îndepărta câinele, după ce îi 
dăduse drumul, se supără şi vru să-l atingă iar. Terierul se feri şi 
colții lui o apucară de gleznă. 

In clipa aceea izbucni războiul. Poate că femeia l-ar fi ucis pe 
Jerry dacă n-ar fi apărut, tocmai atunci, Lamai. Animalul fusese 
dezlegat, lucru care l-a enervat rău. Se repezi asupra mamei lui 
pentru a opri piatra cu care ea voia să dea în căţel ca să-i spargă 
capul. 

Astfel, chiar Lamai fu în pericol, căci lovitura ce-i era destinată 
lui Jerry se îndreptă asupra lui. Dar în clipa aceea, Lumai, trezit 
de zgomot, veni să-i împace. Lenerengo uită de toate celelalte 
din dorinţa de a-i face un scandal teribil soţului ei. 

Aşa se termină întâmplarea. Copiii se opriră din strigat. Lamai 
îl legă iar pe Jerry. Lenerengo îşi sparse plămânii strigând la 
bărbatul ei, iar acesta fugi la hangarul unde oamenii puteau 
dormi liniştiţi fără a fi deranjaţi de neveste. 

In seara aceea, Lamai povesti unor tovarăşi de-ai săi ceea ce 
păţise. Le spuse cum îl găsise pe cățelul de pe vasul Arangi. 
Întâmplarea a făcut ca Agno, şeful vrăjitorilor, să-i audă 
povestirea şi să-şi amintească de felul în care îl trimisese ca să-l 
ducă pe Jerry în hangarul bărbaţilor, alături de ceilalţi prizonieri şi 
de bărci. 

După o jumătate de oră înţelese tot ceea ce s-a petrecut. Fără 
nici o îndoială, Lamai violase tabu-ul. Îl luă de o parte pe micul 
negru, iar acesta, plângând, i se aruncă la picioare, implorându-l 


88 


să-l ierte, căci merita pedeapsa cu moartea. 

Dar moartea unui copil nu-i servea la nimic vrăjitorului, în 
vreme ce viu el putea să-i fie de folos. Ocazia de a-l avea la 
mână pe Lamai era prea frumoasă pentru ca Agno să o piardă. 
Din moment ce lumea nu ştia despre încălcarea tabu-ului, nu 
avea decât să păstreze secretul. 

Îi porunci lui Lamai să meargă de îndată în hangarul celor mici 
şi să înceapă să facă muncile, ceremoniile şi probele necesare. 
Acestea aveau drept scop să-l formeze pentru a avansa, mai 
târziu, aşa încât să fie demn de a locui în hangarul tinerilor, apoi 
în cel al bărbaţilor. 

Dimineaţa, Lenerengo, supunându-se ordinelor date de 
vrăjitor, l-a legat de labe pe Jerry după o luptă înverşunată în 
cursul căreia cățelul a primit destule lovituri în cap, iar femeia s- 
a ales cu mâinile zdrelite şi l-a dus în sat până la coliba lui Agno. 
Ajunsă în locul unde se aflau oalele pictate, a lăsat jos animalul 
ca să vadă ce stârnea veselia celorlalţi oameni din sat. 

Bashti nu era doar stăpân sever, ci şi singurul. In ziua aceea 
se hotărâse să le pedepsească pe două femei certăreţe şi să dea 
astfel supuşilor săi motive de bucurie că ascultau de un om atât 
de ales. 

Pentru că Tiha şi Wiwau, tinere, viguroase şi bondoace, 
tulburau liniştea din sat cu certurile lor interminabile, Bashti le-a 
obligat să participe la o întrecere. Şi ce întrecere! Aveau să fie 
stoarse ca nişte rufe! 

Bărbaţii, femeile şi copiii urlau de bucurie. Chiar şi bătrânele 
matroane sau soţii lor, care erau dea cu un picior în groapă, se 
sufocau de atâta râs, participând la acel spectacol. 

Cele două trebuiau să parcurgă o jumătate de milă, trecând 
prin mijlocul satului, plecând din locul de pe plajă unde fusese 
ars vasul Arangi şi ajungând la cealaltă extremitate a peretelui 
de la fortăreaţa maritimă. Distanţa trebuia străbătută, alergând, 
dus şi întors, de către Tiha şi Wiwau, fiecare înţepând-o pe 
cealaltă ca să înainteze mai repede. N 

Trebuia să ai imaginația lui Bashti ca să inventezi aşa ceva. In 
brațele lui Tiha s-au pus două pietre mari, rotunde, având fiecare 
în jur de patruzeci de livre. Ea trebuia să le țină tot timpul în 
mâini, să nu le lase niciodată jos pe durata întrecerii. 

In ceea ce o privea pe Wiwau, aceasta stătea mai în spate şi 
era înarmată cu o tulpină lungă din bambus, pe care fuseseră 
prinse multe ace folosite la tatuări. Ea urma să o lovească pe 

spinare pe Tiha, îndemnând-o să alerge cât mai repede. Desigur, 
acele ar fi însângerat-o pe aceasta, dar nu i-ar fi făcut nici o rană 
serioasă. Era ceea ce urmărea Basthti: să le facă să sufere, dar să 
nu le rănească. 

Wiwau lovea fără milă cu bambusul acoperit de ace, iar Tiha 
tremura toată de durere şi se zbătea ca să meargă mai repede. 
Ştia că, odată ce va ajunge la capătul cursei, locurile se vor 
schimba. Va veni rândul ei să lovească, iar Wiwau va căra 
pietrele. Nu avea să o menajeze pe duşmana ei şi o va înţepa cât 
va putea de tare. 

Sudoarea se scurgea pe feţele celor două femei. Fiecare avea 
în mulţime susţinătorii proprii, care o încurajau sau râdeau de 
loviturile date. 

Dincolo de glumă, triumfa legea crudă a sălbaticilor. Cele două 
pietre trebuiau cărate pe lungimea întregului traseu. Femeia care 
lovea cu acele era obligată să o facă fără milă şi fără pauză. 

Cea care era bătută nu avea dreptul să se oprească, să se 
înfurie şi să se lupte cu cea care o chinuia. Regulile fuseseră bine 
puse la punct de către Bashti şi orice încălcare a acestora ducea 
la pedepsirea publică a vinovatei. Aceasta urma să fie legată de 
un recif în timpul refluxului, pentru a fi devorată de rechini de 
îndată ce apele mării creşteau. 

Când cele două supuse au ajuns în apropierea locului unde se 
aflau Bashti şi Aora, primul ministru, ele şi-au dublat eforturile. 
Wiwau lovea cu toate puterile, Tiha tresărea şi ţipa, amenințând 
că lasă jos pietrele. După ele veneau grămadă copiii din sat şi 
mulţi câini, care lătrau şi mârâiau. 

— O să zaci mult în barcă să te vindeci, Tiha, îi strigă Aora 
când trecură prin dreptul lor, ceea ce îl înveseli foarte tare pe 
Bashti. 

O înţepătură mai puternică o făcu pe Tiha să scape o piatră 
din mână. Fu lovită bine cât timp, îngenuncheată, încercând să ia 
de jos piatra, se opri din alergare. In cele din urmă reuşi, astfel 
că îşi reluă cursa. 

Doar o dată durerea produsă o făcu să-şi piardă minţile. Se 
întoarse către călăul ei şi îi strigă, furioasă: 

— Sunt forte supărată! O să-ţi vină rândul! 

Nu mai putu să rostească altceva. O nouă înţepătură violentă 
o forţă să pornească mai departe. Tremurând, datorită efortului 
şi a furiei, alerga gândindu-se la plăcerea răzbunării ce avea să 
urmeze. 

Strigătele mulţimii se pierdeau pe măsură ce femeile se 
apropiau de capătul cursei lor. Ajunseră curând în locul unde 
efectuară schimbarea. 

Apoi se apropiară iar de Aora şi Bashti. De această dată, 
Wiwau, respirând cu mare greutate, venea cu pietroaiele în 
braţe. Tiha o lovea neîncetat, amintindu-şi de ceea ce îndurase. 

Când ajunse în dreptul lui Bashti, lui Wiwau îi scăpă o piatră şi, 
datorită efortului pe care îl făcea ca să o ridice, îi alunecă din 
braţe şi cealaltă, rostogolindu-se cam douăzeci de paşi. Tiha abia 
aştepta momentul. Lovea cu toată puterea. 

Mulțimea era în delir. Bashti se ţinea de coastele lui 
descărnate şi râdea în hohote, ba chiar lacrimile de bucurie 
începură să i se scurgă pe obrajii ridaţi. 

Când se termină întrecerea, el se adresă tribului său, 
vorbindu-i în limbajul său specific: 

— Aşa se vor lupta în viitor toate femeile care vor să se bată! 

CAPITOLUL XV 
CASA LUI BASHII 


După ce se termină spectacolul oferit de cursa femeilor, şeful 
tribului mai rămase acolo un timp ca să vorbească cu cei mai 
importanţi oameni din Somo, printre care se număra şi Agno. La 
rândul ei, Lenerengo mai întârzie şi ea, ca să stea de vorbă cu 
nişte bătrâne. Uitat de toţi, Jerry zăcea pe o parte. Atunci apăru 
câinele sălbatic pe care îl necăjise când se afla la bordul lui 
Arangi. Acesta se apropie şi începu să-l miroasă. 

Jerry îl observa cu ochii scânteietori. In clipa când botul 
câinelui sălbatic îl atinse, începu să mârâie. Adversarul său sări 
într-o parte şi apoi o luă la fugă cât putu de repede, fără să 
observe că nu-l urmărea nimeni. 

Se opri la vreo douăzeci de metri. Reveni prudent, aşa cum îi 
era obiceiul, târându-se, aproape cu burta lipită de pământ. Se 
mişca asemeni unei feline. Din când în când arunca repede priviri 
în jur, fiindu-i frică să nu-l atace cineva prin surprindere. 

Râsul răsunător al câtorva băieţi aflaţi la mică distanţă îl făcu 
să se înfigă cu ghearele în sol, să se încordeze, pregătit să o ia la 
fugă într-o direcţie necunoscută, departe de pericolul care îl 
ameninţa. Dându-şi însă seama despre ce era vorba şi 
înțelegând că nu-l periclita nimic, continuă să avanseze prudent 
către terierul irlandez. 

Ar fi greu de spus ce s-ar fi întâmplat dacă în clipa aceea n-ar 
fi apărut Bashti, a cărui privire a căzut chiar asupra câinelui 
capturat pe Arangi. Aproape că uitase de existenţa lui. 

— Ce e cu câinele ăsta? întrebă cu o voce tunătoare, care îl 
sperie pe câinele sălbatic şi o făcu atentă pe Lenerengo. 

Ea, aplecându-se până la pământ, speriată de îngrozitorul 
bătrân, şeful tribului, bâlbâi o întreagă povestire. Ticălosul ei fiu, 
Lamai, pescuise animalul acela din mare. Câinele cauzase multe 
necazuri în casa lor. In prezent însă, Lamai locuia în hambarul 
celor foarte tineri şi ea ducea animalul acasă la Agno, aşa cum îi 
ceruse chiar vrăjitorul. 

— De ce-ţi trebuie câinele? întrebă Bashti privind către Agno. 

— Eu îl kaii-kaii, răspunse el. Animal bun, gras, tare bun 
pentru kaii-kaii. 

O idee lumină mintea lui Bashti chiar în clipa aceea. 

— Prea bun animal, zise el. Mănâncă mai bine câinele ăla de 
tufiş, adăugă el, arătând cu degetul către fostul şi actualul 
adversar al lui Jerry. 

Agno îşi clătină capul: 

— Câinii de tufiş nu sunt buni pentru kaii-kaii. 

— Câinii de tufiş nu sunt buni, zise Bashti, pentru că sunt prea 
fricoşi. Intotdeauna le e frică. In schimb, câinii albilor au curaj. Se 
bat cu mare înverşunare. Câinii de tufiş fug întotdeauna. Vei 
vedea. 

Bashti se îndreptă către Jerry şi, cu un cuţit, îi tăie corzile care- 
| legau. Terierul irlandez se ridică imediat de jos şi, de data asta, 
nu mai stătu să-i mulţumească celui care-l eliberase. Se aruncă 
asupra câinelui sălbatic, îl ajunse din urmă, deşi acesta fugea 
disperat şi-l trânti de câteva ori pe jos într-un nor de praf. 

De fiecare dată când adversarul său sălbatic încerca să scape, 
Jerry îl învârtea şi îl muşca sub aplauzele lui Bashti, care-şi 
chemă apropiații ca să se bucure de spectacol. 

Terierul irlandez se făcuse foarte rău. Toate chinurile suferite 
din ziua când Arangi dispăruse cu stăpânul lui cu tot şi le 
răzbuna revărsându-şi furia asupra câinelui sălbatic. Proprietarul 
acestuia din urmă, un „întors”, avu nefericita idee de a-l goni pe 
Jerry cu lovituri de picior. Intr-o clipă, terierul i-a însângerat 
glezna cu colții, apoi a sărit asupra lui cu atâta putere că l-a 
trântit la pământ. 

— Ce înseamnă asta? strigă furios Bashti către negrul care, 
speriat, rămase jos fără a îndrăzni să se ridice, aşteptând îngrozit 
pedeapsa pe care şeful tribului urma să o pronunţe împotriva lui. 

Dar Bashti începu să râdă în hohote. Câinele sălbatic o luase 
la fugă cu toată viteza, iar Jerry se pornise după el, urmărindu-l 
de la o sută de paşi distanţă, într-un nor de praf. 

Cum cei doi combatanți dispărură din vedere, Bashti îşi 
expuse ideea. Dacă oamenii plantau bananieri, o făceau pentru a 
le recolta fructele. Dacă plantau iam, o făceau ca să obţină tot 
iam, nu cartofi. 

Cum toţi câinii negrilor erau fricoşi, pe insula lor nu se vor 
naşte decât animale fricoase. Câinii albilor erau curajoşi, vor da 
viaţă deci unor animale îndrăzneţe. Din moment ce aveau un 
exemplar aşa de valoros, nu era o nebunie să-l mănânci şi să 
pierzi astfel curajul din el? 

Bashti îi porunci apoi marelui său vrăjitor să se ocupe de Jerry 

şi să-l păzească bine. Anunţă apoi tribul că animalul acela era 
tabu. Nimeni, bărbat, femeie, copil nu mai avea dreptul, în 
consecinţă, să dea cu pietre sau cu băţul în el ori să-i facă vreun 
alt rău. 

Din clipa aceea şi câtă vreme nu va încălca el însuşi un alt 
tabu, mai mare, cățelul urma să trăiască fericit în coliba cu 
ierburi magice a lui Agno. Bashti, spre deosebire de alţi şefi de 
trib, îşi stăpânea vrăjitorii cu o mână de fier. In general, 
conducătorii comunităţilor din insule, chiar şi Nau-hau din Langa- 
Langa, erau sub influenţa vracilor, iar populaţia din Somo credea 
că aşa se petreceau lucrurile şi cu Bashti. Negrii nu cunoşteau 
adevărul şi nu ştiau ce se întâmpla dincolo de cortină. Bashti, un 
necredincios convins, stăpânea totul şi se impunea uşor în faţa 
vrăjitorilor din sat. 

Când se găsea numai cu ei, le arăta că le cunoaşte orice 
şiretlic şi că nu-l afectau prezicerile întunecate, nici nu era 
superstiţios. Minciunile grosolane îi foloseau şi lui, ca să-şi 
domine poporul. 

Se impunea în faţa lor şi le cerea să-şi unească eforturile ca să 
rămână la putere. Era bine că negrii credeau în zeii lor şi îi 
vedeau pe vrăjitori ca pe purtătorii de cuvânt ai divinităţilor. 
Aceştia aveau multă autoritate în ochii poporului său, dar 
trebuiau să asculte de poruncile lui. 

Nu se îndoia de prefăcătoria afişată de vrăjitori şi credea în 
descântecele lor mai puţin chiar decât ei înşişi. Ştia valoarea 
unui tabu pentru populaţie şi le cerea să fixeze interdicțiile în 
funcţie de dorinţele lui. 

Agno îi alesese ca interdicţie lui Bashti consumul de carne 
macerată, dar aceasta numai după ce se sfătuise cu şeful de trib 
şi aflase că nu-i plăcea alimentul respectiv. 

Bătrânul Nino, predecesorul lui Agno, pronunţase acelaşi tabu 
după ce-şi plecase urechea la dorinţa zeului-rechin. De fapt, 
Bashti însuşi îi ceruse, în secret, să pronunţe interdicţia. 

Cum trăise mai mult decât oricare vrăjitor, i se părea normal 
ca el să-i numească pe cei aflaţi în funcţii. li cunoştea bine. El îi 
făcuse ceea ce erau şi, dacă mai trăiau, se datora voinţei lui. 
Trebuiau deci să primească în continuare porunci de la el, dacă 
nu ar fi riscat să moară în condiţii misterioase. Nu avea decât să 
le amintească de sfârşitul lui Kori, vrăjitorul care se crezuse mai 
puternic decât şeful său de trib. Şi-a plătit greşeala prin 
strigătele de durere pe care le-a scos timp de o săptămână, până 

a murit. 

În coliba lui Agno era puţină lumină şi mult mister. Acest din 
urmă element nu era cunoscut de Jerry, care înţelegea doar 
atunci când era vorba de lucruri, pe care le ştia sau nu. Dacă nu 
le ştia, nu avea motiv să se frământe prea mult. 

lată de ce capetele uscate la fum ori alte părţi din trupuri 
omeneşti mai bine sau mai puţin bine conservate nu-l 
impresionau mai mult decât aligatorii sau peştii morţi şi 
conservaţi care împodobeau locuinţa întunecată. 

Jerry se simţea bine acolo. Nici femeile, nici copiii nu tulburau 
liniştea casei. Câteva bătrâne, o fată de unsprezece ani, care 
alungau muştele şi doi băieţi, care studiau vrăjile sub directa 
îndrumare a lui Agno, compuneau pe cei care se ocupau de 
locuinţă şi îl îngrijeau pe Jerry. 

Căţelul era hrănit cu mâncăruri alese. După ce Agno gusta din 
bucate, Jerry era servit imediat. Băieţii şi fata mâncau resturile 
de la masa celor doi. Ceea ce mai rămânea revenea bătrânelor. 

In caz de ploaie, când câinii sălbatici se refugiau sub 
acoperişul colibei, în afara pereţilor acesteia, terierul se afla în 
loc uscat, în interior. Stătea printre capetele uscate ale 
oamenilor din junglă sau ale negustorilor de abanos, ucişi de 
mult şi atârnate de tavan, amestecate cu viscerele rechinilor, cu 
craniile de crocodili şi scheletele de şobolani din insulele 
Solomon, care nu măsurau mai puţin de şaizeci de centimetri în 
lungime. 

De multe ori, Jerry, care era liber să se plimbe pe unde vroia, a 
străbătut satul şi s-a dus până la coliba lui Lamai care, de când 
dispăruse stăpânul său, fusese singura fiinţă omenească 
apropiată de inima lui. Terierul nu se arăta pe acolo, ci stătea 
ascuns în tufişuri, observând în acest timp coliba de pe malul 
pârâului şi adulmecându-i pe locuitorii ei. Cum nu simţea deloc 
prezenţa lui Lamai, îşi încetă vizitele şi îl acceptă ca stăpân pe 
Agno şi ca domiciliu casa lui. 

Stăpânul nu-i plăcea deloc. Agno care, în coliba lui 
misterioasă, inspira oamenilor numai frică, nu cunoştea ce 
înseamnă iubire şi nu manifesta afecţiune pentru nimeni. Nu-l 
anima nici un gest spontan care să trădeze vreun sentiment bun. 
Era la fel de crud ca o fiară sălbatică. 

Poziţia lui socială era depăşită de cea a lui Bashti şi vrăjitorului 
îi părea rău că nu ajunsese el primul. Nu avea nici un motiv să-i 
vrea binele lui Jerry, dar teama de şeful său îl oprea să-i facă 

vreun rău. 

Trecură astfel câteva luni. Lui Jerry îi crescură colţi adevăraţi, 
puternici. El deveni un câine voinic, mărindu-şi dimensiunile şi 
greutatea. Era răsfăţat, pe cât putea fi un câine acolo, căci nu 
durase mult până aflase că domina populaţia din Somo şi că i se 
permitea aproape orice. Nimeni nu avea voie să dea cu pietre în 
el sau să-l lovească folosind bâta. 

Simţea că Agno nu-l privea cu ochi buni, dar şi că vrăjitorul se 
temea de el şi nu îndrăznea să-i facă rău. Nu ştia însă că Agno 
era foarte cumpănit şi îşi alegea cu grijă momentul în care să 
lovească, spre deosebire de Jerry, care se avânta imediat în 
luptă. 

De la apele lagunei, unde nu se arunca niciodată, căci îşi 
amintea de crocodilii periculoşi de la Meringe, până în satele din 
junglă care făceau parte din stăpânirea lui Bashti, terierul putea 
să umble după bunul lui plac. I se făcea loc oriunde. Fiecare om îi 
dădea să mănânce, dacă dorea. Câinele era tabu şi se putea 
culca nepedepsit pe pânzele sacre ori să se hrănească folosind 
vasele făcute de indigeni din tigvă. 

Putea să fie chiar supărat sau furios pe cineva. Nimeni nu i se 
opunea. Bashti poruncise chiar ca, în cazul când va fi atacat de 
mai mulţi câini sălbatici, oamenii din Somo să-l apere alungându- 
i adversarii cu pietre. 

Lui Jerry îi mergea foarte bine. Dacă n-ar fi fost 
temperamentul său nervos şi curiozitatea lui mereu trează, ar fi 
devenit curând deosebit de gras. Mereu pe drumuri, îşi explora 
domeniul din Somo ca să-i cunoască pe sălbaticii locuitori din 
pădure şi din mlaştini, care nu ştiau de tabu-ul reprezentat de el. 

Trăi astfel multe aventuri. De două ori se bătu cu şobolanii de 
pădure care erau aproape la fel de mari ca şi el. Aceştia, când se 
vedeau în imposibilitatea de a mai fugi, luptau atât de aprig, că 
terierul nu mai întâlnise nicăieri asemenea rezistenţă. Pe primul 
l-a ucis să-şi dea seama că era bătrân şi slăbit. Al doilea însă, plin 
de vigoare, l-a rănit aşa de rău, că abia a mai putut merge până 
la coliba lui Agno, unde s-a prăbuşit. A zăcut opt zile până când 
şi-a revenit. 

A început apoi să sperie, prin atacuri false, animalele timide, 
să le gonească pe rațele de la tropice din cuiburile lor bine 
ascunse. 

S-a aventurat, cu mare atenţie, în mijlocul crocodililor adormiţi 
pe mal, a pândit papagalii zgomotoşi, vulturii, şoimii şi alte 

păsări minuscule din junglă. 

A întâlnit de trei ori, dincolo de limitele domeniului lui Bashti, 
pe micii negri din pădure, care păreau mai curând duhuri decât 
oameni, fiindcă se mişcau foarte repede şi fără zgomot. Ei îşi 
păzeau porcii sălbatici şi puţin a lipsit să nu-l străpungă pe câine 
cu suliţele lor. La fel ca şi uriaşii şobolani, negrii ascunşi în 
întunericul din junglă l-au convins că trebuia să fie prudent. Nu le 
căuta ceartă, deşi ei fuseseră gata să-i rănească de câteva ori. 

A înţeles repede că oamenii aceia nu semănau cu cei din 
Somo şi că tabu-ul său nu-i afecta. Ei erau tot zei cu două 
picioare, care ţineau în mâini moartea şi o puteau trimite la 
distanţă. 

Jerry a cercetat satul în întregime. Nu i-a rămas nici un loc 
necunoscut. In casele vrăjitorilor, unde femeile şi bărbaţii se 
târau înspăimântați din pricina misterelor, el păşea apăsat şi îşi 
zburlea părul atunci când vedea noile capete atârnate şi simţea 
mirosul negrilor pe care-i cunoscuse la bordul vasului Arangi. În 
casa cea mare a vrăjitorilor a văzut capul lui Borckman, apoi şi-a 
amintit de înfruntarea pe care o avusese cu marinarul beat. 
Incepu să mârâie. 

I se întâmplă ca, o dată, pe când se afla în coliba lui Bashti, să 
dea peste resturile stăpânului său. 

Bashti trăise prea mult. Se gândise un timp îndelungat şi 
ajunsese la concluzia că, deşi se bucurase de atâtea izbânzi, 
viaţa era totuşi scurtă. Ar fi vrut să afle sensul şi scopul vieţii 
omeneşti. li plăceau traiul pe care îl ducea, ca şi lumea ce-l 
înconjura. Era mulţumit că îi domina pe vrăjitori şi pe oamenii din 
Somo. 

Nu se temea de moarte, dar se întreba dacă va trăi după 
aceea. Se va mai naşte o dată? Neluând în seamă explicaţiile 
superstiţioase pe care i le ofereau vrăjitorii, nici minciunile lor 
grosolane, se zbătea singur în haosul produs de problema fără 
răspuns. 

Viaţa lui fusese atât de lungă şi presărată cu reuşite prin care 
îşi satisfăcuse toate poftele, ca şi cele mai arzătoare dorinţe. 
Avusese femei şi copii. Cunoscuse toate aspiraţiile tinereţii. Copiii 
lui crescuseră, deveniseră părinţi, apoi bunici. După cea savurat 
toate satisfacţiile acelea s-a simţit blazat. 

La ce-i mai servea hrana? Abia putea mânca. Pofta de 
mâncare pe care o arătase în tinereţe n-o mai simţea deloc. Se 
hrănea din necesitate, dorind doar ouăle megapodelor, care se 

utilizau în interesul lui, fiind declarate tabu-uri. Era ultima 
plăcere gustativă pe care şi-o putea oferi. In rest, trăia mai mult 
ca să gândească, îşi conducea poporul şi căuta să găsească 
legile care să-i dea acestuia cât mai multă putere. 

Işi dădea însă seama de diferenţa dintre trib; un lucru abstract 
şi individ, ceva foarte concret. Oamenii trăiau şi mureau, tribul 
rămânea. Acesta păstra istoria şi urmele celor care existaseră, 
deşi ele se diminuau cu scurgerea timpului. Nu aveau să rămână 
decât faptele şi oamenii deosebiți, păstraţi în memoria tribului. 

Mai devreme sau mai târziu, nu peste prea mult timp, se va 
duce şi el. Ce i se va întâmpla? Intrebarea era fără răspuns. Din 
acest motiv, pentru că dorea să rezolve problema aceea, 
poruncea uneori celorlalţi ca să-l lase singur în marea lui colibă, 
ca să se gândească. Cobora atunci capetele atârnate de grinzile 
acoperişului, unele păstrate înfăşurate în pânză. Aparţinuseră 
unor oameni pe care îi văzuse în viaţă, demult. Ei trecuseră 
pragul misterios ce ducea la moarte şi neant. 

Nu colecţionase capetele acelea din lăcomie. Nu se uita la ele 
ca un avar ce-şi contemplă comoara ascunsă. Le ţinea pe 
genunchi şi le mişca pe toate părţile. Voia să ştie. Voia să afle ce 
cunoşteau capetele acelea de multă vreme trecute de pragul 
morţii. 

Astfel se frământa Bashti în coliba întunecată, la apusul 
soarelui, când briza mişca frunzele palmierilor şi ale arborilor de 
pâine. Avea chiar şi un cap de japonez, singurul om dintr-un 
popor necunoscut, pe care nici Bashti nu l-a auzit vorbind. 
Trofeul căzuse în mâinile tatălui său, înainte de a se naşte el. 
Fusese preparat destul de prost şi se dezagrega. 

Studiindu-l cu atenţie, văzu că omul acela avusese odată buze 
care se mişcau, ca şi el, împrejurul unei guri care vorbise şi 
mâncase. Mai avusese şi doi ochi, un nas, păr pe cap şi două 
urechi, ca şi el. Cu siguranţă, străinul acela avusese un trup, 
mâini şi picioare, dorinţe şi pofte. 

Un alt trofeu, care îl intriga mult, avea o poveste mai veche, 
fiind obţinut înainte de a se naşte tatăl său ori bunicul său. 
Aparţinuse unui francez, dar Bashti nu ştia lucrul acela. Nu 
cunoştea că era vorba de celebrul navigator La Perouse, care 
pierise cu echipajul său şi cu cele două fregate ale sale, 
Astrolabe şi Boussole, pe țărmurile neprimitoare ale insulelor 
Solomon. 

Alt cap era şi mai vechi. Fusese obţinut cu două secole înainte 

de La Perouse, în epoca spaniolului Alvaro de Mendana. 
Aparţinuse unui armurier al lui Mendana, ucis în cursul unui atac- 
surpriză pe o plajă. 

Se găsea acolo şi un trofeu care era al unei femei. Care fusese 
povestea lui? Cine era femeia? De unde venea? Nimeni nu ştia. 
Cercei din aur, împodobiţi cu rubine, îi ornau urechile alterate şi 
lungi fire de păr blond îi mai atârnau încă de craniu. 

Bătrânul şef îndepărtă capetele obişnuite, cele aparţinând 
oamenilor din junglă sau din insulele mării şi chiar pe ale 
beţivilor, ca Borckman. Era un bun cunoscător în domeniu şi ştia 
să facă selecţia. li rămase unul care-l atrăgea foarte mult, al unui 
german cu părul şi barba roşcate, care, deşi uscat bine după 
moarte, îşi păstrase rigiditatea trăsăturilor şi emana o forţă ce îl 
deruta. Desigur, nu ştia că fusese al unui german, profesor de 
astronomie, că multe gânduri şi cunoştinţe se îngrămădiseră 
acolo, nu doar despre stele şi rolul lor în univers, ci şi despre felul 
în care se putea naviga noaptea, despre mişcările scoarţei 
terestre, lucruri despre care Bashti nu aflase nimic până atunci. 

Cel mai recent trofeu, care-i atrase cel mai mult atenţia 
bătrânului, aparţinea lui Van Horn. Il ţinea pe genunchi şi îl 
contempla când Jerry, care era liber să intre peste tot în Somo, 
pătrunse în coliba şefului. El adulmecă şi recunoscu resturile 
stăpânului său. Mai întâi urlă de durere, apoi părul i se zbârli de 
furie. 

Bashti, cufundat în gânduri, observa întrebător capul lui Van 
Horn, de aceea nu-l băgă în seamă pe câine. Cu numai câteva 
luni în urmă, capul acela, încă plin de viaţă şi de inteligenţă, se 
găsea pe un trup bine clădit, care se îmbrăca în pantaloni scurţi 
din pânză, purta un revolver automat la centură, fiind astfel mai 
puternic decât Bashti. Numai că fusese mai puţin deştept decât 
şeful de trib, căci acesta reuşise, cu un pistol vechi, să-i stingă 
lumina gândurilor şi să-i taie gâtul omului care poruncea şi 
uscatului şi mării de pe puntea lui Arangi. 

Ce s-a întâmplat cu inteligenţa albului? Reprezenta, numai ea 
însăşi, pe arogantul şi mândrul Van Horn? Dispăruse ca o pânză 
sub flăcări din care nu rămâne decât un pumn de cenuşă? Van 
Horn însuşi dispăruse ca o pânză arsă de foc? 

Oare ajunsese el în neant aşa cum se întâmplă cu crocodilii 
loviți de sulițe, cu peştii prinşi în cârlig sau în plasă, cu porcul 
spintecat şi cu toate celelalte animale din junglă? Neantul unde 
se afla Van Horn era acelaşi cu cel al muştei uriaşe pe care fata 

ce îl îngrijea o lovea din zbor şi o strivea când cădea pe pământ? 

Bashti îşi zicea că soarta acelui alb al cărui cap îl studia 
trebuia să fie identică aproape cu cea care îl aştepta pe el. Ce 
păţise omul acela după ce a trecut porţile întunecate ale morţii 
avea să păţească şi el. Parcă însuşi Van Horn îi punea întrebări 
şefului melanezian, ba chiar buzele lui uscate voiau să-i 
destăinuie marele mister şi să-i arate sensul vieţii, dar şi al 
morţii, de care nimeni nu scapă. 

Geamătul prelung scos de Jerry, văzând şi înțelegând ceea ce 
mai rămăsese din stăpânul său, îl smulse pe Bashti din gândurile 
lui. Îl privi pe câinele voinic, cu blană aurie şi imediat începu să 
mediteze despre el. g 

Era o ființă vie, ca un om. li era foame, putea fi furios, 
suferea... Ca un om, prin vene îi curgea sângele pe care un cuţit 
putea să-l facă să ţâşnească. Animalul murea dacă era lovit sau 
tăiat. Işi iubea părinţii şi puii. Dar, mai ales, era supus morţii. Câţi 
câini şi câţi oameni nu mâncase el în tinereţe, când nu-l interesa 
altceva decât forţă şi rapiditate, calităţi ce-i asigurau victoria în 
luptă şi pe care le întreținea cu ospăţuri sălbatice? 

Jerry trecu însă de la durere la furie. Se zburli şi sări la atac, cu 
gura spumegând de ură. Se aruncă asupra lui Bashti, care ţinea 
pe genunchi capul stăpânului său! 

Atacul lui era întocmai cu al lupului ce sare asupra iepei ce 
abia a fătat. Bătrânul, căruia, în lunga lui existenţă, nu-i fusese 
niciodată frică de moarte, care zâmbise când îşi văzuse degetul 
atârnând de trăgaciul pistolului, avu o sclipire de bucurie în ochi, 
fiindcă manifesta nu doar o admiraţie deosebită pentru câinele 
acela, ci şi o mulţumire intelectuală profundă. Jerry nu-şi atinsese 
încă talia finală, se mai afla în creştere, dar curajul lui era 
nebunesc. Şeful de trib se mulţumi să-l ţină la distanţă cu un băț 
gros. 

De fiecare dată când terierul ataca, cu multă îndrăzneală, 
bătrânul îl lovea cu bâta şi râdea văzând curajul tânărului 
animal. 

În acelaşi timp, se mira de prostia câinelui, care-l împingea 
mereu înainte, ca să capete lovituri de ciomag. Pasiunea 
rezultată din amintirea unui mort era motivul asaltului furios, iar 
animalul suporta astfel toată suferinţa fizică fără să renunţe la 
acţiunile sale violente. 

— Asta face parte din viaţă, îşi zise Bashti, respingând un atac 
al câinelui. 

Da, era viaţa tânără, lipsită de respect, furtunoasă şi 
dezechilibrată, care se manifestă atunci când un adolescent 
provoacă la luptă un alt adolescent pentru a-şi satisface o 
pasiune, o iubire sau dorinţa de a-şi răzbuna orgoliul rănit. Se 
gândi că în câinele acela cu sângele fierbinte, ca în capul 
căpitanului mort sau al oricărui alt om, se afla poate cheia 
existenţei, soluţia întrebărilor ce-l frământau. 

Apărându-se de colții lui Jerry, admira în acelaşi timp şi invidia, 
cu tristeţe, fuga tinereţii sale, pe care ar fi dat orice să o aibă iar, 
inclusiv înţelepciunea experienţei şi gândirii sale. 

— Ah! Ce câine! Ce câine pe cinste! ar fi spus Van Horn. 

Bashti, în limba lui şi-a zis: 

— Pe cuvântul meu! Nu îi e frică deloc de mine! 

Dar şeful de trib, obosind primul, puse capăt spectacolului 
izbindu-l cu putere pe Jerry cu bâta după ureche şi-l întinse la 
pământ, ameţit. Din nou, gândirea lui speculativă interpretă 
evenimentul. 

Ce se întâmplase cu furia şi vijelia câinelui? O lovitură bine 
plasată fusese destul ca să i le stingă pentru moment. În curând, 
Jerry se va reanima, la fel cum suflul vântului reaprinde focul din 
cenuşă. Dar în intervalul acela de timp, cât câinele zăcea la 
pământ, unde îi erau viaţa, voinţa, dorinţele? 

Bashti scoase un suspin şi înveli iar capetele în pânzele în care 
le păstra, pe multe dintre ele, apoi le suspendă de grinzile 
tavanului. Făcu însă o excepţie. Capul lui Van Horn nu-l atârnă 
acolo, ci îl puse pe pământ şi ieşi din încăpere fără zgomot 
pentru ca de afară, printr-o crăpătură din perete, să vadă tot ce 
avea să urmeze. 

Jerry începu să se zbată, apoi, vreme de un minut, făcu 
eforturi apreciabile ca să se ridice pe labele sale. Rămase aşa, 
ameţit şi slăbit. Bashti, cu ochiul lipit de crăpătură, observa cum 
revenea viaţa în trupul inert. 

Il văzu apoi pe câine animându-se, zburlindu-şi părul, 
retrăgându-şi buzele într-un rânjet furios şi începând să-şi caute 
duşmanul. În locul acestuia dădu însă peste capul stăpânului său. 
Se apropie imediat de acesta şi începu să-l acopere cu 
mângâieri, aşa cum putea el, lingându-l pe obrajii întăriţi, pe 
ochii închişi pe. Care tandreţea lui nu-i mai deschidea, pe buzele 
strânse care nu mai aveau cum să articuleze vreodată cuvintele 
pline de dragoste la adresa căţelului. i: 

După aceasta Jerry se lăsă pradă unei teribile mâhniri. Işi 


101 


ridică botul şi începu să urle trist. Stătea în faţa stăpânului său şi 
îl plângea aşa cum putea el. 

In cele din urmă, cu sufletul plin de tristeţe, văzând că toate 
încercările lui de a-l readuce la viaţă pe Van Horn se dovedeau 
zadarnice, se furişă afară din colibă şi fugi către adăpostul 
celuilalt stăpân al său, vrăjitorul. Acolo, în ziua ce urmă, nu putu 
să doarmă de vise urâte. 

De atunci, lui Jerry i s-a făcut frică de casa lui Bashti. Nu 
bătrânul şef îi inspira spaima. Acolo îl văzuse pe şeful de trib 
ţinând pe genunchi resturile lui Van Horn şi de aceea îl ura 
nespus pe acesta, dar era şi înspăimântat de misterul acela prin 
care bătrânul putea porunci morţii. Nu ştia de unde venea frica 
lui, era nedefinită şi de nedescris. 


102 


CAPITOLUL XVI 
CAINELE SACRU 


S-au mai scurs încă trei luni de la ultimele evenimente 
descrise anterior. Musonul din nord-vest, după ce a suflat o 
jumătate de an, a făcut loc vântului din sud-est. Jerry a continuat 
să locuiască în casa lui Agno şi să fie liber să umble prin sat. A 
luat iar în greutate, a mai crescut şi, protejat prin tabu, îşi 
manifesta cu orice prilej curajul. 

Nu avea însă nici un stăpân. Agno nu ştiuse a-i câştiga 
dragostea şi nici n-a încercat vreodată să o facă. Dar, prin 
rezerva rece pe care o păstra faţă de câine, animalul nu putea 
ghici nici ura vrăjitorului pentru el. 

Cei doi băieţi, bătrânele şi fetiţa care gonea muştele nu 
bănuiau că Agno îl detesta pe Jerry. Pentru ei, vrăjitorul era o 
fiinţă pe care oamenii normali n-o înțelegeau, de aceea nici nu-i 
interesau reacţiile lui. Câinele ştia că oamenii din casă erau 
servitorii lui Agno şi că, deşi îi dădeau de mâncare, aceasta nu 
era de la ei, ci de la stăpânul colibei. 

Toţi cei din jurul său, cu excepţia lui, fiindcă era protejat prin 
tabu, se temeau de puterea lui Agno, iar locuinţa acestuia trecea 
drept casa groazei, unde, evident, nu exista afecţiune pentru 
nimeni, cu atât mai puţin pentru un animal. 

Poate că fetiţa de unsprezece ani s-ar fi apropiat de sufletul lui 
Jerry, dacă n-ar fi fost pedepsită sever pentru orice încercare de 
a-l mângâia sau de a se atinge de un asemenea tabu. 

Agno a aşteptat şase luni de muson ca să înceapă complotul 
ce viza viaţa câinelui, pentru că sezonul de ouat al megapodelor 
începea odată cu vântul din sud-est. 

Işi făcuse planul de mult şi urmărea, cu răbdarea care-l 
caracteriza, să-l pună în aplicare. 

Megapodele din insulele Solomon sunt înrudite cu curcanul 
sălbatic din Australia. Puțin mai mare decât un porumbel voinic, 
femela de megapod depune ouă mari ca ale rațelor domestice. 
Aceste păsări nu se tem de nimic şi sunt atât de proaste că 
specia lor ar fi dispărut de mult dacă n-ar fi fost declarate tabu 
de către vrăjitori şi şefi de trib. 

Negrii erau obligaţi să întreţină locuri cu nisip special pentru 

de şi să le protejeze de hoţi şi de câini. Megapodul îşi ascunde 
ouăle în nisip şi le lasă acolo, la căldura soarelui, să se clocească. 
Pasărea respectivă continuă să sape în nisip şi să ouă chiar când 
un negru, aflat la doi-trei paşi de ea, le fură pe cele depuse mai 
devreme. 

Imprejmuirea pentru ouat aparţinea lui Bashti, care, în timpul 
sezonului, se hrănea numai cu aşa ceva. Foarte rar, mânca şi 
megapode. Nu o făcea însă decât dintr-un capriciu, din orgoliu de 
a se hrăni cu ceva ce nu-şi putea permite decât un om aflat într- 
o poziţie aşa de înaltă ca el. De fapt, carnea păsării aceleia sau a 
oricărei alteia nu-i mai producea nici o plăcere de multă vreme şi 
nu mai avea nici un gust pentru el. 

Doar ouăle formau singurul aliment care-l mai atrăgea şi pe 
care-l mânca întotdeauna cu poftă. De aceea, sub acoperirea 
tabu-ului, el era singurul din Somo care se hrănea cu aşa ceva. 
Pe de altă parte, fiindcă tabu-ul era un element mistic, lui Agno îi 
reveneau paza şi îngrijirea împrejmuirii pentru ouat. 

Dar şi vrăjitorul îmbătrânise. Şi el îşi pierduse pofta de 
mâncare din tinereţe. Inghiţea ceva doar de nevoie, iar toate 
cărnurile i se păreau a avea acelaşi gust. Doar ouăle de 
megapode îl tentau şi îi stimulau facultăţile digestive. De aceea, 
călcând tabu-urile impuse chiar de el, sorbea în secret conţinutul 
ouălor puse de o parte pentru Bashti. 

Se întâmplă deci ca, în momentul când începu perioada 
prielnică de depunere a mult doritului aliment după care Bashti şi 
Agno, care nu gustaseră de şase luni bunătatea respectivă, 
salivau abundent, vrăjitorul să-l ducă pe Jerry la împrejmuirea pe 
care o păzea, pe cărarea tabu ascunsă de mangustani. Drumul 
acela, nefiind unul obişnuit, traversa mlaştinile cu emanaţii urât 
mirositoare, unde vântul nu sufla niciodată. Pentru a-l parcurge, 
trebuia să treci peste multe rădăcini groase, pe care Jerry le 
depăşea doar prin sărituri: Din cauza dificultății sale, câinele nici 
nu se aventurase pe acolo, de câte ori rătăcise pe insulă. Se 
bucură deci că Agno îl ducea pe poteca respectivă. 

După ce ieşiră dintre mlaştini, dădură peste un loc nisipos, 
încă acoperit de sarea mării, astfel că nici un arbore nu creştea 
acolo ca să-l protejeze, prin crengile lui, de arşiţa soarelui. O 
poartă grosolană permitea accesul în împrejmuire. 

Vrăjitorul nu o deschise însă ca terierul să intre, ci începu să-l 
încurajeze, cu glasul şi prin gesturi, să sape un tunel pe sub 
gardul din faţa lor. De fapt, chiar el se lăsă în genunchi şi începu 

să dea la o parte nisipul cu amândouă mâinile. Avea însă grijă ca 
acolo să rămână întipărite urmele de gheare ale câinelui, ca şi 
dâre lăsate, chipurile, de colții lui. 

Când Jerry intră astfel înăuntru, Agno, care pătrunse pe 
poartă, începu să-l incite ca să scormonească după ouă. Dar 
acestea nu-i trezeau nici o poftă lui Jerry, de aceea nu-l tentau 
deloc. Agno înghiţi opt dintre ele şi ascunse două, ca să le ducă 
la el acasă. Avu grijă să spargă cojile de la cele opt ouă, aşa cum 
ar fi făcut câinele. 

Puse la punct scena pe care şi-o imaginase spărgând încă unul 
şi murdărindu-l cu gălbenuş pe terier nu pe lângă gură, unde 
animalul s-ar fi şters repede cu limba, ci în jurul ochilor, pe unde 
nu se putea curăța. 

Pentru a duce până la capăt profanarea, îl încurajă pe Jerry să 
atace o femelă megapod care se oua. Ştiind că, de îndată ce 
animalul prindea gustul acelui aliment dorit aşa de mult de şeful 
de trib, nu se va opri şi va sparge multe dintre ouăle îngropate 
acolo, îl părăsi pe terier în interiorul împrejmuirii şi fugi la Bashti 
să-i povestească necazul. 

Tabu-ul câinelui, îi explică el şefului, îl împiedicase ca să 
intervină atunci când devora pasărea, căci nu a ştiut care dintre 
interdicții era mai mare. lar Bashti, care de şase luni nu gustase 
mâncarea lui preferată şi care abia aştepta bunătatea aceea, 
porni imediat pe poteca dintre mlaştini, mergând cu atâta viteză 
că-l lăsă în urmă pe Agno, chiar dacă vrăjitorul avea mai puţini 
ani decât el. 

Ajuns la împrejmuire, Bashti îl surprinse pe Jerry cu gura şi cu 
labele pline de sânge, în timp ce omora a patra pasăre. 
Gălbenuşul de ou, aplicat cu măiestrie de Agno în jurul ochilor şi 
pe frunte, nu lăsa nici o îndoială asupra hoţului. 

Şeful de trib, fiert de îndelunga aşteptare, căută în zadar 
măcar un singur ou. Jerry, care fusese încurajat şi îndemnat de 
vrăjitor să facă toate acelea, veni dând din coadă lângă bătrân, 
aşteptând să fie felicitat pentru abnegaţia lui. 

Văzându-l rânjind astfel, cu gura plină de sânge uscat, mânijit 
pe lângă ochi, Bashti nu-şi dădu frâu liber mâniei, cum ar fi făcut 
dacă ar fi fost singur. Nu vroia să-şi arate, în faţa vrăjitorului, 
vulgaritatea şi agresivitatea gândurilor. 

Oamenii importanţi din lumea aceasta ştiu să se reţină şi să 
temporizeze dorinţele lor fireşti. Agno se stăpânea mult mai 
puţin. Ca dovadă, nu reuşi să-şi ascundă flacăra de ură din 

privire. Bashti o remarcă şi o puse pe seama curiozităţii. Aşa se 
face că, dacă oamenii cei mari pot să-i înşele pe subordonații lor, 
pot fi păcăliţi, în acelaşi timp, de ei. 

Bashti privi râzând la Jerry, ca şi cum era vorba despre o 
glumă. Privi cu coada ochiului spre vrăjitor, citindu-i dezamăgirea 
din ochi. 

„Aha” îşi zise şeful, „l-am păcălit”. 

— Care tabu este mai mare? întrebă vrăjitorul în limbajul 
folosit în Somo. 

— Desigur, megapodul. 

— Şi câinele? 

— Trebuie să suporte încălcarea tabu-ului. Această interdicţie 
a fost impusă de Somo însuşi, primul care a dat legi tribului 
nostru... Pasărea aceasta a fost întotdeauna tabu-ul şefilor. 
Câinele trebuie să moară! 

Se opri să se gândească o clipă, în vreme ce Jerry, care se 
întorsese la înţărcuirea cu nisip, începu să sape într-un loc unde 
mirosul îi promitea o recoltă bună. Agno vru să-l împiedice, dar 
Bashti îl lăsă să continue. 

— Câinele trebuie să se trădeze în faţa mea, îi zise şeful. 

Jerry, descoperind două ouă, le sfărâmări sorbi conţinutul lor 
care nu se scursese încă în nisip. Impasibil, Bashti întrebă: 

— Bărbaţii au azi un ospăț cu carne de câine? 

— Nu azi, ci mâine la prânz, îi răspunse Agno. Câinii ce vor fi 
sacrificați au venit deja. Sunt cincizeci. 

— Vor fi cincizeci şi unu, fu verdictul lui Bashti, arătând către 
Jerry. 

Cu o mişcare promptă, vrăjitorul vru să-l prindă pe terier. 

— De ce acum? îl întrebă şeful. Va trebui să-l cari printre 
mlaştini. Mai bine îl lăsăm să se întoarcă singur în sat şi apoi îl 
legăm de labe în faţa hangarului pentru bărci. 

Jerry, sărind vesel pe urmele celor doi, traversă mlaştina şi se 
apropie de hangar, de unde veneau urletele de durere şi de 
spaimă ale numeroşilor câini legaţi acolo. Fără să înţeleagă de 
ce, se nelinişti îndată. Chiar în clipa în care-şi ridica urechile şi 
adulmeca mai atent, Bashti îl apucă de blana din jurul gâtului, îl 
ridică în aer, iar Agno începu să-i lege labele. 

Jerry nu scoase nici un geamăt, nici un lătrat şi nu dădu semne 
că i-ar fi frică. Se mulţumi să mârâie şi să încerce să muşte din 
când în când. Se zbătea şi încerca să zgârie cu labele. 

Un câine nu poate însă să se apere de doi oameni 

îndemânatici şi inteligenţi, care ştiu bine să-şi folosească mâinile. 
Terierul află lucrul acesta. 

Labele din faţă şi din spate îi fură legate împreună, apoi 
reunite şi astfel legat, Jerry fu dus, cu capul în jos, până în locul 
nu prea îndepărtat unde urma să se desfăşoare tăierea şi 
frigerea. Fu aruncat între alţi douăzeci de câini legaţi ca şi el. 

Era vremea prânzului şi multe dintre animalele ce zăceau 
acolo fuseseră aduse încă de dimineaţă, fiind lăsate în soarele 
nemilos de la tropice. Cei din jurul terierului erau câini sălbatici, 
de tufiş, care nu rezistă mult la sete. Durerile cauzate de 
legături, de lianele strânse tare pe labele lor, faptul că nu ştiau 
ce urma, spaima instinctuală şi modul în care se purtau canibalii 
cu ei, care nu prevestea nimic bun, îi făceau să urle disperaţi. 

Cele treizeci de ore care se scurseră în continuare fură 
groaznice pentru Jerry. Vestea că îşi pierduse tabu-ul se 
răspândise repede şi negrii profitară de acest lucru. Până la 
căderea nopţii, se strânseră în jurul lui şi începură să-l 
necăjească. 

Râdeau de el, îl loveau cu piciorul sau îi făcură o gaură în 
nisip, suficient de adâncă, astfel ca terierul să nu se poată răsuci 
şi îl aşezară acolo, cu labele în sus. 

Jerry nu putea face altceva decât să mârâie de furie şi de 
supărare fiindcă, spre deosebire de ceilalţi câini, nu voia să 
geamă de durere. Implinise un an şi ultimele şase luni îl 
maturizaseră mult. Apoi, rasa lui nu se temea de nimic. 

Stăpânii lui albi îi inoculaseră ura şi disprețul faţă de negri. 
Acestea aveau să dobândească o intensitate uriaşă în cursul 
celor treizeci de ore de suferinţă şi chin. 

Călăii săi nu uitară nimic din ceea ce ar fi putut să-l 
necăjească. Aduseră chiar şi un câine sălbatic, pe care îl 
asmuţiră asupra lui. Era chiar cel de pe Arangi. Dar, spre 
dezamăgirea negrilor, câinele de tufiş nu atacă un adversar care 
nu se mişcă. Chiar dacă Jerry îi era cel mai mare duşman şi îl 
bătuse de atâtea ori pe vas, animalul adus şi asmuţit împotriva 
lui nu-i făcu nici un rău. 

Dacă terierul irlandez ar fi avut o labă ruptă şi le-ar fi putut 
mişca pe celelalte trei, câinele sălbatic s-ar fi aruncat asupra lui 
şi l-ar fi bătut sau chiar ucis. Dar faptul că Jerry nu se mişca era 
altceva. 

Distracţia aşteptată nu mai avu loc. Terierul irlandez mârâia, 
îşi arăta colții, iar adversarul său îi răspundea la fel. Nici 

încurajările frenetice ale negrilor nu-l împinseră pe noul venit ca 
să-l muşte pe Jerry. 

Abatorul, aflat în faţa hangarului pentru bărci, era un loc al 
groazei. Din când în când, mai era adus câte un câine vagabond 
şi aruncat în grămadă. Se auzeau mereu urlete. Făceau zgomot 
mai ales animalele aduse primele acolo şi care fuseseră expuse 
la soarele nemilos, fără a li se da o picătură de apă. 

Uneori, urletele de durere încetau pentru câteva clipe. Apoi 
începeau iar, mai intense. Concertul dură toate noaptea. In 
dimineaţa următoare, toţi câinii sufereau cumplit de sete. 

Soarele care încingea iar nisipul alb îi aducea în pragul 
turbării. În jurul lui Jerry se strânseră din nou ticăloşii care vroiau 
să-şi satisfacă răzbunarea şi disprețul pentru cel ce-şi pierduse 
tabu-ul. N 

Pe terier îl necăjea cel mai mult faptul că râdeau de el. Indura 
loviturile de picior şi alte torturi fizice, dar nu suporta râsetele lor 
şi strâmbăturile ce-i erau adresate. 

N-a gemut deloc, dar mârâielile lui feroce, combinate cu 
setea, îl răguşiseră şi îi uscaseră mucoasa gurii, astfel că nu mai 
era capabil să scoată nici un sunet. Limba îi atârna afară din 
gură, iar soarele îl ardea nemilos. 

Atunci unul dintre călăii săi a hotărât să-i aplice o nouă 
tortură. L-a scos din gaura în care zăcuse toată noaptea pe 
spate, cu labele în sus. L-a pus pe o parte şi i-a adus un vas cu 
apă. Jerry a băut cu atâta poftă, că nu şi-a dat seama imediat că 
negrul pusese înăuntru mai multe boabe sfărâmate de piper. Cei 
din jur au început să râdă fericiţi văzându-l cum suferă. Arsura 
produsă de sete era nimic faţă de cea cauzată de piper! _ 

Evenimentul care urmă avu consecinţe importante. In locul 
acela apăru Nalasu, un bătrân orb, de şaizeci de ani, care 
mergea atingând pământul cu ajutorul unui baston gros. In 
cealaltă mână ţinea un purcel cu picioarele legate. 

— Am auzit că va fi mâncat şi câinele albului, începu el. Unde 
este câinele stăpânului alb? Arătaţi-mi-l! 

Agno, care tocmai venise acolo, se învârtea pe lângă el când 
orbul se aplecă şi-l pipăi pe Jerry. Terierul irlandez nu mârâi şi 
nici nu încercă să muşte când fu atins, deşi degetele i se 
plimbară, de mai multe ori, pe lângă colţi. 

Se comporta astfel pentru că nu simţea nici un fel de ostilitate. 
Nalasu pipăi apoi purcelul şi repetă de mai multe ori aceleaşi 
gesturi, ca pentru a face o comparaţie între câine şi purcel. 

În cele din urmă spuse: 

— Purcelul e la fel de mare pe cât e câinele, dar are mai multă 
carne bună de mâncat. Luaţi-l voi şi daţi-mi mie animalul 
stăpânului alb. 

— Nu! îi răspunse Agno. Animalul omului alb a călcat tabu-ul! 
De aceea trebuie ucis şi mâncat. la orice alt câine în locul 
purcelului. la cel mai mare câine! 

— li vreau pe cel al stăpânului alb, insistă Nalasu. Numai pe 
acela! 

Cei doi discutau în clipa când apăru Bashti, care nu se putu 
opri să nu tragă cu urechea. 

— la câinele, Nalasu, îi zise el. Purcelul tău e gustos şi îl voi 
mânca eu însumi. 

— Dar a călcat tabu-ul, marele tabu al împrejmuirii pentru 
ouat, ripostă prompt Agno. 

Ardoarea acelei obiecţii îl puse pe gânduri pe Bashti şi îi trezi o 
bănuială neaşteptată. 

— Tabu-ul trebuie răzbunat prin moarte şi fierbere, continuă 
vrăjitorul. 

— Foarte bine, zise Bashti. Voi mânca purcelul. Tăiaţi-i gâtul şi 
puneţi-l pe foc! 

— Nu fac altceva decât să reamintesc legea tabu-ului, 
ameninţă vrăjitorul. Incălcarea ei trebuie pedepsită prin moartea 
vinovatului. 

— Dar mai există o lege, zâmbi şeful melanezian, veche ca şi 
zidurile fortăreței Somo. Ea spune că o viaţă o poate răscumpăra 
pe alta. 

— Da, dar asta îi priveşte numai pe bărbaţi şi pe femei, 
preciză Agno. 

— Cunosc bine legea, glăsui Bashti. Chiar Somo a stabilit-o. Nu 
s-a spus vreodată că un animal nu poate răscumpăra alt animal. 

— E adevărat că nu s-a spus, vorbi Agno, căutând o portiţă de 
ieşire. 

— Şi e firesc să fie aşa, replică bătrânul şef. Până acum nici un 
om n-a făcut nebunia să dea un purcel în locul unui câine. Mai 
ales că purcelul ăsta e gras şi bun. la-ţi câinele, Nalasu. la-l chiar 
acum! 

Vrăjitorul nu era însă mulţumit. 

— După cum ai spus chiar tu, Bashti, animalul stăpânului alb e 
un purtător al forţei şi al curajului. Ucide-l şi, după ce va fi prăjit 
pe foc, îl vom tăia bucățele, astfel ca fiecare om să poată gusta 

din el şi să obţină astfel mai mult curaj. Pentru Somo e mai 
important ca o asemenea calitate să fie a oamenilor şi nu a 
animalelor. 

Dar Bashti nu manifesta nici un fel de ură pentru Jerry. Trăise 
prea mult şi era prea deştept ca să învinuiască un câine pentru 
că violase un tabu despre care nici nu ştia. 

Desigur şi alte animale fuseseră sacrificate din acelaşi motiv. 
Fusese de acord cu uciderea lor pentru că-i erau indiferente. 
Sacrificiul lor întărea solemnitatea tabu-urilor. 

Jerry însă îl interesa. De multe ori, după ce-l atacase din cauza 
capului lui Van Horn, el se gândise la incidentul acela. Ciudate 
erau manifestările vieţii şi mintea lui se apleca imediat asupra 
lucrurilor neobişnuite. 

Admirase apoi la câinele acela curajul şi faptul, inexplicabil, că 
nu gemea când era lovit cu ciomagul. Fără a o şti, fără a-şi da 
seama, frumuseţea, perfecțiunea liniilor şi strălucirea blănii lui 
Jerry îi încântau privirea. Era un animal foarte plăcut vederii. 

Dar mai era ceva care influenţă decizia lui Bashti. Se întreba 
de ce dorea vrăjitorul atât de mult moartea unui simplu câine. 
Erau doar atâtea animale pe acolo. De ce ţinea să piară tocmai 
acela? 

Evident, avea un motiv şi încă unul întemeiat. Bashti nu 
reuşea să-l dibuie. Poate că Agno voia să se revanşeze pentru că 
atunci, în prima zi, îi interzisese să-l mănânce. Dacă era aşa într- 
adevăr, se comporta într-un mod de neiertat. 

Insă oricare ar fi fost cauza, Bashti, prudent, se gândi că era 
bine să-l pună la locul lui pe vrăjitor şi să-i arate că întotdeauna 
el avea ultimul cuvânt în Somo. li zise deci: 

— Sunt bătrân şi am mâncat mulţi porci până azi. Îndrăzneşte 
cineva să spună că porcii aceia au intrat în mine şi au făcut din 
mine unul de-al lor? 

Tăcu apoi şi aruncă în jur o privire sfidătoare, dar nimeni nu 
scoase nici un cuvânt. Câţiva bărbaţi zâmbiră şi se mişcară de pe 
un picior pe altul. Vrăjitorul nu vorbi, dar expresia chipului său 
nega evident că ar fi putut să existe vreo urmă porcină în spiritul 
şefului său. 

— Am mâncat mult peşte, continuă Bashti. Nu mi-a crescut 
nici un solz pe piele, nici o branhie în gât şi vedeţi cu toţii că nu 
am nici o înotătoare pe spate. la câinele, Nalasu, iar tu, Aga, du 
purcelul la mine acasă. O să-l mănânc chiar azi. Agno, începeţi 
tăierea câinilor pentru ca oamenii să mănânce bine azi! 

Apoi, înainte de a se întoarce, îi spuse în englezeşte: 
— Pe cuvântul meu! Tu împotriva mea. M-am supărat rău pe 
tine! 

CAPITOLUL XVII 
CAPUL LUI NALASU 


În vreme ce orbul se îndepărta încet, atingând terenul 
dinaintea lui cu bastonul şi ţinându-l cu cealaltă mână pe Jerry, 
cu capul în jos, acesta din urmă auzi deodată urletele 
înfiorătoare. Măcelăria funcţiona şi câinii ghiceau soarta care le 
era destinată. 

Bătrânul nu a făcut ca Lamai. Nu l-a dus pe Jerry până la el 
acasă. Cum a dat de un curs de apă, printre coline, s-a oprit din 
drum ca să bea câinele. Jerry a fost încântat de apa aceea 
proaspătă care-i uda limba, i se scurgea pe gât şi îl răcorea. In 
acelaşi timp, fără să-şi dea seama de ce, începu să creadă că 
negrul acela era, mai mult chiar decât Lamai, Agno şi Bashti, cel 
mai bun om de pe insula aceea. 

După ce a băut până nu a mai putut, i-a mulţumit lui Nalasu 
lingându-l pe mână, nu cu aceeaşi pasiune cu care făcea aşa 
ceva cu stăpânul său, dar cu toată recunoştinţa ce i-o datora 
pentru că-i oferise lichidul minunat. Bătrânul zâmbi mulţumit şi îl 
rostogoli în apă pe animalul încins de soare. Având grijă să-i ţină 
capul deasupra, la suprafaţă, îi frecă blana uscată pentru ca 
umiditatea să pătrundă bine peste tot. Il lăsă în apă câteva 
minute, apoi îl scoase. 

Casa lui Nalasu se afla încă destul de departe şi bătrânul îl 
ridică iar pe Jerry, ducându-l legat. Nu-l mai ţinea însă cu capul în 
jos. 

Bătrânul avea de gând să se ataşeze de câine. Nalasu, izolat 
de mai mulţi ani în tenebrele orbirii, cunoştea foarte bine lumea 
din jurul lui. Avea nevoie de un câine pentru uzul personal şi de 
mai multe ori a încercat să-şi ia unul sălbatic, dar aceştia, fără 
să-i aprecieze bunătatea, au fugit cu prima ocazie. Ultimul a stat 
mai mult şi a fost tratat foarte bine, dar a dispărut fără urmă 
înainte de a i se încheia perioada de educare. Nalasu auzise că 
animalul stăpânului alb era dintr-o altă rasă. Nu fugea niciodată, 
nu-i era frică de nimic. Toţi spuneau că era mai deştept decât 
oricare alt câine din Somo. 

Ideea lui Lamai, aceea de a-l lega pe Jerry cu un bambus, fu 
folosită şi de Nalasu. Spre deosebire de băiat, orbul rămânea ore 

în şir lângă Jerry, preocupat să-l mângâie. Chiar dacă nu ar fi 
făcut aşa, terierul irlandez, obişnuit să primească mâncarea din 
mâna bătrânului şi care începuse să se obişnuiască să-şi schimbe 
des stăpânul, ar fi acceptat să-l servească pe orb. 

După ce Agno se purtase atât de urât cu el, legându-l şi 
aruncându-l alături de ceilalţi câini din faţa abatorului, terierul 
irlandez îşi dădea seama că vrăjitorul nu mai avea nici un drept 
asupra lui. Dar, fiindcă el, încă din fragedă copilărie, avusese un 
stăpân, simţea nevoia imperioasă de a avea iar unul. 

Aşa se făcu că, în ziua când fu dezlegat, Jerry primi de bună 
voie să locuiască în coliba bătrânului. Când acesta şi-a dat 
seama că terierul nu va încerca să fugă, a început să-l educe. La 
început orele consacrate într-o zi acestei activităţi erau foarte 
reduse, apoi s-au înmulţit. 

Mai întâi, Jerry a trebuit să afle că are un nou nume, Bao. 
Răspundea acestei chemări de la o distanţă tot mai mare, chiar 
dacă stăpânul doar o şoptea. Terierul avea o ureche foarte fină, 
dar şi Nalasu avea auzul ascuţit, datorită faptului că era orb. 

Auzul lui Jerry fu antrenat în continuare. Ore în şir, el stătea 
alături de orb şi era atent la orice zgomot, cât de mic, ce venea 
dinspre tufişuri. A învăţat apoi să distingă sunetele ce erau 
produse în junglă şi să i le anunţe, prin mârâit, lui Nalasu. 

Dacă terierul îşi dădea seama că zgomotul era făcut de un 
porc sau vreo pasăre, atunci tăcea. Dacă nu-i cunoştea sursa, 
mârâia uşor. Din contra, dacă era produs de mişcări ascunse, 
suspecte, poate ale unei fiinţe omeneşti, mârâia tare. Dacă 
zgomotul era puternic, dar nu suspect, atunci schimba tonul. 

Desigur, Jerry nu a întrebat niciodată pentru ce învăţa toate 
lucrurile acelea. Le asimila fiindcă aşa îi cerea stăpânul său 
actual. Lui Nalasu îi trebuia mult timp şi destulă răbdare ca să-l 
înveţe lucrurile acelea şi încă altele în plus. Işi îmbogăţiseră 
vocabularul, astfel încât să poată comunica amândoi de la 
distanţă. 

Se întâmpla, de exemplu, ca Jerry, de la o depărtare de 
cincizeci de paşi, să latre încet. Asta însemna că auzea un sunet 
care nu ştia de cine era produs. 

Nalasu îl fluiera într-un fel anume, poruncindu-i să stea liniştit 
sau să amuţească imediat, să latre mai încet ori mai tare, să 
plece să cerceteze cauza care producea zgomotul sau să treacă 
la atac. 

Uneori se întâmpla ca Nalasu să audă un sunet din partea 

opusă celei unde se afla terierul. Atunci îl întreba pe câine dacă 
el a sesizat ceva. Jerry, prompt în captarea zgomotelor, îi 
răspundea omului printr-o modificare în intensitatea sau 
tonalitatea lătratului său, astfel că stăpânul îşi dădea seama 
dacă auzise ori nu. De asemenea, răspunsul putea să cuprindă 
ceva referitor la un câine străin, un şobolan de pădure sau un om 
necunoscut. 

Nalasu era un bătrân ciudat. El rămânea singur într-o colibă 
situată în marginea satului. Cea mai apropiată locuinţă vecină se 
afla la o distanţă apreciabilă, a lui fiind construită într-un luminiş 
al junglei dese. Bătrânul îndepărta mereu vegetaţia ce ameninţa 
să-i invadeze luminişul. 

Se părea că Nalasu nu avea prieteni. Cel puţin, nu-l vizita 
nimeni. Mulţi ani trecuseră de când ultimul lui musafir îi păşise 
pragul. Nalasu nu avea nici familie. Femeia lui murise demult, iar 
cei trei fii ai săi îşi pierduseră vieţile într-o expediţie dincolo de 
hotarele tribului Somo şi fuseseră mâncaţi de oamenii din junglă. 

Pentru un orb, era foarte îndemânatic. Nu cerea nimănui 
nimic, ci îşi câştiga singur existenţa. Luminişul din jurul colibei lui 
era cultivat cu iam, cartofi şi taro, o plantă cu tuberculă 
comestibilă, care creşte în regiunile tropicale. Intr-un alt luminiş 
avea pătlagină, bananieri şi cocotieri. Dintr-un motiv anume, el 
tăia toţi copacii de lângă casă, de aceea plantațiile sale se aflau 
la o anumită distanţă de coliba lui. Fructele şi legumele pe care 
le obținea astfel le schimba în sat pe carne, peşte şi tutun. N 

O bună parte din timp o aloca pentru educarea lui Jerry. In 
timpul liber făcea arcuri şi săgeți, foarte apreciate de oamenii din 
tribul său, cărora le vindea imediat. Foarte rar trecea vreo zi fără 
ca să nu tragă chiar el cu arcul. 

Țintea în direcția de unde se auzea sunetul, când o rumoare 
sau un foşnet se ridica dinspre junglă. Jerry îi semnala cauza 
zgomotului şi bătrânul îşi trimitea săgeata dacă aşa credea de 
cuviinţă. Când aceasta nu-şi nimerea ţinta, câinele trebuia, cu 
orice risc, să se ducă şi să i-o aducă înapoi. 

O ciudăţenie a lui Nalasu era că nu dormea niciodată mai mult 
de trei ore şi că somnul acela scurt nu şi-l făcea decât ziua şi 
niciodată în coliba lui. Avea, în zona cea mai deasă a junglei 
învecinate, un fel de culcuş unde nu ducea nici o potecă. 

Nalasu nu ajungea acolo niciodată pe acelaşi drum. Aşa se 
făcea că bogata vegetaţie tropicală, nefiind călcată de mai multe 
ori în acelaşi loc, se refăcea şi nu lăsa nici o urmă a trecerii 

omului. 

Atât cât dormea el, Jerry trebuia să facă de pază şi să nu se 
lase deloc cuprins de somn. 

Bătrânul avea motive serioase ca să ia toate măsurile acelea 
de prevedere. În cursul unei înfruntări, cel mai mare băiat al său 
îl ucisese pe un anume Ao, unul dintre cei şase fii ai familiei 
Anno, care trăia într-un sat din munţi. 

Potrivit legii din Somo, familia Anno avea dreptul să ceară 
plata în sânge celei a lui Nalasu, dar fusese frustrată de aceasta 
fiindcă cei trei fii ai bătrânului muriseră în junglă. Cum legea din 
Somo permitea să se schimbe o viaţă pe alta şi pentru că Nalasu 
era singurul supravieţuitor al familiei sale, toată lumea din trib 
ştia că membrii Anno nu-şi vor găsi liniştea până ce nu-l vor 
omori pe orb. 

Dar Nalasu fusese un războinic vestit. De două ori cei din 
neamul Anno au încercat să-i vină de hac. Prima dată înainte ca 
el să orbească. Nalasu a înţeles primejdia, i-a păcălit şi l-a 
omorât, prin surprindere, pe Anno-tatăl. Astfel, datoria în sânge 
s-a dublat. 

Apoi a venit accidentul său. În timp ce încărca puşca sa cu 
cartuşe Snider, acestea au explodat şi ochii i-au fost arşi. Rănit, 
îşi îngrijea rănile, când duşmanii au revenit. Dar el îi aştepta. In 
noaptea aceea, doi unchi şi încă un frate al primului ucis din 
familia Anno au călcat pe spini otrăviţi şi au avut un sfârşit 
înfiorător. Datoria faţă de duşmanii săi urcase la cinci vieţi şi el 
nu era decât unul ca să îi mulţumească. 

De atunci, cei din neamul Anno, temându-se de spinii otrăviţi, 
n-au mai îndrăznit să-l atace, dar focul răzbunării ardea înăbuşit. 
Ei sperau că odată capul lui Nalasu va împodobi coliba lor. Nu era 
o înţelegere între duşmanii juraţi, ci numai o acalmie înaintea 
furtunii. Bătrânul orb nu putea încerca nimic împotriva lor, iar ei 
se temeau să-l atace. 

CAPITOLUL XVIII | 
DREPTATEA AUSIRALA 


Timpul trecea. Vântul din sud-est nu mai sufla. Musonul 
începuse să-şi facă simțită prezenţa. După încă şase luni, Jerry 
mai crescuse în greutate, în înălţime şi era viguros. Jumătatea de 
an petrecută în tovărăşia orbului nu-i displăcuse, chiar dacă 
Nalasu, sever şi disciplinat, îl dresa ore în şir pe terier, îi cerea un 
timp de muncă mai îndelungat decât li se cere, în mod normal, 
câinilor. 

Niciodată însă Jerry n-a fost lovit de bătrân şi nici nu i s-a 
vorbit urât. Omul acela, care omorâse patru din neamul Anno, 
din care doi după ce orbise, negrul acela care răpusese mulţi 
războinici în tinereţea lui năvalnică, nu ridica niciodată vocea la 
câine. Tot ce îi cerea n-o făcea decât cu blândeţe în glas. 

Educaţia dată lui Jerry în perioada ce preceda vârsta adultă a 
dezvoltat în creierul animalului calităţi pe care le-a păstrat în tot 
timpul vieţii. Probabil că nici un alt câine din lume nu ştia să-şi 
folosească glasul ca el şi aceasta din trei motive: inteligenţa lui 
deosebită, facultatea de a recunoaşte obiectele şi fiinţele, 
dezvoltată la maximum de Nalasu, educaţia lui completă 
realizată zilnic timp de mai multe ore. 

Vocabularul lui era foarte bogat pentru un câine. Aproape că 
se putea spune că el discuta cu stăpânul său, deşi subiectele 
acelor conversații erau destul de limitate. Nu puteau să-şi 
comunice decât foarte puţine despre trecut şi aproape nu mic 
despre viitor. 

Lui Jerry îi era imposibil să vorbească despre Meringe şi de 
dragostea lui faţă de Van Horn ori despre motivele pentru care îl 
ura pe Bashti. La fel, Nalasu nu-i pomenea nimic despre datoria 
de sânge faţă de neamul Anno sau despre cum îşi pierduse 
vederea, fiindcă nu avea cum. 

Practic, orice discuţie între ei se limita la prezent, deşi ar fi 
putut atinge şi trecutul foarte apropiat. Nalasu, de exemplu, îi 
dădea lui Jerry o serie de instrucţiuni privitoare la plecarea în 
recunoaştere, drumul până la culcuşul suspendat din junglă, felul 
în care trebuia să-i dea târcoale de la distanţă, modul de a reveni 
în luminişul cu arbori fructiferi, traversarea pădurii până la 

cărarea principală, urmărirea acesteia în deplasarea către sat 
până la bananierul cel mare, iar de acolo întoarcerea pe poteca 
îngustă până la coliba bătrânului orb. 

Terierul irlandez îndeplinea întocmai cele cerute şi revenea 
pentru a face un adevărat raport. Povestea, de exemplu, că la 
culcuşul din junglă totul era în regulă, dar că un şoim negru 
dădea târcoale prin împrejurimi. In celălalt luminiş căzuseră pe 
jos trei nuci de cocos. Nu trebuie uitat că ştia să numere până la 
cinci. Până la cărarea principală văzuse patru purcei. Cât a mers 
pe drumul acela a mai întâlnit un câine, câteva femei şi doi copii. 
La revenire, pe cărarea îngustă, a văzut papagali şi doi negri 
tineri. 

Era însă incapabil ca să-i explice lui Nalasu în ce stare 
sufletească se afla şi de ce era mâhnit. Nalasu era doar un zeu 
negru, nu unul alb. 

Terierul însă îi detesta pe negri, cu excepţia lui Lamai şi a 
bătrânului orb. Pe aceştia îi tolera, iar faţă de ultimul nutrea chiar 
o afecţiune, lipsită însă de pasiune. 

Zeii negri erau de ordin inferior şi îi era imposibil să-i uite pe 
cei mai puternici, ca Van Horn ori domnul Haggin, Derby şi Bob. 
Cel pe care-l slujea în prezent reprezenta doar o elită din drojdia 
oamenilor din Somo, unde era forţat să-şi ducă existenţa. 

Albii erau mai înalţi, mai puternici. Ei trăiau în locuri minunate, 
despre care păstrase amintiri foarte vii şi de unde fusese 
îndepărtat fără voia lui. Ce să facă? Nu ştia drumul de întoarcere 
şi poate că lumea aceea încântătoare dispăruse în neant, ca Van 
Horn şi Arangi. 

Bătrânul făcuse totul ca să câştige dragostea lui Jerry. El nu 
avea însă cum să se lupte cu amintirile trecutului care-l bântuiau 
pe câine. De aceea nu obținuse de la însoţitorul lui decât 
fidelitate şi un anumit ataşament. 

Era evident că, pentru Nalasu, Jerry n-ar fi luptat până la 
moarte cu aceeaşi pasiune ca pentru stăpânul său Van Horn. Ar 
fi făcut-o însă cu devotament. lar bătrânul îşi dăduse seama că 
putea conta pe el oricând. 

Astfel veni ziua când unul din familia Anno îşi încercă marea 
lui realizare. Era vorba de o încălţăminte în genul sandalelor, 
care proteja talpa piciorului de spinii otrăviţi cu care orbul îşi 
exterminase trei duşmani. 

Intr-o noapte întunecată, cu luna ascunsă de norii groşi, 
doisprezece războinici din neamul Anno, înarmaţi cu carabine 

Snider, cu pistoale, topoare şi măciuci, apărură în luminişul lui 
Nalasu. lInaintau cu atenţie, în ciuda sandalelor din pricina 
spinilor otrăviţi, pe care, de altfel, bătrânul nici nu-i mai folosea. 

Jerry stătea pe genunchii bătrânului şi somnul încerca să i se 
lipească de gene. Deodată, dădu un prim avertisment omului de 
lângă el, care se afla în dreptul uşii, cu auzul încordat, aşa cum 
făcea de mulţi ani. 

Ascultă foarte atent câteva minute în cursul cărora nu desluşi 
nimic deosebit. In acest timp comunica în şoaptă cu Jerry. 
Câinele, în limbajul învăţat, îi spuse că se apropiau nişte oameni, 
destul de mulţi, de coliba lor. 

Cu răbdarea specifică bătrânilor, Nalasu rămase nemişcat 
clipe în şir, până în momentul când chiar în marginea junglei, 
cam la o distanţă de şaizeci de paşi, distinse zgomotul făcut de 
un bărbat neînsoţit. 

Işi încordă arcul, dădu drumul săgeţii şi un geamăt îl făcu să 
înţeleagă că şi-a atins ţinta. Prima lui mişcare a fost să-l 
oprească pe Jerry ca să se ducă pentru a recupera săgeata. Ştia 
că aceasta putea fi găsită uşor mai târziu. A doua mişcare i-a 
folosit ca să-şi pregătească iar arcul. 

Au trecut apoi unsprezece minute de linişte. Bătrânul orb, 
nemişcat ca o statuie de piatră, îl atingea rareori pe câine pentru 
ca acesta să nu scoată vreun sunet. Jerry era înfierbântat şi voia 
să lupte. Ştia, ca şi Nalasu, că moartea dădea târcoale prin 
împrejurimi, din întuneric. 

Se auzi iar un zgomot uşor, din apropiere de data aceasta. 
Săgeata nu-şi nimeri ţinta. Se auzi cum aceasta pătrunse într-un 
trunchi de copac. Un scut se retrase în tufiş. 

Apoi, după o clipă de linişte, Nalasu îi ceru lui Jerry să plece ca 
să aducă înapoi săgeata. Câinele fusese dresat bine şi, fără să fie 
auzit nici măcar de orb, care avea urechi deosebit de fine, se 
deplasă până la trunchiul în care se înfipsese săgeata şi o aduse 
în gură. 

Nalasu ascultă atent ca să mai surprindă vreun zgomot făcut 
de om. După câteva clipe, însoţit de Jerry, îşi luă săgețile şi se 
îndreptă către luminiş, mergând pe poteca îngustă. Chiar când 
plecară de acolo, o carabină Snider trase un glonţ spre zona 
unde se aflaseră. 

De la miezul nopţii până în zori, orbul şi câinele se luptară cu 
cei din neamul Anno. Bătrânul nu se apăra decât cu arcul şi 
săgețile. Trăgea din toate poziţiile, de foarte multe ori. Jerry se 

ducea, le căuta şi revenea cu ele în gură. A făcut de sute de ori 
asemenea drumuri. 

Ajutorul câinelui a fost de nepreţuit. Oricât de ascuţit era auzul 
lui Nalasu, terierul avea urechea mai fină. Apoi animalul se 
deplasa fără zgomot prin junglă, în jurul casei, îl vestea pe om de 
unde venea atacul şi unde trebuia să ţintească. 

Cei din neamul Anno utilizară o mare cantitate de praf de 
puşcă şi ajunseseră la concluzia că se luptau cu nişte spirite. Nu 
se vedea nimic altceva decât strălucirea împuşcăturilor. Nu l-au 
dibuit pe Jerry nici măcar o dată, deşi îi simțeau prezenţa în 
apropierea lor atunci când venea după săgeți. 

La un moment dat însă, unul dintre atacatori, căutând o 
săgeată care trecuse pe lângă el cu foarte puţin, îl atinse cu 
mâna pe câine. Muşcătura acestuia îi smulse un urlet de spaimă. 

Cei din familia Anno au încercat apoi să tragă după zgomotul 
făcut de coarda arcului. Nalasu însă pleca imediat din locul 
respectiv, refugiindu-se în altă parte. De mai multe ori atacatorii, 
conştienţi de prezenţa câinelui în luptă, au tras în apropierea 
bătrânului. O dată chiar un glonţ i-a trecut razant pe lângă bot, 
rănindu-l uşor. 

Când se făcu ziuă, în acel scurt interval de timp care 
marchează la tropice trecerea rapidă de la întuneric la lumina 
soarelui, cei din neamul Anno se retraseră. Nalasu se întoarse la 
colibă. Avea încă optzeci de săgeți datorită lui Jerry. Atacul se 
încheiase cu un mort şi mai mulţi răniţi, care se târau ca să se 
ascundă în jungla deasă. 

Bătrânul orb îşi petrecu cea mai mare parte din timp cu Jerry, 
pe care îl mângâia şi îl dezmierda, recunoscător pentru faptele 
lui îndrăzneţe. Mai târziu ieşi, însoţit de câine şi se duse în sat ca 
să povestească întâmplările din noaptea aceea. 

CAPITOLUL XIX 
DISPARIŢIA LUI JERRY 


Într-o dimineaţă, fumuri groase se ridicau de pe munţii aflaţi 
pe coasta insulei Malaita pentru a semnala un mare vas de 
război care se îndrepta, printre insulele de corali, către Langa- 
Langa. 

Vestea se răspândi imediat. Vasul de război nu se opri la 
Langa-Langa. Nu făcu escală nici la Binu. Veni drept spre Somo. 

Nalasu, fiind orb, nu văzu mesajul transmis pe acea cale. Era 
prea izolat pentru ca să vină cineva la coliba lui şi să-l anunţe. Işi 
dădu seama însă că se petrecea un lucru neobişnuit, căci auzi 
vocile ascuţite ale femeilor amestecate cu plânsul copiilor şi cu 
ţipetele, formând astfel o zarvă ce nu prevestea nimic bun. 

In toată agitația aceea nu distingea decât spaima şi panica. 
înţelese că oamenii din sat se refugiau în munţii pustii. Cauza 
exodului nu o ştia însă. 

II chemă pe Jerry şi îi ceru să plece în recunoaştere până la 
bananierul cel mare unde poteca îngustă ajungea la drumul 
principal. Terierul, de sub copacul acela, fu martor la fuga celor 
din Somo. 

Bărbaţi, femei şi copii, tineri şi bătrâni, sugari aflaţi la sânul 
mamei sau invalizi, ce se ajutau de bastoane ca să meargă, se 
scurseră prin faţa câinelui în mare grabă. Animalele din sat, 
îndemnate de spaima comună, fugeau urlând. Era cât pe ce ca şi 
Jerry, contaminat de frică, să se amestece în hoarda celor mânaţi 
de pericolul unei catastrofe necunoscute. 

Ochii lor străluceau în mod nefiresc, trezindu-i terierului în 
minte imaginea morţii. Sentimentul de fidelitate faţă de bătrânul 
care, de şase luni, îl îngrijea şi îl mângâia, îl făcu să-şi domine 
spaima. 

Se întoarse deci la Nalasu şi, stând între genunchii lui, îi 
povesti tot. Nu putea să numere mai mult de cinci, deşi oamenii 
care fugeau depăşeau cu mult cifra aceea. Il anunţă deci pe 
stăpânul său negru că numărul maxim, cinci, de bărbaţi, de 
femei, de copii, de bătrâni, de sugari, de porci de câini părăseau 
satul. 

Nalasu înţelese că era vorba de mulţi oameni şi îi ceru să-i 

numească. Jerry îi spuse despre Bashti, Agno, Lamai, Lumai. 
Evident, exprima numele prin anumite intonaţii în lătrat, iar 
singurul care-l înţelegea era Nalasu. 

Bătrânul îi pomeni şi pe mulţi alţii pe care câinele îi cunoştea 
după ureche, dar nu ştia cum să-i pronunţe. Animalul răspundea 
însă afirmativ, mişcând din cap spre dreapta, când orbul îl 
întreba dacă oamenii aceia fugeau şi ei. 

Câteva nume nu-i provocară însă nici o reacţie, semn că nu-i 
cunoştea. Pe alţii îi marcă în sens negativ, fiindcă nu-i observase. 
Pentru aceasta clătină din cap şi înaintă laba stângă. 

Bătrânul îşi dădu seama că era vorba despre o ameninţare 
foarte serioasă, mai periculoasă decât incursiunea unui trib 
maritim din vecinătate, pe care cei din Somo o puteau respinge 
uşor, datorită zidurilor de apărare. Ghici că era un vas de război 
care venea să se răzbune şi pe care băştinaşii îl aşteptau mai de 
mult. 

In ciuda celor şaizeci de ani ai săi, nu cunoscuse ce înseamnă 
bombardarea unui sat. Auzise câte ceva despre aşezările unde 
căzuseră obuze, dar nu era clarificat asupra respectivelor 
evenimente. Işi închipuia însă că erau nişte gloanţe mai mari 
decât cele folosite la carabinele Snider şi care puteau fi trase de 
la o distanţă mai mare. 

Trebuia să afle însă, înainte de a muri, ce anume era un 
bombardament.  Bashti, care aştepta de mult să apară 
crucişătorul ca să răzbune distrugerea vasului Arangi şi moartea 
celor doi albi, poruncise tribului său ca să fugă în munţi, pentru 
că îşi imaginase distrugerea ce avea să vină. 

Ultimii fugari ieşeau din sat pe când Nalasu, strângând la piept 
arcul cu săgeți, pornea la drum cu Jerry după el. Deodată, 
deasupra lui s-a auzit un zgomot asurzitor, aşa de puternic încât 
crezu că-i plesneşte capul. 

Bătrânul se aşeză jos. Era prima oară când auzea un tun şi i se 
părea de o mie de ori mai înspăimântător decât şi-l imaginase. 
Tunetul acela, urletul nefiresc ce anunţa o catastrofă naturală, 
elementele acelea dezlănţuite de zei, îl speriaseră tare. Părea că 
totul în jurul lui se destrămase ca o pânză firavă. 

Nu doar că Nalasu se aşeză în faţa uşii sale, ci îşi ascunse 
capul între genunchi şi îşi acoperi urechile cu palmele. Jerry, care 
nu auzise niciodată despre tun, fu impresionat de solemnitatea 
acelei scene. Crezu că era vorba despre o catastrofă naturală, 
asemeni furtunii care culcase vasul Arangi pe o parte, cu mult 

timp în urmă. 

Totuşi, în loc să se pitească speriat de primul obuz, terierul 
irlandez se zburli şi îşi arătă ameninţător colții. 

Nalasu se strânse şi mai mult când obuzul explodă la distanţă. 
Jerry începu să mârâie furios. La fiecare bubuitură făcea la fel. 
Deşi nu mai făceau un zgomot atât de puternic, obuzele cădeau 
în junglă, tot mai aproape de ei. 

Bătrânul, care până atunci trăise ca un viteaz printre 
pericolele pe care le cunoştea, devenise un laş în faţa spaimei 
produse de acele evenimente, rod al puterii omului alb. Pe 
măsură ce bombardamentul se apropia de ei, îşi pierdea tot mai 
mult cumpătul. 

In cele din urmă groaza lui deveni aşa de intensă, că era gata 
să-şi muşte venele. Urlă ca un nebun, se ridică şi se repezi 
înăuntru, în coliba lui, ca şi cum acoperişul acesteia l-ar fi putut 
apăra. Se lovi de stâlpul uşii. Mai înainte ca Jerry să-i vină în 
ajutor, se prăbuşi la pământ. Chiar atunci un obuz căzu pe coliba 
lui. 

În clipa în care acesta explodă, câinele se apropiase de pragul 
uşii. Coliba fu făcută bucăţi şi împrăştiată în jur, împreună cu 
Nalasu. Terierul fu luat de suflet şi aruncat la douăzeci de paşi de 
acolo. Izbindu-se de pământ, îşi pierdu cunoştinţa. 

Trecură cinci minute până când primele mişcări spasmodice 
să-l facă să-şi agite labele. Când îşi reveni pe jumătate, nu mai 
ştia de când zăcea acolo. | se păru că doar cu o clipă în urmă 
primise o lovitură aşa de puternică, încât ar fi putut-o compara 
doar cu efectul produs de bâta unui negru. 

Gâtul şi plămânii îi erau pline de un fum înţepător şi sufocant. 
Nările îi erau pline de pământ şi de praf. Incepu că strănute şi să 
tuşească. Sări în toate părţile, îşi frecă botul cu o labă din faţă. 
Se gândea să gonească astfel durerea şi senzaţia neplăcută din 
nări şi din gâtlej. 

Printr-un noroc extraordinar, nici o schijă a obuzului nu-l atinse 
şi, fiindcă inima, alături de celelalte organe, nu se resimţeau 
după explozie, îşi reveni repede. După cinci minute nu-l mai 
durea nimic, iar senzațiile neplăcute dispăruseră. 

Se îndreptă clătinându-se către coliba lui Nalasu. Dar nu mai 
găsi nimic... Nu se vedeau decât urmele a ceea ce fusese 
locuinţa sau stăpânul acesteia. 

In timp de alte obuze continuau să sufle sau să explodeze, 
Jerry adulmecă resturile acelea. Nalasu şi coliba dispăruseră ca 

prin farmec. Fuseseră furaţi de neant... 

De altfel, tot ce era în jur părea supus distrugerii. Viaţa se 
retrăsese pe colinele înalte şi în jungla deasă în care se 
ascunsese tribul, cât mai departe de fostul sat. Jerry îi fusese 
credincios stăpânului pe care îl servise atâta vreme. Nalasu îl 
hrănise şi îl îngrijise, ştiind astfel să-i trezească o adevărată 
afecţiune pentru el. Dar stăpânul acela nu mai exista... 

jerry se retrase fără grabă. Continuă, o vreme, să se 
zburlească şi să mârâie de fiecare dată când un obuz şuiera prin 
aer sau făcea explozie prin tufiş. Apoi deveni nepăsător. 

În loc să fugă urlând, precum câinii sălbatici, mergea pe 
cărare cu pas sigur şi demn. Ajunse la drumul principal şi văzu că 
era pustiu. Ultimii refugiaţi se aflau, desigur, departe. Drumul 
acela, pe care-l parcursese de atâtea ori, de dimineaţa până 
seara şi pe care-l văzuse de curând plin de oameni, îl întristă prin 
pustietatea ce-l stăpânea. li crea senzaţia că se apropia sfârşitul 
unei lumi aflate în pragul pieirii. 

In loc să se oprească sub bananier, continuă să meargă în 
direcţia în care fugise tribul. 

In timp ce mergea, cu ajutorul mirosului său, se punea la 
curent cu anumite episoade din cursul retragerii precipitate. 
Dădu peste un grup de negri atinşi de obuze. Acolo zăcea un om 
care mersese ajutându-se cu o cârjă, pentru că un rechin îi 
smulsese piciorul mai de mult. Lângă el se afla o negresă, care 
strângea la piept un sugar mort şi ţinea de mână un copil de trei 
ani, care nici el nu mai trăia. Doi porci mari şi graşi, pe care 
femeia a vrut să-i ducă în siguranţă, fuseseră sfârtecaţi, la rândul 
lor, de schije. 

Mirosul îi arătă câinelui că valul celor care fugeau se 
despărţise în dreptul grupului de morţi, apoi se unise iar, nu 
departe de acolo. 

Un copil îşi pierduse bucata de trestie de zahăr pe care o 
sugea. Mai încolo, o pipă din lut fusese zdrobită, călcată în 
picioare. Pana ce împodobea părul unui tânăr se pierduse lângă 
un vas cu cartofi şi fructele prăjite de iam pe care o negresă a 
vrut să le pună la adăpost, dar nu a putut să le care mai departe 
şi le-a pus în marginea drumului. 

In vreme ce Jerry se plimba pe cărarea aceea largă, 
bombardamentul încetă şi lăsă loc împuşcăturilor. Oamenii albi 
debarcaseră şi ucideau porcii domestici pe ulițele din Somo. 

Nu auzi şi zgomotul produs de copacii tăiaţi. Nu se mai 

întoarse niciodată acolo ca să vadă stricăciunile făcute. 

In clipele acelea, cu Jerry se petrecu un lucru foarte ciudat. Nu 
ştiu de ce şi cum, dar fenomenul care avu loc n-ar putea fi 
explicat nici de cei mai mari gânditori. 

Terierul irlandez se supuse unui impuls al creierului său. În loc 
să facă tot ce i se părea mai uşor şi firesc, el alese ce era mai 
greu. De bună seamă, i-ar fi fost mai uşor să îndure soarta pe 
care o cunoştea decât să se avânte în necunoscut. 

Fiindcă atunci când eşti nefericit şi speriat cauţi să nu fii 
singur, se părea că terierul ar fi trebuit să-i urmărească mai 
departe pe cei din tribul Somo. Totuşi, Jerry se îndepărtă de 
calea urmată de ei şi se îndreptă spre nord, dincolo de hotarele 
stăpânirii lui Bashti. Drumul lui ducea deci către nord, într-un 
ţinut necunoscut şi ciudat. 

Dacă Nalasu n-ar fi fost anihilat, poate că terierul ar fi rămas 
cu el. Jerry însă nu gândea, ci acţiona conform impulsurilor 
venite din creierul său. Putea să numere obiectele şi să le 
numească, dar nu să judece dacă era bine să rămână în Somo. 
Ce s-ar fi întâmplat dacă bătrânul orb ar fi trăit? De ce pleca din 
Somo dacă pierise Nalasu? 

Pleca pur şi simplu pentru că bătrânul murise. 
Bombardamentul cumplit începea să i se şteargă din memorie. 
Toată atenţia lui se îndrepta asupra prezentului. Porni pe cărările 
folosite de oamenii junglei ştiind că moartea îi dădea târcoale, cu 
auzul ascuţit la maximum, sesizând şi cel mai mic zgomot, a 
cărui cauză căuta să o descopere din priviri. 

Chiar Cristofor Columb, când s-a urcat la bordul corăbiilor sale 
ca să plece în necunoscut, nu a dat dovadă de mai mult curaj 
decât Jerry în timp ce a parcurs jungla întunecată din insula 
Malaita. 

Jerry nu s-a mai întors niciodată în Somo. Chiar în aceeaşi zi, 
Bashti şi oamenii lui au revenit acolo. Au râs şi s-au strâmbat la 
adresa albilor când au văzut ce efecte au avut obuzele lor. 
Câteva colibe au fost distruse de bombardament şi mai mulţi 
cocotieri au fost dărâmaţi cu topoarele. Cât despre porcii 
omorâţi, de teamă să nu li se strice carnea, şeful melanezian a 
dat poruncă să se facă un ospăț pe cinste. 

Un obuz făcuse o gaură în zidul ce îi apăra de atacurile dinspre 
mare. Bashti ceru oamenilor săi să o mărească, pentru a realiza 
un tunel. Apoi îngrămădi în jurul acestuia mai multe stânci din 
corali, construind astfel un nou hangar pentru bărcile lor. 

Singurul lucru pe care Bashti nu şi l-a explicat a fost lipsa lui 
Nalasu. 

CAPITOLUL XX 
IN JUNGLA 


Jerry rătăci timp de o săptămână prin junglă, fără să poată să 
ajungă în munţi pentru că sălbaticii supravegheau tot timpul 
potecile. L-ar fi fost greu să-şi găsească hrana dacă n-ar fi dat, 
chiar a doua zi, peste un purcel de lapte care se pierduse. Aceea 
a fost prima lui vânătoare. Din instinct şi-a devorat prada, din 
care nu a mai rămas aproape nimic. 

In zadar se mai învârti în jur, căci nu mai găsi altceva de 
mâncare. Fu obligat să se întoarcă la resturile rămase de la 
purcel şi să încerce să se hrănească, până la urmă, cu acestea. 

Nu era prea fericit în libertate pentru că era prea domesticit, 
prea civilizat. Trecuseră secole de când înaintaşii lui nu mai 
gustaseră libertatea. Jerry era un singuratic. Nu putea să trăiască 
decât în apropierea omului. De multă vreme generaţiile care îl 
precedaseră nu trăiseră decât alături de zeii cu două picioare. 
Specia lui iubea omul, îl servea şi era gata să moară pentru el. 

Singurătatea îl apăsa aşa de mult pe Jerry, că ar fi fost 
mulţumit şi cu un zeu negru, având în vedere faptul că 
divinităţile albe dispăruseră demult pe cărările amintirii. Dacă s- 
ar fi luat după împrejurările de faţă, ar fi tras concluzia că toţi 
zeii albi au pierit. 

Plecând de la ideea că unul negru era mai bun decât nimic îşi 
termină de mâncat resturile de purcel şi porni către stânga, 
îndreptându-se spre mare. Rătăcea astfel, fără căpătâi, pentru că 
experienţa îi influenţa gândurile, chiar fără voia lui. Trăise 
întotdeauna în apropierea mării. Acolo existau oameni. Cobori 
panta colinei şi ajunse la țărm. 

Se trezi pe plaja unei lagune protejate de un recif coralifer. 
Colibele ruinate erau mărturia faptului că oamenii locuiseră 
odată acolo. Jungla învinsese însă, astfel că satul fusese înghiţit 
de vegetaţie. 

Arbori  groşi  crescuseră prin  acoperişurile deteriorate. 
Vegetaţia se întindea peste tot, acoperind spaţiile dintre colibe, 
ascunzând idolii din gurile rechinilor sculptați în lemn, râzând de 
vanitatea omenească. Un biet zid al fortăreței maritime, care 
niciodată nu a fost prea impunătoare, zăcea în ruină între 

cocotieri şi mal. Bananierii şi arborii de pâine putreziseră în locul 
unde se prăbuşiseră. 

Oseminte omeneşti erau împrăştiate pe acolo. Jerry le mirosi şi 
le recunoscu. Erau emblema fragilităţii specifice vieţii omeneşti. 
Nu găsi nici un craniu. Aceasta pentru că orice cap împodobea 
colibele vrăjitorilor. Aşa se obişnuia şi în satele din junglă situate 
pe coline. 

Cu multă plăcere simţi în nări aerul sărat. Sesiză şi mirosul 
specific mlaştinii. 

Apoi, ca un Robinson Crusoe care a descoperit urma unui 
Vineri, fu străbătut de un şoc electric. Jerry adulmecase şi îşi 
dăduse seama că un om trecuse de curând pe acolo. Urma de 
picior aparţinea unui negru, fiind lăsată de foarte puţin timp. Se 
luă după aceasta cam douăzeci de metri şi ajunse la o altă 
cărare, al cărei miros trăda, fără nici o îndoială, prezenţa unui 
alb. 

Dacă l-ar fi văzut cineva pe Jerry în clipele acelea, ar fi crezut 
că a înnebunit. Incepu să alerge peste tot, se întoarse pe 
propriile-i urme, adulmecă lipindu-şi botul de pământ, apoi 
ridicându-şi-l în aer şi urlând trist. Nu avea linişte deloc, sărea 
într-o parte sau alta şi, cum sesiza o mireasmă nouă, pornea 
impetuos în dreapta sau în stânga, de parcă s-ar fi jucat de-a v- 
aţi ascunselea cu un prieten invizibil. 

Explicaţia constă în faptul că, adulmecând pe acolo, 
descoperise urmele mai multor oameni. Un alb trecuse însoţit de 
un grup de negri. 

In locul unde se afla, un negru se urcase în cocotier şi 
aruncase de sus nuci coapte. In altă parte, un bananier rămăsese 
fără fructe. Ceva mai departe fusese cules un arbore de pâine. 

Ceva îl tulburase însă pe Jerry. Dăduse peste o mireasmă ce 
nu aparţinea nici unui alb, nici unui indigen. Dacă el ar fi avut 
atenţia necesară, ar fi observat că urma lăsată pe solul nisipos 
de persoana misterioasă era mai mică decât a unui bărbat şi că 
era diferită de cea a unei negrese prin faptul că degetele mari de 
la picioare păşeau apropiat şi nu apăsau greu pământul. 

Era afectat şi prin aceea că nu cunoştea parfumurile 
franţuzeşti. Nările sale sesizau miresmele necunoscute pe care 
nu le mai întâlnise până atunci. 

Dar misterul acela nu-l stăpâni prea mult. Adulmecase urmele 
unui alb şi, în ciuda paşilor întipăriţi peste tot prin jurul lui, se 
încăpăţână să se ia numai după amprentele europeanului. Trecu 

astfel printr-o crăpătură în zidul de apărare dinspre mare şi 
ajunse pe plaja spălată ritmic de valuri. 

Acolo dădu peste numeroase urme omeneşti, lăsate de 
curând, în jurul unei şalupe ce acostase şi îi debarcase. Fără 
îndoială că, reveniţi din expediţie, străinii se urcaseră iar în 
ambarcaţiune şi porniseră în larg. De aceea Jerry, cu labele din 
faţă intrate în apa până la umeri, rămase câteva clipe nemişcat, 
privind înainte, către oceanul fără sfârşit. 

O jumătate de oră mai târziu, văzu ceva brăzdând apele 
lagunei. Era o barcă mare, cu motor. Descoperi apoi un alt 
Arangi. De astă dată era vorba despre un vas mai mare decât 
Arangi. Nava, albă şi lungă, avea catarge şi plutea pe valuri în 
zare. 

Cele trei catarge aveau aceleaşi dimensiuni. Jerry nu 
observase diferenţa care exista între construcţia acelui vas şi 
cele două catarge, unul mai înalt şi altul mai mic, ale iahtului lui 
Van Horn. Nu cunoscuse decât lumea plutitoare ce se numea 
Arangi. De aceea, fără nici o îndoială, înţelese că aceasta se afla 
în faţa lui. Stăpânul lui alb, pe care-l iubea atât de mult, trebuia 
să fie la bordul navei! 

Nu avea nici un dubiu. Din moment ce Arangi reapăruse, Van 
Horn se găsea pe punte. Jerry înţelese că acel pe care-l văzuse 
ultima oară pe genunchii lui Bashti se întorsese la trupul lui şi 
revenise pe lumea plutitoare ce se zărea înaintea sa. Terierul se 
aruncă deci în valuri şi înfruntă marea. 

Dăduse frâu liber acelei nebunii, călcând astfel cel mai mare 
tabu pe care îl ştia. Dacă, în vocabularul lui, nu corespundea 
nimic cuvântului „crocodil”, în schimb el cunoştea foarte bine 
monstrul acela care putea să înoate sub apă şi la suprafaţă, care 
avea o gură îngrozitoare, cu fălci puternice şi care însemna 
moarte sigură pentru câini ce se avântau în valuri. 

Sfida însă acel tabu fără nici o teamă. Spre deosebire de om, 
care este conştient în acelaşi timp de două lucruri şi anume că îi 
este frică, dar se luptă cu valurile mânat de curajul ce îi domină 
spaima, terierul irlandez nu se gândea decât la felul în care să 
ajungă mai repede la Arangi şi să-şi vadă stăpânul. 

Cu o clipă mai devreme de a sări în mare se gândise la 
pericolul pe care îl prezenta sfidarea acelui mare tabu. Dar, 
odată în apă, hotărât să lupte, toate eforturile lui se îndreptau 
numai spre a-şi regăsi stăpânul. 

Deşi nu era învăţat cu asemenea mişcări, înota cu toate 

puterile, exprimându-şi, prin sunetele variate pe care le scotea, 
dragostea lui pentru Van Horn, care se afla, neîndoielnic, la 
bordul iahtului alb dinaintea lui. 

Cântecul lui de dor, care căpătase un ton mai înalt pe 
întinderea pustie a mării, ajunse la urechile unui bărbat şi ale 
unei femei care stăteau întinşi pe şezlonguri. Femeia, cu auzul 
mai ascuţit, îl sesiză prima. 

— Lăsaţi o barcă la apă, soţul meu, comandă ea. Se vede un 
căţel. Ar fi păcat să se înece. 

— Câinii nu se îneacă aşa uşor, îi răspunse el. Acesta nu va 
avea probleme. Dar ce caută pe aici? 

Işi ridică binoclul la ochi şi privi prin el câteva clipe. 

— S-ar zice că este câinele unui om alb! 

Jerry, bătând apa cu labele, înainta continuu, cu ochii fixaţi 
asupra iahtului ce creştea în dimensiuni. Deodată simţi că-l 
ameninţă ceva. 

Tabu-ul îşi lua revanşa. Lucrul acela se apropia de el. Era un 
fel de copac plutitor, dar îşi dădu seama că nu era aşa ceva, ci o 
fiinţă periculoasă. Văzu chiar o parte din aceasta mişcându-se 
încet la suprafaţă. 

Apoi fiinţa necunoscută trecu pe lângă el, atingându-i labele 
din faţă şi făcându-l să mârâie. Câinele se învârti puţin în loc, 
datorită vârtejului produs. Jerry înfrunta un rechin şi nu un 
crocodil, iar lipsa de îndrăzneală a acestuia se explica uşor prin 
faptul că de abia se ospătase cu o bătrână broască ţestoasă, 
prea lentă ca să-i scape. 

Fără să-l vadă, câinele simţea că lucrul acela, acel instrument 
de distrugere, îi dădea târcoale. Nu-i zări nici înotătoarea dorsală 
care se afla la suprafaţă, altfel ar fi înţeles că rechinul se apropia 
iar de el. 

Auzi o serie de împuşcături trase de la bordul iahtului şi 
sesiză, în spatele lui, cum trunchiul de copac se scufunda repede 
în adânc. Asta a fost tot. 

Pericolul a trecut şi a fost uitat. Câinele nu făcu legătura între 
dispariţia acestuia şi împuşcături. Nu ştia şi nici nu avea să afle 
vreodată că marinarul căruia i se spunea Harley Kennan şi căruia 
i se adresa cu „domnul soţul meu” cea care era pentru el 
„doamna soţia mea”, omul acela care era şi proprietar al iahtului 
cu trei catarge Ariel, îi salvase viaţa trăgând un glonţ în 
înotătoarea rechinului. 

Jerry avea să-l cunoască în curând pe Harley Kennan. Chiar el, 

după ce-şi trecu o frânghie înfăşurată pe trup şi pe sub braţe, fu 
coborât de câţiva marinari pe lângă coca vasului, astfel că îl 
prinse pe câine de blana de după gât. Terierul irlandez, luptând 
cu apa, nici măcar nu-l văzuse. Ochii lui cercetară apoi cu teamă 
chipurile celor care-l priveau şi stăteau înşiraţi de-a lungul 
sabordului. 

După ce fu depus pe punte, câinele nu se opri ca să-i 
mulţumească salvatorului său. Işi scutură blana şi porni să alerge 
peste tot, căutându-şi stăpânul. Bărbatul şi femeia nu-şi putură 
stăpâni râsul. 

— Ai zice că e nebun de bucurie că l-am salvat, vorbi doamna 
Kennan. 

— Nu, îi zise soţul ei. Cred că nu e întreg la minte. Să spunem 
că i-a ruginit o rotiţă. Pun pariu că nu se va opri din alergat decât 
când va cădea epuizat. 

De fapt, Jerry fugea în dreapta şi în stânga, la tribord, la 
babord, în faţă şi în spate, agitându-şi bucata de coadă şi 
privindu-i prieteneşte pe toţi zeii cu două picioare pe care îl 
întâlnea. 

Dacă s-ar fi gândit puţin, s-ar fi mirat de numărul mare al 
albilor de la bord. Erau cel puţin treizeci, fără a-i mai lua în 
consideraţie şi pe ceilalţi zei, care nu erau nici albi, nici negri, dar 
prin îmbrăcăminte şi prin atitudine demonstrau că rămâneau 
divinităţi. N 

Nu dădu însă peste Van Horn. În zadar îl mirosi pe bărbatul din 
faţa lui, din buncărul unde doi bucătari chinezi îi vorbeau într-o 
limbă necunoscută. Nu-l găsi pe stăpânul său nici în cabine, nici 
în sala maşinilor, unde se simțeau foarte tare mirosurile de ulei şi 
de benzină. d 

Nu-l găsi nicăieri, în nici un colţ al vasului. În zadar încerca să-i 
adulmece prezenţa pe acolo. 

Se duse lângă cârmă, se aşeză şi începu să-şi exprime 
dezamăgirea printr-un urlet trist. Un zeu alb, evident 
comandantul, care purta o şapcă din pânză şi o uniformă brodată 
cu fir auriu, îi adresă câteva cuvinte. 

Imediat Jerry, care ştia să se poarte, îşi lăsă jos urechile, îi 
rânji politicos, îşi mişcă bucata de coadă şi înaintă spre el. Mâna 
zeului alb se îndrepta către capul său ca să-l mângâie, când 
doamna vorbi într-o limbă necunoscută câinelui. 

Deşi nu înţelegea cuvintele, pricepu că era vorba de un ordin, 
pentru că zeul alb îşi retrase brusc mâna cu care urma să îl 

mângâie. Se ridică şi îi arătă cu degetul lui Jerry un loc spre care 
îl îndemna să se îndrepte. Terierul irlandez înţelese că trebuie să 
se apropie de femeie. 

De fapt, aceasta îi spusese zeului alb: 

— Trimite-l la mine, te rog, căpitane Winters. 

Jerry se agită, fericit să asculte de cineva şi ar fi mers cu capul 
înainte către mâna întinsă a femeii, pentru a fi mângâiat, dacă 
ea nu ar fi arătat într-un mod atât de ciudat. In timp ce se 
îndrepta către ea, se opri la jumătatea drumului şi, arătându-şi 
colții, se dădu înapoi. 

Până atunci nu mai văzuse decât negrese. Fusta ei, umflată de 
vânt, îi amintea de pânza cea mare de pe Arangi, atunci când 
aceasta făcea zgomot, iar catargul pârâia, ameninţându-l cu 
pericolul că-i va cădea în cap. 

Cuvintele pronunţate de doamnă păreau plăcute, dar fusta 
înfiorătoare flutura neîncetat în vânt. 

— Ce câine caraghios! râse ea. N-o să te muşc, micuţule... 

Soţul ei, întinzând hotărât mâna către Jerry, îl chemă la el. 
Terierul irlandez fu extaziat să simtă mângâierile zeului alb şi îi 
linse mâna. 

Apoi, Harley Kennan îi făcu semn să se îndrepte către soţia lui 
care, aşezată pe un şezlong de pe punte, se apleca înainte, cu 
braţele deschise către el. 

Jerry ascultă, porni către ea cu urechile lăsate, cu gura 
zâmbitoare. Inainte însă ca doamna să-l atingă, vântul îi umflă 
iar fusta şi câinele sări înapoi, mârâind. 

— Nu din cauza ta îi e frică, Villa, îi spuse atunci soţul ei, ci din 
pricina fustei. N-a mai văzut niciodată aşa ceva! 

— N-o să-mi spui, zâmbi doamna Kennan, că aceşti canibali, 
colecționari de capete, care trăiesc prin locurile din jurul nostru, 
întreţin crescătorii de câini şi îngrijesc rasele nobile. Micul nostru 
aventurier este un terier irlandez adevărat, aşa cum Ariel este o 
goeletă construită din lemn de pin de Oregon. 

Harley Kennan începu să râdă şi Villa se luă după el. Jerry 
înţelese că avea în faţa lui un cuplu de zei albi fericiţi şi simţi şi el 
nevoia să fie vesel. 

Din proprie iniţiativă se apropie de doamnă, atras de mirosul 
parfumului şi de alte miresme necunoscute pe care le sesizase 
încă de pe plajă. Dar o altă rafală de vânt umflă fusta ei şi se 
dădu înapoi, însă mai puţin ca până atunci. Se zbârli, dar nu-şi 
mai arătă colții. 

— Îi e frică de fustă, insistă Harley. Priveşte-l! Ar vrea să se 
apropie de tine, dar fusta îl îndepărtează. Strânge-o puţin, ca să 
nu se umfle şi să vedem ce va urma. 

Villa Kennan făcu ceea ce i se sugeră şi Jerry, apropiindu-se 
precaut, îşi lăsă capul în jos şi se bucură de mângâierile ei, 
mirosindu-i în acelaşi timp încălţămintea. Recunoştea ca fiind 
cea ale cărei urme le sesizase în satul ruinat de pe țărm. 

— Nu există nici o îndoială, vorbi Harley. A fost selecționat de 
către albi şi crescut de ei. Ce poveste ciudată trebuie să fie viaţa 
lui! Sunt sigur că, dacă ar putea să ne spună prin ce a trecut 
până azi, am sta să-l ascultăm zile întregi. In mod cert nu a 
cunoscut doar negri în viaţa lui. Să vorbim cu Johnny! 

Johnny îi fusese recomandat domnului Kennan de către 
Comisarul-Rezident al insulelor Solomon, din Tulagi, pentru a 
servi ca pilot pe Ariel şi a conduce vasul pe acea porţiune a 
traseului său. 

Pilotul se apropie zâmbitor şi imediat Jerry îşi schimbă 
atitudinea. Trupul său tresări sub mâna Villei Kennan, care-l 
mângâia. Se îndepărtă de ea pentru a se apropia de negru cu o 
expresie sfidătoare. A 

Urechile nu şi le cobori, gura nu-i era zâmbitoare. Il cerceta pe 
Johnny foarte atent şi îi mirosea pulpa piciorului. Făcu dovada 
unui mare dispreţ faţă de negru şi, după scurta lui inspecţie, 
reveni lângă doamna Kennan. 

— Ce-ţi spuneam eu? îi zise soţul ei, cu un aer triumfător. 
Distinge oamenii după culoarea pielii! E, în mod cert, câinele 
unui alb, care l-a dresat astfel. 

— Pe cuvântul meu! făcu Johnny. Eu cunosc aşa câine. Eu 
cunosc tata şi mama lui. Mare stăpân domnul Haggin, trăieşte la 
Meringe, cu tata şi mama lui. 

Harley Kennan scoase un strigăt de mirare. 

— E firesc! făcu el. Comisarul mi-a vorbit despre povestea 
asta. Vasul Arangi, pe care l-au capturat oamenii din Somo, 
venea de la plantaţia Meringe. Johnny a recunoscut câinele ca 
fiind din rasa lui Haggin din Meringe. Dar de atunci a trecut ceva 
timp. Pe vremea aceea animalul din faţa noastră era doar un 
căţel. Fireşte, e câinele unui alb! 

— Uiţi de dovada cea mai evidentă, glumi doamna Kennan. 
Câinele poartă dovada cu el. 

Harley îl examină cu atenţie pe Jerry. 

— E evidentă, insistă doamna. 

După ce îl cercetă şi a doua oară, mai atent, Kennan clătină 
din cap. 

— Nu văd nimic neobişnuit. _ 

— Dar coada? strigă femeia. In mod cert, indigenii nu se 
distrează scurtând cozile câinilor. Nu-i aşa, Johnny? Oamenii din 
Malaita taie cozile câinilor? 

— Nu, răspunse convins Johnny. Domnul Haggin din Meringe 
taie. Pe cuvântul meu! 

— Atunci, în faţa noastră se află singurul supravieţuitor de pe 
Arangi, concluzionă doamna. Nu-i aşa, domnule Sherlock Holmes 
Kennan? 

— Servitorul dumneavoastră, doamnă Sherlock Holmes, îi 
răspunse el vesel. Nu-ţi mai rămâne decât să ne conduci până la 
capul lui La Perouse. Se ştie că şi l-a pierdut pe undeva, prin 
apropierea insulei acesteia. 

Nimeni nu bănuia că Jerry trăise o vreme lângă un oarecare 
Bashti, nu departe de coasta aceea, care, în Somo, la ora 
respectivă stătea în mod cert în coliba lui meditând cu un cap pe 
genunchi. Capul acela era chiar al marelui navigator. Povestea 
lui fusese uitată de multă vreme de descendenţii celui care i-l 
tăiase. 

CAPITOLUL XXI 
FRUMOASA DE PE ARIEL 


Eleganta goeletă cu trei catarge care urmărea să facă 
înconjurul lumii, plecase din San Francisco de un an. Jerry, aflat 
într-o asemenea companie, a zeilor albi, o găsea incomparabilă. 
Nava nu avea dimensiunile reduse ca ale lui Arangi şi nici nu 
găseai pe acolo un mare număr de negri. Singurul de la bord era 
Johnny, ceilalţi fiind zei albi. 

jerry îi vedea pe aceştia peste tot. La cârmă, la pază, 
măturând puntea, lustruind obiectele din alamă, făcând 
manevre. Exista însă o deosebire între ei. Erau zei şi zei, iar Jerry 
sesiză în curând ierarhia din acel Olimp. 

Cei care munceau şi făceau manevrele erau sub comanda 
căpitanului şi a celor doi ofiţeri îmbrăcaţi în uniforme albe şi 
împodobiţi cu aur. La rândul lor, aceştia ascultau de Harley şi 
Villa Kennan. Dintre ultimii doi, terierul nu ştia care era mai 
important. Fără să mai piardă timpul ca să rezolve problema ivită 
astfel, el a acceptat dualitatea conducerii. Nici unul din ei nu 
părea să-l domine pe celălalt. Ei păreau să domnească asupra 
celorlalţi din jurul lor. 

N-ar fi adevărat să spunem că e destul să dai de mâncare unui 
câine ca să devii stăpânul lui. Harley sau Villa Kennan nu i-au dat 
mâncare lui Jerry şi totuşi acesta pe ei i-a ales ca stăpâni, pe ei i- 
a iubit şi servit, chiar mai bine decât stewardul japonez care-i 
pregătea zilnic hrana. 

Spre deosebire de alţi câini, terierul ştia să delimiteze pe cel 
care îi servea masa de cel care i-o comanda. În subconştientul lui 
exista noţiunea precisă că nu doar el, ci toţi oamenii de la bord le 
datorau hrana lui Harley şi soţiei lui. Ei îi conduceau. Căpitanul 
Winters putea da ordine marinarilor, dar asculta de Harley 
Kennan. 

Aşa fusese obişnuit el dintotdeauna, atât cu domnul Haggin, 
cât şi cu Van Horn, cu Bashti şi cu şeful vrăjitorilor din Somo. Se 
ataşă deci de cei doi zei albi importanţi şi fu tratat în consecinţă. 

Van Horn, pe vasul Arangi şi Bashti, în Somo, îl proclamaseră 
tabu. La fel se întâmplă şi la bordul lui Ariel. De la Sano japonezul 
şi numai de la el primea terierul mâncarea. Nu trebuia să 

accepte nimic de la altcineva. Cei de la bord nu trebuiau să-i dea 
biscuiţi, sau să-l invite la o plimbare pe țărm. Nu aveau voie nici 
să se joace cu el sau să-l fluiere ca să fugă dintr-un capăt în altul 
al punţii. 

Jerry, care prin firea lui se considera câinele unui singur 
stăpân, acceptă uşor acea stare de lucruri. Desigur, existau 
nuanţări şi el înţelegea foarte bine aşa ceva. Astfel, le-a permis 
celor doi ofiţeri să-l salute printr-un „Halloo!” şi chiar să-l atingă 
pe cap. 

Căpitanul Winters avea voie să-i frece urechile, să-i strângă 
laba şi să i-o scuture bărbăteşte, să-l bată cu palma pe spate şi 
chiar să-l apuce de bot. Dar întotdeauna când soţii Kennan 
apăreau pe punte, căpitanul îl lăsa în pace. 

Villa îl necăjea cu tot felul de glume, dar el nu se supăra 
niciodată. li băga înăuntru vârfurile urechilor, îl punea să stea în 
două picioare, ţinându-şi echilibrul prin mişcarea labelor din faţă. 
Uneori îi sufla în faţă şi în nas. 

Harley Kennan se apropia de el când dormea pe fusta soţiei 
sale Villa şi îl gâdila pe pernele labelor, făcându-l să dea 
inconştient din picioare până când se trezea, distrându-şi astfel 
stăpânii. 

Seara, pe punte, ea îşi acoperea picioarele cu o cuvertură, 
simulând astfel o creatură care se apropia de Jerry. Acesta părea 
speriat şi pornea la atac împotriva a ceea ce trebuia luat drept 
un duşman. Jocul era însoţit de hohote de râs presărate de 
ţipete, când el strângea prea tare cu colții. Se termina 
întotdeauna cu mângâieri şi terierul ajungea în braţele doamnei. 
Cine altul se juca astfel cu ea pe puntea vasului Ariel? Jerry nu şi- 
a pus niciodată o asemenea întrebare, dar îşi dădea seama de 
favoarea ce i se făcea. 

Intr-o zi a descoperit un joc foarte plăcut. Se apropia de ea 
adulmecând, într-un gest de mare afecţiune. Apoi se ciocneau 
nas în nas, până când ea se retrăgea ţipând. Din întâmplare, 
repetă jocul şi îşi dădu seama de efect. De atunci, de câte ori ea 
îl necăjea prea tare, înainta către ea cu botul înainte şi o 
împingea, dându-i capul pe spate. După un timp, constatând că 
orice asemenea acţiune a lui se termina mereu în braţele ei, iar 
Villa continua a se juca trăgându-l de urechi, prinse un gust 
deosebit pentru acele distracţii copilăreşti. 

Orice câine îşi adoră stăpânul. Mai fericit ca toţi ceilalţi, Jerry 
avea doi zei care, deşi îl comandau, îl iubeau foarte mult. Dacă 

ar fi vrut cineva să le facă un rău soţilor Kennan, el şi-ar fi dat şi 
viaţa ca să-l împiedice. Nu trăia pentru ca să aibă mâncare, un 
adăpost, un refugiu confortabil. Trăia pentru iubire şi s-ar fi 
sacrificat bucuros pentru stăpânii săi. 

In Somo, Jerry i-a uitat foarte greu pe domnul Haggin şi pe Van 
Horn. În satul acela de canibali, vieţii sale îi lipsea ceva. 
Dragostea. Doar afecțiunea putea vindeca o rană sufletească. La 
bordul lui Ariel aceasta se cicatrizase repede. Nu-i uitase pe Van 
Horn şi pe domnul Haggin, dar amintirea lor şi regretul pentru că 
lipseau deveniră mai puţin dureroase. Jerry îi visa tot mai rar pe 
foştii lui stăpâni... 

CAPITOLUL XXII 
NOII ZEI 


Ariel, urmând coastele insulei Malaita, înainta încet spre nord 
prin lagunele delimitate de recifuri şi de țărm. Vasul se aventura 
prin trecători atât de strâmte şi de accidentate, că Winters 
pretindea că i se albea părul tot mai mult cu fiecare zi care se 
scurgea. Aruncau ancora în faţa fiecărei fortificaţii de pe 
insuliţele din recifuri de corali şi în dreptul oricărei plantaţii de 
arbori unde existau urme ale canibalilor. 

In acest timp, Jerry nu a fost învăţat să răspundă la un alt 
nume. 

— Trebuie să-l strigăm într-un fel, îi zise Harley soţiei sale. 
Fără îndoială că Haggin i-a pus un nume înainte de a-l îmbarca 
pe Arangi. De aceea aş vrea să ne întoarcem la Tulagi şi să ne 
informăm despre asta. 

— Cu ce ne ajută aşa ceva? 

— Ne ajută enorm, draga mea, îi răspunse el. Dacă după un 
naufragiu, salvatorii ţi-ar zice doamna Riggs ori domnişoara 
Maupin sau, mai familiar, Topsy? Dar dacă mie mi-ar spune 
Benedicte, Arnold, Judas ori Haman? Mai bine nu-i punem nici un 
nume până nu i-l găsim pe cel adevărat. 

— Totuşi trebuie să-l strigăm cumva, obiectă ea. Nu mi-l pot 
imagina fără nici un nume. 

_ — Atunci pune-i mai multe, dar nu-l striga de două ori la fel. 
Intr-o zi spune-i Câine, în alta Domnule Câine, apoi Aventurierul 
şi aşa mai departe. 

Astfel Jerry, care nu-şi mai ştia numele, fu chemat în toate 
felurile. Răspundea la fiecare apel, mai ales dacă era rostit cu 
intonaţii călduroase. 

Era dezamăgit însă că nu putea să-şi folosească vocabularul. 
Nimeni dintre cei de la bord nu cunoştea limbajul lui Nalasu. Tot 
vocabularul bogat al lui Jerry, progresele făcute în modul de a-l 
folosi, lucrul care-l făcea să fie altfel decât toţi ceilalţi câini, s-au 
dovedit inutile acolo. Nimeni nu-i vorbea ca Nalasu, nici măcar 
nu bănuia existenţa unui limbaj bazat pe intonaţia lătratului. 
Totul se pierduse o dată cu moartea bătrânului orb. 

In zadar încercă terierul să comunice cu zeiţa lui. Aşezat pe 

labele din spate, cu capul aplecat în faţă şi ţinut de mâinile Villei, 
îi vorbea fără încetare, dar nu primea nici un răspuns. 

Prin intermediul sughiţurilor, urletelor, gemetelor şi lătrăturilor 
ori altor zgomote provocate de laringele său, încerca să-şi spună 
povestea. Ea se dovedea tare binevoitoare. Işi plinea urechea 
chiar lângă botul lui, astfel că îi ajunseră câteva fire din părul ei 
chiar în gură. In ciuda eforturilor, nu înţelegea nimic din ce-i 
spunea el, deşi tare mult ar fi dorit să afle. 

— Oh! Domnule soţul meu, zise ea într-o zi, câinele acesta 
vorbeşte. Ştiu că vorbeşte. Imi spune povestea lui, dar nu i-o pot 
înţelege. 

Harley se arătă sceptic. Intuitiv, soţia lui ghicise corect. 

— Sunt sigură de ce spun, continuă ea. El ne-ar povesti 
întâmplările prin care a trecut dacă noi am putea să-l înţelegem. 
Nici un câine nu mi-a mai vorbit în felul acesta. Imi povesteşte 
viaţa lui, sunt sigură. Câteodată mi se pare că-şi exprimă 
bucuria, dragostea, mândria, spiritul de luptă. Altă dată e 
supărat, revoltat, trist sau disperat. 

— Fireşte, făcu Harley liniştit, un câine civilizat, care se pierde 
printre canibalii din Malaita, trebuie să aibă toate stările 
sufleteşti pe care şi le închipuie o frumoasă femeie de rasă albă, 
scumpa şi minunata Villa Kennan. Dar, draga mea, în realitate nu 
e decât glasul mării pe care-l asculţi într-o scoică, adică glasul pe 
care tu i-l atribui scoicii. 

— Totuşi... 

— Nu ai dreptate, draga mea Villa. intuiţia este o facultate 
mintală periculoasă, pentru că ne îndepărtează de realitate. 

— Văd că râzi de mine cu toată superioritatea inteligenţei tale 
masculine. Dar eu nu mă înşel... 

Se opri, ca să găsească un cuvânt potrivit pentru a-şi exprima 
exact gândul. Negăsindu-l, îşi puse mâna în dreptul inimii. 

— Deci suntem de acord! zise el vesel. Este exact ceea ce 
voiam eu să spun. Inima se poate impune uneori în faţa minţii şi 
întotdeauna i se dă dreptate, deşi se demonstrează că, de cele 
mai multe ori, greşeşte. 

Harley Kennan n-a vrut niciodată să creadă ce pretindea soţia 
lui în ceea ce privea limbajul lui Jerry. A considerat lucrul acela 
ca o iluzie poetică şi sentimentală manifestată de iubita lui Villa. 

Dar frumosul terier irlandez cu blana roşcată şi linsă avea 
darul vorbirii. 

Dacă nu putea să-şi folosească limbajul, cel puţin îi înţelegea 

repede pe ceilalţi. Fără efort, doar prin practică, a prins din zbor 
modul de vorbire folosit la bordul lui Ariel. Din păcate, acesta nu 
corespundea deloc celui pe care îl inventase Nalasu, ceea ce îl 
încurca pe Jerry, deoarece nu se putea exprima. 

Zeița lui era chemată în trei feluri: Villa, doamna soţia mea şi 
doamna Kennan. Cel puţin aşa auzea când o striga cineva. El nu 
avea cum să exprime numele acelea. Numai zeii albi vorbeau 
folosind acel limbaj. Dimpotrivă, cel inventat de Nalasu fusese un 
compromis între felul de a comunica al zeilor şi cel al câinilor, 
astfel că om şi animal puteau discuta împreună. 

Află şi numele diferite ale zeului: domnul Kennan, Harley, 
Căpitanul Kennan şi, foarte rar, în intimitate, domnul soţul meu 
sau altele. j 

Nici pe acestea nu le putea folosi. Işi aminti de nopţile liniştite, 
când vântul nu clătina nici o frunză, cum discuta încet cu Nalasu 
prin intermediul lătrăturilor sale. Bătrânul orb stătea atunci chiar 
la o distanță de o sută de paşi de el. 

Intr-o zi, stăpâna lui, care-şi usca părul la soare, după ce 
înotase puţin, se aplecă asupra lui, ținându-i capul în mâini ca să- 
| împiedice să o lingă pe faţă. Ea se distra îngânându-i un cântec. 

In altă zi, ea începu iar cântecul acela, chiar lângă urechea lui. 
Jerry făcu atunci un lucru surprinzător. Până atunci nu mai făcuse 
în mod conştient aşa ceva. Acţionă împotriva voinţei lui, împins 
de puterea instinctului, aşa cum se scutura după ce ieşea din 
apă sau dădea din labe prin somn când era gâdilat pe pernuţele 
acestora. 

In vreme ce vocea cântăreţei îi producea vibrații dulci în 
ureche, stăpâna lui dispăru din privire şi el se lăsă furat de 
farmecul modei. 

Era plecat atât de departe, că aproape brusc, fără să-şi dea 
seama, îşi retrase capul dintre mâinile care îl înconjurau şi, 
ridicându-şi botul la patruzeci şi cinci de grade, începu să se 
balanseze uşor şi să respire zgomotos, marcând astfel ritmul 
melodiei. Cu o mişcare rapidă, botul lui se îndreptă în sus, îşi 
deschise gura şi scoase sunete tot mai înalte, care după un timp 
se stinseră. 

Nu era decât începutul. De atunci, Jerry a căpătat porecla de 
Micul Cântăreț. Villa Kennan a sesizat imediat în urletele lui 
aptitudini vocale pe care a încercat să le dezvolte. Când se aşeza 
jos, îl invita cu un gest al mâinii: 

— Vino, Micule Cântăreț. 

El se apropia, se aşeza lângă ea, trăgând în piept mirosul 
plăcut al părului ei. şi punea capul lângă al ei, îşi ridica botul şi 
începea să urle uşor după ea, căci Villa dădea tonul melodiei. 
Odată ce începea, cânta alături de doamna Kennan cât voia ea. 

Cânta, într-adevăr. Jerry era apt să vorbească, de aceea învăţă 
curând să tragă aer în piept şi să-i dea drumul modulând 
sunetele pe care le scotea. Putea să le reducă intensitatea până 
când păreau nişte şoapte, apoi să le exprime iar cu putere, să 
accelereze ori să încetinească ritmul, după cum îi cerea cea care 
îl conducea. 

Terierul irlandez se bucura de cântecul său, la fel cum 
fumătorul de opiu gustă fericirea viselor sale. De fapt şi câinele 
se transpunea într-o altă lume, deşi stătea cu ochii deschişi, iar 
miresmele din părul zeiţei lui îl învăluiau, în timp ce vocile lor se 
contopeau melancolic. 

Se pierdea în clipele acelea într-o lume necunoscută evocată 
de cântec. li reveneau în memorie toate suferinţele lui, dar 
acestea nu-i mai provocau durere. Il cuprindea o tristeţe plăcută, 
care-l ducea departe de Ariel, vasul ancorat într-una din 
numeroasele lagune. 

In momentele respective îl năpădeau imaginile. Se vedea, în 
noaptea rece, singur pe o colină pustie, iar urletul său dezolat se 
ridica până la stele. În depărtarea întunecată se auzea cum îi 
răspundea o voce plângătoare şi alte glasuri triste se ridicau de 
pretutindeni, apropiate sau îndepărtate, umblând noaptea cu 
lamentările lor. Acolo era întreaga lui rasă şi, fără să-şi dea 
seama de ce, o simţea alături de el. 

Nalasu, când îl învățase acel mod de comunicare, făcuse apel 
la inteligenţa lui. Villa însă, fără a înţelege profunzimea actelor 
ei, reuşea să-i cucerească inima şi să-i trezească amintirile cele 
mai profunde. 

Câteodată umbre şi forme nedefinite se detaşau din noapte şi 
se mişcau cu viteză, ca nişe năluci. Ca prin vis, le auzea asemeni 
unor lătraturi ale haitei. Sângele îi pulsa mai tare în vene şi în el 
se trezea instinctul de vânător, iar urletul stins devenea plâns. 

işi retrăgea capul de lângă pletele stăpânei sale, dădea din 
labe de parcă alerga într-o cursă. In momentele acelea depăşea 
hotarul timpului şi al realităţii pentru a se lăsa cucerit de vis. Se 
avânta, astfel, în mijlocul haitei fantasmagorice. 

Mulţi oameni au căutat să ajungă în lumea vedeniilor folosind 
grăunţe de mac sau sucul de cânepă. Asemeni lor, Jerry încerca 

să-şi găsească plăcerea când Villa Kennan, luându-l în braţe, îl 
atingea cu părul el şi îl ducea, cu melodiile ei, prin spaţiu şi timp, 
până la începuturile lumii pe care o cunoştea. 

Senzaţiile acelea nu se declanşau însă întotdeauna când se 
porneau să cânte amândoi. De obicei se formau numai anumite 
impresii, destul de vagi. Abia mai târziu începeau adevăratele 
viziuni. In mod cert însă, nălucile triste ale amintirilor îl 
înconjurau. 

li apăreau astfel, în faţa ochilor, chipurile lui Van Horn şi al 
domnului Haggin. Uneori se întâlnea, în felul acela, cu Terrence, 
Biddy, Michael, alerga alături de ei pe îndepărtata plantație de la 
Meringe. 

— Scumpa mea, îi zise într-o zi Harley soţiei sale, după un 
asemenea duet, din fericire pentru el, nu eşti un dresor de 
profesie ori doamna care prezintă pe scenă un animal inteligent. 
Ai putea totuşi să-l prezinţi într-un spectacol de music-hall. 

— Dacă aş face-o, îi răspunse ea, sunt convinsă că ar fi fericit 
să asculte tot ce-i poruncesc eu. 

— Ar fi într-adevăr un lucru extraordinar, ripostă Harley. 

— Adică? 

— Ar fi singurul caz pe care îl cunosc când animalul ar vrea să 
muncească din plăcere şi şi-ar iubi dresorul. 

— Credeam că demult nu mai folosim nişte cuvinte atât de 
crude. 

— Publicul îşi poate imagina că animalul îşi iubeşte dresorul, 
dar în nouăzeci şi nouă la sută din cazuri se înşală. 

Villa oftă şi zise: 

— Inseamnă că, din păcate, va trebui să abandonez strălucita 
carieră care mă aştepta chiar în momentul când ai descoperit ce 
dresoare minunată aş putea fi. Numele meu ar fi fost scris cu 
litere mari pe atâtea afişe! 

— Da... Villa Kennan, marea soprană şi Micul Cântăreț, câinele 
tenor, făcu Harley. 

Amândoi izbucniră în râs şi Jerry le împărtăşi bucuria, a cărei 
cauză nu o cunoştea. El era însă bucuros că îi vedea veseli. 

Terierul irlandez găsise ceea ce, prin firea lui, îşi dorise cu 
atâta ardoare: dragostea unui zeu. Convins de dualitatea 
suveranităţii lor la bordul lui Ariel, îi iubea pe amândoi, pe Villa şi 
pe Harley. Dar, fiindcă ea reuşea, prin magia ei, să ajungă la 
inima lui, să-l poarte prin ţinuturi necunoscute, o iubea mai mult 
decât iubise pe oricine altcineva, cu excepţia lui Van Horn. 

_ CAPITOLUL XXIII 
VANATOAREA LUI JERRY 


Aflat la bordul lui Ariel, Jerry a aflat repede că fugăritul negrilor 
nu mai era permis. Dornic să le facă pe plac noilor săi zei şi să-i 
servească, a profitat de prima ocazie ca să atace un grup de 
negri veniţi cu o barcă pentru a vizita nava. Un strigăt al Villei şi 
un ordin al lui Harley l-au oprit însă. Convins că era la mijloc o 
greşeală, a sărit totuşi pe unul din negri, dar o comandă mai 
hotărâtă, a domnului Kennan l-a făcut să vină, cuminte, 
agitându-şi bucata de coadă, la locul lui. Nu ştia ce să găsească 
pentru a fi iertat. Până la, urmă i-a lins mâna lui Harley, care voia 
să-l mângâie. 

Apoi l-a chemat Villa şi l-a ţinut lângă ea, strângându-l de bot 
cu mâinile, privindu-l în ochi, lipindu-şi faţa de el şi explicându-i 
foarte serios cât de rău era pentru că se lua de indigeni. Ea îi 
spunea că nu era un vulgar câine sălbatic, ci un terier din rasa 
cea mai pură şi că nu trebuia să-i atace pe cei lipsiţi de apărare. 
O asculta cu cea mai mare atenţie, fără să înţeleagă cuvintele 
pronunţate de ea, dar ghicindu-le sensul. 

In limbajul folosit la bordul lui Ariel, întâlnise de mai multe ori 
cuvântul „rău”, care se auzi şi în discursul ţinut pentru el de Villa. 
„Rău” echivala, pentru el, cu „nu trebuie” şi însemna deci un 
tabu. 

Din moment ce aşa doreau zeii lui, era obligat să-i asculte. Nu 
trebuia să sară pe negri. Era păcat, dar nu avea ce face. 
Altădată, Van Horn îl îndemna să-i fugărească. Jerry nu se gândi 
chiar în felul acela, dar ajunse la aceleaşi concluzii. 

Pentru el, a iubi un zeu însemna a-l servi. Se bucura că le era 
de folos. La el, a servi însemna a asculta ce voiau ei. li părea, 
desigur, rău că nu mai putea să mârâie şi să-i apuce de picioare 
pe băştinaşii care treceau pe lângă el. 

Fiecare lucru la timpul său. Avea să facă o nouă experienţă în 
acest sens. 

Astfel, într-o zi când Villa Kennan simţi nevoia să facă baie în 
apa rece şi înspumată a unui râu, Johnny, pilotul negru din 
Tulagi, făcu o greşeală. Harta indica la o milă distanţă locul unde 
râul Suli se vărsa în mare. Pe hartă nu mai figura altceva pentru 

că nici un alb nu explorase până atunci regiunea aceea. 

Când Villa vru să facă baie, soţul ei îi ceru părerea lui Johnny, 
iar el îi răspunse: 

— Pe aici nu sunt negri. Nu vă deranjează nimeni. Oamenii 
junglei mult mai departe. 

Astfel, o barcă se duse până pe țărm şi, în timp ce marinarii 
rătăceau la umbra cocotierilor de pe plajă, Villa, Harley şi Jerry 
urcau pe firul apei, parcurgând un sfert de milă până când 
întâlniră în drum un heleşteu. 

— Trebuie să fim foarte prudenţi, zise Harley, scoțând din 
tocul de piele revolverul automat, pe care-l puse deasupra 
grămezii de haine. N-ar fi exclus ca vreun negru rătăcit pe aici să 
ne atace. 

Villa, intrată până la genunchi în apă, îşi ridică ochii către 
bolta deasă şi întunecoasă pe care jungla o făcea deasupra lor şi 
care abia putea fi străbătută de câteva raze de soare. Simţi că o 
trec fiorii: 

— E locul perfect pentru o tâlhărie. 

Râse apoi şi, luând apă în palme, aruncă stropii îngheţaţi către 
soţul ei. Acesta se aruncă după ea. 

jerry rămase un timp lângă hainele lor, urmărindu-le 
zbânţuiala. Un fluture imens îi atrase apoi privirea. Puțin mai 
târziu, fugea prin junglă după un şobolan de pădure. Urmele 
lăsate de acesta nu erau chiar recente. Ştia lucrul acesta. Numai 
că în adâncul său se trezeau toate instinctele pe care le credea 
pierdute: cel de a vâna, cel de a pândi şi cel de a căuta vietatea 
ce avea să-i servească drept hrană. Se distra în felul acela, 
procurându-şi singur mâncarea, deşi de multe secole aceasta îi 
fusese oferită de mâna omului. 

Folosindu-şi astfel facultăţile pe care le considerase inutile, 
dar care trăiau în el, dornic de ţopăială, se avânta după 
şobolanul de pădure, cu întreaga atenţie a vânătorului. 

Urmele pe care le cerceta se încrucişară cu altele, mai 
proaspete. Jerry fu străbătut parcă de un şoc electric. Se opri 
brusc. Nările lui adulmecaseră locul pe unde trecuse un negru. 
Era un miros ciudat, cum nu mai întâlnise până atunci. 

Nu se mai avântă după şobolan, ci porni pe noua pistă, mânat 
de curiozitate. Nu se temea pentru soarta lui Harley sau cea a 
Villei nici măcar atunci când dădu peste străinul care, evident, 
surprins că le auzea glasurile, stătea pe loc şi nu ştia ce să facă. 
Foarte nervos, fără a fi însă îngrijorat, Jerry urmărea noua pistă 

ca să se distreze. 

Işi auzea din când în când stăpânii ţipând şi râzând. Se bucura 
şi el. Dacă ar fi avut cum să-şi exprime senzațiile pe care le trăia, 
ar fi declarat că nici un sunet nu era la fel de armonios precum 
cele scoase de vocea Villei Kennan ori de glasul lui Harley. 
Aceasta, evident, din cauza iubirii şi grijii pe care li le purta. 

Văzându-l pe negru, care stătea în apropierea eleşteului, Jerry 
fu cuprins brusc de îngrijorare. Cineva cu intenţii bune nu s-ar fi 
comportat ca el. Se târa pe pământ, aşteptând clipa potrivită ca 
să facă un rău. Pândea de după o rădăcină groasă, observându-i 
cu mare atenţie pe cei doi. Jerry se zburli şi se pregăti ca să se 
târască el. N 

Străinul îşi duse arma către umăr. |n zgomotul apei 
înspumate, în hohotele de râs, victimele păreau că se 
îndepărtează de el. Arma negrului nu era un model vechi, ca 
Snider, ci o modernă carabină Winchester cu repetiție. După cum 
o mânuia, se părea că se pricepea foarte bine să tragă cu aşa 
ceva. j 

Poziţia lui, chiar lângă copac, nu-l avantaja prea mult. Işi 
cobori arma şi se târî mai aproape de lac. Jerry se lăsă şi el mai 
jos şi îl urmă. Se deplasa chiar pe lângă sol şi nu putea fi văzut în 
nici un fel de străin. Când acesta se oprea, aşa făcea şi câinele. 
Când se deplasau, terierul irlandez avea grijă să se grăbească, 
astfel că distanţa dintre ei se micşora. Din când în când, părul de 
pe cap şi de pe umeri i se zburlea de furie şi ferocitate. Nu mai 
era câinele cu blana minunată care se lăsa legănat în braţele 
zeiţei. Devenise vânătorul dominat de instinctele primare, cum 
se vedea alături de părul despletit al stăpânei, în lumile ciudate 
unde îl purtau cântecele. Era făcut pentru luptă, o fiinţă 
sălbatică, pregătită să atace. 

Se pregătea de atac pe măsură ce se apropia. Uitase cu totul 
de tabu-ul impus la bordul lui Ariel asupra negrilor. Ştia doar că 
un pericol îi ameninţa pe stăpânii lui, iar pericolul venea de la 
străinul acela. 

Terierul se apropiase destul de mult de negrul care se 
pregătea să tragă. Putea sări. Carabina era fixată bine în umărul 
ucigaşului, când el se avântă înainte. Agil, fără zgomot, nu fu 
observat de duşmanul său decât atunci când, ca un proiectil, îi 
ateriză între umeri, venind din spate. În aceeaşi clipă, colții lui îl 
apucară de ceafă, dar prea aproape de baza muşchilor umerali 
ca să-i atingă coloana vertebrală. 

Speriat şi surprins, negrul apăsă pe trăgaci, iar din gât îi ieşi 
un urlet inuman. Aruncat cu faţa la pământ, se rostogoli apoi cu 
Jerry, care îi sfâşia obrajii şi o ureche, căci, spre deosebire de 
buldogii care, după ce îşi apucă prada, n-o mai lasă, terierii 
irlandezi muşcă des şi continuu. 

Când Harley Kennan, cu revolverul său automat, sosi acolo, îi 
găsi pe cei doi luptători, om şi câine, înlănţuiţi, zbătându-se pe 
pământ. Negrul, cu faţa plină de sânge, strângea între mâini 
gâtul terierului, care, apărându-se, îl zgâria cu ghearele labelor 
din spate. Nu mai erau ghearele unui căţel, ci puternicele arme 
ale animalului adult şi lăsau urme cumplite. Burta adversarului 
său era plină de sânge. 

Harley Kennan nu îndrăzni să tragă, căci luptătorii erau prea 
apropiaţi. Se îndreptă spre ei şi îi veni de hac negrului cu o 
lovitură dată cu patul puştii. Eliberat din strânsoare, Jerry se 
repezi să-l apuce de gât. Stăpânul său îl reţinu cu un gest şi o 
poruncă fermă. Terierul tremura de furie şi mârâia cu ferocitate. 
Se opri totuşi. Işi ridică privirea spre stăpânul său, îşi cobori 
urechile şi începu să dea din bucata de coadă. 

— Bun câine... bun câine, îi zise Harley, mângâindu-l. 

Jerry ştia că acele cuvinte însemnau că îşi servise bine zeul. 

— Ştii că tâlharul acesta se pregătea să ne împuşte? îi zise 
Harley soţiei sale, care se îmbrăca. Nu era decât la cincizeci de 
paşi, astfel că nu avea cum să nu ne nimerească. Şi ce armă are! 
Un Winchester... Un tâlhar cu o asemenea carabină trebuie să se 
priceapă bine să o folosească. 

— Şi de ce nu a tras în noi? întrebă ea. 

Soţul ei i-l arătă pe Jerry. 

Ochii ei străluciră. Inţelese tot. 

— Vrei să spui că... 

EI îi făcu un semn din cap. 

— Da. Micul Cântăreț l-a împiedicat. 

Se aplecă deasupra omului şi îl întoarse ca să-i arate rana de 
pe ceafă. 

— lată de unde l-a apucat mai întâi. Probabil că banditul avea 
degetul pe trăgaci şi-l ţintea pe unul dintre noi. Probabil că pe 
mine. Micul Cântăreț i-a dat planurile peste cap. 

Villa nu ascultă decât jumătate din cele ce-i spunea soţul ei, 
fiindcă era ocupată să-l strângă în braţe pe Jerry. li vorbea cu 
blândeţe, ca să-l liniştească şi să nu mai stea zburlit. 

Dar terierul începu să mârâie şi se pregăti să sară iar asupra 

ucigaşului când acesta mişcă şi, deşi ameţit, dădu să se ridice. 
Harley îi luă cuțitul pe care-l ascundea între piele şi centură. 

— Cum te cheamă? îl întrebă. A 

Dar negrul nu se uita decât la Jerry. În ochii lui se citea 
mirarea. Înţelesese că micul animal îi încurcase toate socotelile. 

— Pe cuvântul meu! îi zise el lui Harley. Câinele ăsta m-a 
zgâriat tare. 

Îşi pipăi apoi rănile de la gât şi de pe faţă, observând că albul 
avea carabina Winchester. 

— Dă-mi puşca! îi zise cu obrăznicie. 

— O să-ţi dau una în cap! îi răspunse Harley. 

Apoi, către Villa: 

— Nu pare a fi un melanezian. Unde a găsit o asemenea 
carabină? Şi ce îndrăzneală! Probabil că ne-a văzut când am 
aruncat ancora. Ştia de barca noastră de pe plajă... Şi totuşi voia 
să se distreze luându-le capetele şi ducându-le cu el în junglă. 

Se întoarse către negru. 

— Cum te cheamă? 

Nu primi însă un răspuns convenabil decât atunci când Johnny 
şi marinarii apărură, abia trăgându-şi sufletul după cât 
alergaseră. Văzându-l pe negru, pilotul îi zise lui Kennan: 

— Dă-mi-l mie pe omul ăsta! Dă-mi-l mie! 

— De ce? 

Johnny nu vru să răspundă. Abia când Kennan zise că, 
neîntâmplându-se nimic, îl va elibera pe necunoscut, pilotul 
protestă energic. 

— Poate tu duci băiatul ăsta la Casa Guvernator, la Tulagi, îi 
spuse el americanului. El e băiat rău, tare rău. Makawao numele 
lui. Guvernatorul îţi va da douăzeci de lire. Băiat rău, tare rău. El 
din Queensland. 

— Cum din Queensland? îl întrerupse Kennan. De acolo a 
venit? 

Johnny clătină din cap. 

— El mai întâi Malaita. De mult, tare de mult, vasul l-a luat ca 
să muncească în Queensland. 

— Este unul dintre negrii reveniţi din Queensland, îi explică 
Harley soţiei sale. Când Australia a decis să nu mai folosească 
negri, plantatorii i-au trimis pe toţi înapoi de unde veniseră. 
Acest Makawao făcea parte dintre ei. Era un om periculos, dacă 
avem în vedere ce spune Johnny, că guvernatorul dă pentru el un 
premiu de douăzeci de lire. 

Pilotul continuă să explice. Makawao era un om de temut. În 
Queensland făcuse patru ani de închisoare pentru furt, tâlhărie şi 
tentativă de omor. Trimis înapoi în insulele Solomon de către 
guvernul australian, a plecat ca recrut pe plantaţia din Buli. 
Urmărea, de fapt, să pună mâna pe arme şi muniții. 

După ce a încercat să-l ucidă pe administratorul de acolo, a 
fost pedepsit cu cincizeci de lovituri de bici şi un an de servitute 
penală. Întors la plantaţia din Buli ca să îşi termine timpul de 
muncă, a reuşit să-l ucidă pe proprietar şi, în absenţa 
administratorului, să fugă cu o balenieră. 

A luat cu el toate armele şi multă muniţie, capul victimei, zece 
recruți din Malaita, doi recruți din San Cristobal care ştiau să 
manevreze baleniera. El şi cei zece malaiteni nu s-ar fi descurcat 
pe mare şi nu ar fi reuşit să facă o călătorie lungă aşa cum 
puteau cei doi din Guadalcanar. 

Pe drum s-au oprit pe insuliţa Ugi. Au prădat magaziile şi i-au 
tăiat capul celui care le păzea, un metis tare de treabă. După ce 
au ajuns cu bine în Malaita, pentru că nu mai aveau nevoie de 
cei din San Cristobal, i-au ucis, i-au mâncat şi le-au păstrat 
capetele. 

— Pe cuvântul meu! El băiat tare rău! fu concluzia trasă de 
Johnny. Guvernatorul din Tulagi foarte mulţumit, dă douăzeci de 
lire pe el. 

— Viteazul meu Cântăreț, murmură frumoasa femeie la 
urechea lui Jerry. Fără tine... 

— Capetele noastre s-ar fi plimbat prin junglă la ora asta, 
adăugă Kennan. Makawao ocheşte bine. Câinele acesta nu e unul 
obişnuit, e o comoară! Şi unde mai pui că l-am certat pentru că 
se luase de negri... Ştia mai multe despre ei decât mine... 

— Dacă vreodată ni-l va cere cineva înapoi... 

Villa îşi completă fraza cu un gest semnificativ. 

Harley îi întări hotărârea cu un gest al capului. 

— In orice caz, dacă s-ar fi întâmplat nenorocirea şi capul tău 
s-ar fi plimbat acum prin junglă, s-ar fi consolat, adăugă el. 

— Consolat? 

— Sigur, pentru că ar fi fost alături de al meu. 

— Dragul meu! Dragul meu soţ! murmură ea cu lacrimi în 
ochi. Rămase privindu-l cu tandreţe, în timp ce în braţe îl 
strângea pe Jerry. Terierul irlandez lingea obrazul zeiţei sale cu 
limba lui roşiatică. 

CAPITOLUL XXIV 
ELDORADO 


După ce Ariel a părăsit Malu, aflat pe coasta nord-vestică a 
Malaitei şi marea întindere de uscat a dispărut, la rândul ei, din 
vedere în urma dârei înspumate lăsate de iaht, o parte din viaţa 
lui Jerry a luat sfârşit, scufundându-se în uitare o dată cu lumea 
aceea tenebroasă unde pierise Van Horn. Căci pentru terierul 
irlandez Malaita era un cap aşezat pe genunchii unui zeu primitiv 
şi gânditor, mai mare decât Bashti, care ţinea capul uscat la fum 
şi soare al lui Van Horn, frământat de neputinţa sa în a-i smulge 
secretele. 

Jerry nu-şi făcea probleme legate de acele mistere. Pentru el, 
marea insulă nu mai exista. | se părea un vis. Deşi el, o creatură 
vie, materială, cu greutate şi dimensiuni, o realitate de 
necontestat, încă se mai mişca printr-un spaţiu al umbrelor şi 
nălucilor, fantasmagorii ale neantului. 

Lumile acelea nedefinite dispăreau pentru el, ca să facă loc 
altora noi ce-l aşteptau. 

De atunci nu mai văzu niciodată insula sălbatică. Dar aceasta 
îi mai bântuia uneori visele, atunci când retrăia trecutul, 
începând cu distrugerea vasului Arangi, continuând cu orgiile 
canibale, până la fuga lui după moartea lui Nalasu, care 
dispăruse o dată cu coliba lui. Lucrurile acelea reprezentau 
pentru el un alt tărâm, ireal, care, dispărea ca fumul. 

Umbra şi fumul nu existau, nici Van Horn, al cărui cap se 
odihnea pe genunchii lui Bashti. Malaita adevărată, concretă şi 
pipăibilă dispăruse pentru totdeauna, ca Meringe şi căpitanul lui 
Arangi... 

De la Malaita, Ariel se îndreptă către vest, apoi spre nord, 
către Ongtong, Java şi Tasman, marii atoli de sub ecuator, care 
abia se văd pe harta Pacificului. După Tasman au pornit către 
Boungainville, de care îi separa o distanţă apreciabilă. Acolo au 
hotărât să meargă spre sud-est. Vremea liniştită i-a ajutat. Ariel a 
ancorat în cele mai multe porturi din insulele Solomon, de la 
Choiseul şi Ronongo până la Kulambangra, Vangunu, Pavavu şi 
Noua Georgie. A ajuns chiar şi în Golful celor O Mie de Vase. 

In cele din urmă, Ariel a aruncat ancora în nisipul de corali de 

pe fundul mării din portul Tulagi, unde se afla Comisarul Rezident 
al acelor insule. 

Pe mâna acestuia îl dădu Harley Kennan pe Makawao, care fu 
dus la închisoare şi pus în lanţuri până avea să fie judecat. 
Johnny primi o bună parte din recompensă, restul fiind dată 
celorlalţi oameni care veniseră alergând prin junglă ca să le sară 
în ajutor soţilor Kennan în acea zi de neuitat când Jerry 
împiedicase crima. 

— Ştiu cum îl cheamă, vorbi comisarul, aşezat între cei doi 
americani, în veranda locuinţei sale. Este unul dintre terierii lui 
Haggin, un domn care trăieşte lângă laguna Meringe. Părinţii 
câinelui sunt Terrence şi Biddy. Pe el îl cheamă Jerry. Eram de 
faţă când i s-a dat acest nume, când încă nu-şi deschisese ochii. 
Aşteptaţi, poate vi-l voi arăta pe fratele său Michael, care 
păzeşte negrii la bordul vasului Eugenia, o goeletă cu două 
catarge ancorată în amonte de Ariel. Stăpânul navei este 
căpitanul Kellar. Il voi ruga să-l lase pe Michael să debarce. Fără 
îndoială, Jerry este singurul supravieţuitor de pe Arangi. 

Tăcu puţin, apoi vorbi iar: 

— Când voi avea timp şi bani, îl voi vizita pe bătrânul şef 
Bashti, dar nu ca navele de coastă britanice. Voi lua cu mine 
forţele poliţiei negre şi câţiva voluntari albi. Nu vom bombarda 
colibe. Vom debarca într-un loc de pe insulă şi îi vom lua pe cei 
din Somo prin surprindere, în timp ce vasele vor ataca dinspre 
mare. 

— Şi veţi pedepsi un măcelului printr-un alt măcel, obiectă 
Villa Kennan. 

— Voi răspunde măcelul aşa cum o cere legea, replică imediat 
comisarul. Voi impune legea la Somo. Sper să nu se mai întâmple 
vreun accident şi să nu fie nimeni sacrificat, nici de o parte, nici 
de alta. Voi găsi capul lui Van Horn şi cel al secundului său, 
Borckman şi le voi aduce la Tulagi ca să le îngropăm creştineşte. 
II voi prinde pe bătrânul Bashti de pielea de după ceafă şi o să-l 
pun să asculte toate legile civilizaţiei. 

— Credeţi că se va prinde ceva de el? îl întrebă Villa. E destul 
de şiret ca să vă asculte în linişte cum îi citiţi legile englezeşti, 
care pentru el nu sunt decât o glumă. Toate atrocitățile pe care 
le-a comis îi vor fi iertate în schimbul unui jurământ pe care-l va 
călca. 

— Nu e aşa, scumpă doamnă Kennan. Chiar dacă mă va 
asculta foarte atent, nu va scăpa de plata a o sută de mii de nuci 

de cocos, a cinci tone de alte produse, o sută de pumni de 
monede-cochilii şi douăzeci de porci graşi. Dacă refuză să mă 
asculte şi vrea război, atunci o să-l zdrobesc mai întâi pe el, apoi 
satul lui. După aceea voi tripla amenda şi îi voi învăţa mai rapid 
legile noastre. 

— Şi dacă nu va voi să se bată, nici nu va asculta şi nu va plăti 
amenda? 

— Atunci Bashti va deveni oaspetele meu aici, la Tulagi, până 
îşi va schimba părerea şi va fi gata să plătească şi să înveţe ce 
trebuie. 

Astfel, Jerry îşi regăsi numele de altădată pe buzele noilor săi 
stăpâni şi îl revăzu pe fratele său, Michael. 

— Să nu spui nimic, îi şopti Harley soţiei sale când îl văzu în 
balenieră pe câinele cu blana aspră şi roşcată cum privea peste 
sabord. Să ne prefacem că nu ştim nimic şi că nici nu ne uităm la 
ei. 

Jerry, ocupat cu săpatul unei gropi în nisip, nici nu bagă de 
seamă venirea lui Michael. Era foarte absorbit de munca lui şi 
adulmeca în fundul gropii sale, din care nu ieşea decât bucata de 
coadă ce i se agita. 

La rândul său, Michael, obişnuit cu spațiul restrâns de la 
bordul vasului Eugenia, alerga pe plajă, nebun de bucurie, 
sărind, lătrând, adulmecând diversele arome sau prinzându-i în 
colți pe crabii cei mari de pe țărm. Aceştia fugeau din faţa lui şi îl 
amenințau cu cleştii lor puternici. 

Când ajunse la capătul plajei, în vreme ce comisarul îl 
prezenta pe căpitanul Kellar soţilor Kennan, Michael se întoarse 
şi porni în fugă înapoi. Alergând aşa de repede, nu observă 
coada lui Jerry care se vedea ieşind din nisip. Acesta însă l-a 
auzit că vine şi a ieşit chiar în clipa când trecea pe acolo fratele 
lui. S-au ciocnit şi s-au rostogolit unul peste altul. S-au ridicat 
imediat, zburliţi, arătându-şi colții, gata de luptă. 

S-au recunoscut, dar n-au vrut să o arate. Michael, obişnuit 
mai puţin cu aventurile, stăpânindu-se mai puţin, s-a apropiat 
însă foarte emoţionat de fratele lui, urlând încet şi jalnic. Apoi şi- 
a lipit blana de cea a lui Jerry. 

Acesta l-a lins vesel. Cei doi s-au îndepărtat puţin, ca să se 
privească mai bine. Păreau veseli. Işi puneau oare felurite 
întrebări? Plecară împreună, unul lângă altul şi începură să 
alerge fericiţi pe plajă. 

— N-am nici o îndoială, zise comisarul. Aşa aleargă părinţii lor. 

De câte ori nu i-am văzut! 

După zece zile în care au stat împreună, au trebuit să se 
despartă. Michael a venit la bordul lui Ariel şi cei doi câini au 
petrecut o minunată jumătate de oră. lahtul se pregătea de 
plecare. Când Ariel a început să se mişte, comisarul şi căpitanul 
Kellar, care se aflau şi ei la bord şi-au luat rămas bun şi au 
coborât în balenieră. 

— Spune-i adio fratelui tău, Jerry, a murmurat Villa, ţinându-l 
pe câinele care privea foarte trist cum se îndepărta 
ambarcaţiunea în care se afla fratele lui şi dispărea în zare, aşa 
cum se întâmplase, demult cu plaja din Meringe. 

jerry ştia ce înseamnă despărţirea şi aceea era greu de 
suportat. Nu avea de unde să ştie că într-o zi avea să-l revadă pe 
Michael în valea lui din California şi că acolo îşi vor sfârşi zilele, 
înconjurați de afecțiunea zeilor lor iubiţi. 

Incet-încet se pierdu în zare Tulagi cu locuinţa comisarului din 
vârful colinei şi cu vasele ancorate în port. Dispăru din vedere 
asemeni plajei din Meringe, la fel ca Somo, Arangi şi alte multe 
porturi, locuri, lagune şi atoli pe care Ariel le-a vizitat în decursul 
lungii sale călătorii... 

